
Munyori webhuku 

Kutsirayi1 Timothy Gondo akazvarwa kudunhu reBuhera muna 1962. 
Akadzidza paChipodzana Primary School nekuSt Augustine’s Mission 
kuPenhalonga. Akazoenda kuUniversity of Zimbabwe kwaakanoita 
zvidzidzo zvemadhigirii anoti B.A. Dual Honours in Shona and African 
Experience (1985), Grad.C.E (1987) neM.A. African Languages and 
Literature (1998). Akazodzidzisa ChiShona neHistory past Augustine’s 
Mission asati aenda kunodzidzisa ChiShona kuDepartment of African 
Languages and Literature kuUniversity of Zimbabwe, kuGwanda 
ZINTEC College nekuGreat Zimbabwe University. Munyori uyu akava 
pakati pevanhu vekutanga kuvamba Great Zimbabwe University uye 
kuvamba zvidzidzo zveChiShona zveB.A. nezveB.Ed. pamwe 
nekuvamba zvimwewo zvidzidzo zvakawanda paGreat Zimbabwe 
University. Ndiye mudzidzisi wekutanga munyika yose kuedzesera 
kudzidzisa zvidzidzo zvese zveChiShona neChiShona padanho 
repayunivhesiti, zvinhu zvanga zvisati zvamboitika muZimbabwe kana 
kune dzimwewo nyika. 

Munyori uyu munhu = anotenda zvikuru mukusimudzirwa 
kwemitauro yose yechitema mune zvinhu zvese zveupenyu. 
Wakabatsira kuuyisa nekutangiswa kwezvidzidzo zveNdebele, 
Shangani neVenda kuti zvidzidziswe mumitauro yacho paGreat 
Zimbabwe University. Pari zvino, ari kusevenza kubatsira kuti zvimwe 
zvidzidzo zvemitauro yevatema zvitangiswe kudzidziswa padanho 
reYunivhesiti, zvakaita seNambya, Tonga, Sotho neKalanga. Ndiye 
Sachigaro weSangano reMutauro neTsika dzavaShona (SMTS), 
rinodaidzwazve muChiRungu kunzi Shona Language and Culture 
Association (SLCA). 

Kutsirayi T. Gondo munyori wezvinyorwa zvakawanda 
zveChiShona muChiShona nemuChiRungu. Munyori akanyorawo 
bhuku rinonzi Kudzidzisa ChiShona  kuPuraimari: Mudonzvo 
wemudzidzisi, nechitsauko muHarmonization of Shona-Nyai varieties. 
Ane zvimwewo zvinyorwa zvake zvakawanda zvaakanyora zvine 


chekuita nemutauro weChiShona nemitauroyevatema nemashonerwo 


ayo. 


Pfupikiso yeBhuku 

Bhuku rino rinopa nekuongorora pfungwa huru dzingashandiswa kana 
munhu achiongorora, kupenengura kana kuyemura uvaranomwe 
hwakanyorwa nehusina kunyorwa. Rinotsanangura pfungwa 
dzingashandiswa pabasa rakadai richishandisawo mukana uno 
kuongorora pfungwa dzacho, mashandiro adzo uye mashandisirwo 
adzingaitwa nevanodzishandisa. Sezvinotaurwawo naOkpaku (1970) 
kuti kuongorora uvaranomwe kutoongororawo chinyorwa nepfungwa 
dzinoshandiswa neavo vanohuongorora. Munhu anotarisa bhuku rino 
anoguma oongorora pfungwa dzariinadzo nemashandiro adzo pamwe 
chete nekutarisa munyori nemaonero ake ezvinhu muupenyu. Bhuku 
rino rinosimbisa nekutsambidzira nyaya yekukoshesa vanhu vatema 
nemarudzi avo ose senzira yekuvapa chimiro chine chiremera uye 
rukudzo, sezvinongoitwawo vamwe vanhu nemitauro yavowo pasi rose. 
Harishandisi maonero ezvinhu ari kunze kwemafungiro, maonero 
nemaitiro asina kugara ari evanhu vatema. Rinoshandisa mafungiro 
evatema chaiwo. 

Bhuku rino, nemunyori waro, rinotenda kuti pesepese panopiwa 
pfungwa dzekuongorora nadzo uvaranomwe hwevanhu vatema 
panotofanira kushandiswawo maonero evanhu vatema, sevanhu 
vakambogara muudzvanyiriri neutongwa hwevamwe vanhu vemamwe 
marudzi, zvinova zvinhu zvakasiya mavanga makuru eupenyu 
hwevanhu vatema asina kunaka kwete. Naizvozvo, muverengi 
webhuku rino angabatsirwa chaizvo nekuziva kuti bhuku rino 
muenzaniso wezvimwe zvingaitwe nevanhu vatema vanhasi vakadzidza 
kuedza kudzoreredza dzidzo yose yevana vemuAfurika kuzvinhu 
zvinonyanyobatsira vanhu vatema muupenyu hwavo hwezuva nezuva. 

Pfungwa dzinopiwa  nekutariswa dzinosanganisira kukosha 
kweuvaranomwe nekuhuongorora, kushandisa maonero anotsambidzira 
unhu utema, kushandisa maonero anotsambidzira chimiro, kushandisa 

maonero anotsambidzira upfumi, kushandisa maonero anotsambidzira 
unhukadzi mneunhurume nekushandisa maonero  anotsambidzira 
chimodhenesiti mukuongorora uvaranomwe. Zvose izvi zvakamirira 
maonero makuru anogona kushandiswa nemudzidzi kana muongorori 
weuvaranomwe kuona, kuongorora, kuyemura, kutarisa kana 
kunzwisisa uvaranomwe zvakadzama, zvikuru hwevatema muA furika. 
Hakuna munhu anongomuka ava kuziva matarisirwo euvaranomwe. 
Hapanazve angangomuka ava kuongorora uvaranomwe pasina 
tsambidziro yaanoita kune zvimwe zvinhu zvaanokoshesa muupenyu. 
Kunyeberwa chete kuya! 


Pfupikiso yeBhuku muChiRungu (Summary) 

This book is the first attempt at writing about theories of literature in 
ChiShona. It has not been done before. It gives a critical analysis of 
some of the major theories of both written and unwritten literature 
using ChiShona as a medium of writing and explains the major tenets, 
place and value of the major literary theories while using an African 
perspective of evaluating literature. It uses African existential 
experiences as underpinning the whole understanding of African 
creative art processes. Thus, the book sees it as vital the need to accept 
and promote scholarship that recognizes African identities and life 
experiences as the kind of values that realistically lead to the total 
emancipation and liberation of the African people. It is premised on the 
notion that meaningful criticism of African literature can only become 
possible when it takes into account the whole historical experiences of 
the African people. Thus, there is a clear understanding in the book that 
criticism of literature always presupposes use of major theoretical 
positions and persuasions that underpin the criticism itself. 

As Terry Eagleton (1986) would say, criticism of literature is 
criticism of both the art and the critic, the book marks a very 
important step by the new African academics to produce relevant 
bodies of literary knowledge and values at higher levels of learning that 
is going to push the agenda of the African people to new and dizzy 

heights. Among the theories cited and discussed are: the concept of 
literature and the place and value of criticism itself, the Africanist or 
Afrocentric, the Formalist or Structuralist, the Marxist, the Feminist 
and the Modernist perspectives of literature. It is hoped that through 
this work the student of African literature will find the discussions 
scholarly, relevant and suitable and thought-provoking, which should 
help to shape critical thinking and consciousness in students of 
ChiShona literature, something that has not been properly pursued by 
ChiShona literary critics before. The book is therefore a first of its kind 
in offering serious scholarship discussions of literature in ChiShona. 


Cherechedzo 

Bhuku rino rakabva pagamuchiro yemunyori yekuona kuti pfungwa 
zhinji dzekudzidza nekudzidzisa nadzo ChiShona dzinowanikwa 
kazhinji kacho dzakanyorwa neChiRungu, kunyangwe dzichizikanwa 
kuti dzinonyorwa nevaShona vanoziva nekutaura mutauro weChiShona 
zvisina dambudziko. Naizvozvo, chinhu chakatoonekwa nemunyori 
sechinoshoreka pachacho nekunyadzisa kwazvo kuti varidzi vemutauro 
weChiShona vari kurega nekungotarisa zvinhu zvakadai zvichiitika 
pasina chavanoita. Naizvozvo, bhuku rino ringade kuonekwa serimwe 
danho nezano guru rokuedza kurwira kugamuchirwa_ kuzere 
kwemutauro weChiShona nemimwewo mitauro yevatema kuti ionekwe 
yakafanana neimwewo mitauro mune zvedzidzo. Idanho guru 
rekuratidza zvingaitwe kukurudzira mitauro yevatema kuti igume 
yoshandiswa mumabasa akasiyana eupenyu. Saka, bhuku iri rinoedza 
kumutsiridza, kusimudzira nekusimbaradza mutauro weChiShona mune 
zvedzidzo. Panguva imwe chete rinova muenzaniso wezvingaitwe 
nemimwewo mitauro yevatema kwesekwese zvako kwainowanikwa, 
kuitira kuti zvibude zvega pachena kuti mitauro yose inotaurwa 
nevanhu vose pasi rose, zvikuru yevatema, inogona kushandiswawo 
chero pazvidzidzo zvipi zvazvo. Vamwe vangati inotofanirwa 
kushandiswa mune zvese zveupenyu. 

Bhuku rino rakatsikiswa sechikamu chekuzadzisa basa guru 
reyananiso yemapazi omutauro weChiShona, senzira yekubatsira 
kusimudzira, kusimbaradza nekukudziridza manyorero mamwe chete 
akatarwa nechirongwa cheyananiso yeChiShona cheCentre for 
Advanced Studies of African Society (CASAS) muBotswana, 
Mozambiki neZimbabwe chakatangwa paALRI paUniversity of 
Zimbabwe muna 2006. Nekudaro, zvingabatsire muverengi 
wechinyorwa chino kuti azive manyorerwo matsva emutauro 
weChiShona akayananiswa anobva pachisungo cheyanano yeChiShona 
cha2006 chakazogadziriswazve muna 2008. 


Chinangwa 

Chinangwa chikuru chebhuku rino ndechekupa vadzidzi veChiShona 
mukana wekudzidza zvidzidzo zveuvaranomwe zvematanho apamusoro 
akata se’A’ level, kumakoreji mnemayunivhesiti mururimi 
rweChiShona. Bhuku rino rinovavarira kupa vadzidzi vose ava mukana 
wekuona zvakanaka zvinhu zvinokwanisika kuitwa mururimi 
rweChiShona, vachidzima mavari pfungwa yekufunga kuti ChiRungu 
chete ndicho chinogona kushandiswa muzvinhu zvakakosha, sezvakaita 
dzidzo yevana. Bhuku rino rinoda kupa vadzidzi veuvaranomwe 
mukana wekudzamisa pfungwa dzavo panyaya dzose dzeupenyu 
nemaonerwo ahwo kuchishandiswa maonero akasiyana. Zvinhu 
zvakadai zvinogonawo kuitika mukuongorora uvaranomwe. Kana 
vadzidzi vakagona kurishandisa zvakanaka, vanoguma vatesverwa 
pfungwa dzavo chaizvo zvekuti nzwisiso yavo yezveuvaranomwe 
inodzama zvisina akamboona. 

Kurudziro yangu semunyori ndeyekuti vadzidzi nevadzidzisi vavo 
vanzwisise nhunha dzemunyori webhuku nedzevamwe vose 
vanochemera kumutsiridzwa, kusimudzirwa nekusimbiswa kwemitauro 
yedu vanhu vatema kuti igone kushandiswa pane zvose zveupenyu. 
Zvinhu zvakadai zvinoita kuti pose patinoonekwa tichidzidza kana 
kudzidzisa  zvidzidzo zvemitauro yevatema nemitauro  yedu, 
zvisaonekwa sekuti zvinhu zvisina basa kana udzamu, zvichinzi zvinhu 

zvinongoitwa nevanhu vanenge vatadza kugashirwa kune zvimwewo 
zvidzidzo. Naizvozvo, chinangwa chikuru chebhuku rino 
ndechekusimbisa pfungwa yekushandisa rurimi rweChiShona nendimi 
dzese dzevatema mune zvinhu zvese zvazvo zvemuupenyu, zvakaita 
sekuongorora uvaranomwe, zveupfumi, zvematongerwo enyika, mune 
zvezvitendero, zvemitemo, zvekuburitsa mashoko uye mune zvimwewo 
zvakawanda. Zvinhu zvakadai ndiyoyo chete nzira ingagone 
kushandiswa kusimbaradza vanhu vatema nezvose zvinonzi zvavo 
mukurarama. 


Kumikidzo 

Bhuku rino ndinoda kurikumikidza kumhuri yangu yose 
yandinotukirana nayo zvinhu zvakasiyana munguva dzakawanda. 
Ndinoda kuti vagamuchire shungu nepfungwa dzangu dzekushandira 
kusimudzira utema, vatema nezvose zvavanomirira. Ndinowana 
manyukira nemanyawi kubva kuna mai vevana vangu Thembelihle 
nevana Thatshelwe, Tendayi, Tanaka, Timoti nehama dzedu dzose 
dzeChiHumbe neChiHera mukuwanda  kwadzo nekusiyana 
kwadzakaita, ndichiti hakuna chinhu chakanaka chingaitwe nemunhu 
pasina hama neveukama. 

Ndinokumikidzawo zvakare chinyorwa chino kumwana wangu 
Honest Mupani nemhuri yake ndichimushingisa kuti atevere tsoka 
dzangu dzekungwarira zvinhu zvakawanda mune zveupenyu. Panguva 
imwe chete, ndinorikumikidzawo zvakare kuvaShona vose vakazvipira 
kudzidzisa hama dzavo vachizvinyima zvinhu zvakawanda zvinonaka 
nekuda kwekuti vabvise urombo mumbhuri nemunyika mavo, 
sezvandakaita mukoma wangu William Elias Gondo kwandiri. 
Ibhukuwo randinokumikidza kuvanhu vose vanotsva_ chihururu 
neshungu dzekuti mitauro yevatema isimudzirwe kusvika padanho 
repamusorosoro dakara yogona kushandiswa_ pesepese zvapo 
nemuzvosezvose muupenyu. Kwaari ose mapoka evanhu aya ndinoti 
rambai muchiita basa renyu iri risina vakawanda vanoriona nekutenda 
pari zvino. Mangwana muchamera zenze mawana anogona kukutendai 

zvamunonzwa nekukupurudzirai zenze uye nekukupururudzirai 
zzvinoshamisa. 


Rutendo 

Munyori webhuku rino anoda kutenda zvikuru mutungamiri weCASAS 
Muzvinafundo Kwesi Kwa Prah uyo akatanga nepfungwa yekuedza 
kuyananisa mitauro yose yevatema muAfurika, kusanganisira wedu 
weChiShona. Pasina ivo, kuda basa rose rino haraizokwanisa kuvepo. 
Ndinoda kutendawo shamwari dzangu mubasa dzinoti Muzvinafundo 
Hebert Chimhundu naMuzvinafundo Wiseman Magwa, Muzvinafundo 
Willie Chigidi, Muzvinazivo Nhira Edgar Mberi vane vamwe 
vakandifundisa kukaka nharo pandaifunda nevandaiitirana navo nharo 
Zuva nezuva dzemaonerwo ezvinhu mufundo. Vose ava vakakasira 
kugashira pfungwa yaVaPrah yekuyananiswa kwematauriro akasiyana 
eChiShona muZimbabwe, Botswana nemuMozambiki. Ndinodawo 
zvakare kutenda Gurukota Guru reHurumende rinotungamirira Dzidzo 
yePamusoro, Muzvinazivo Stan Gorerazvo Mudenge nemunyori wavo 
mukuru muBazi iri Muzvinazivo Washington Mbizvo, avo vakava 
murazvu wezuva mukuru wemuono unoenda kure kwazvo maererano 
nezvemitauro yevatema nemashandisirwo ayo, zvikuru tsigiro yavo 
kumutauro weChiShona. 

Vanhu vazhinji vadomwa pamusoro apo vakakasira kunzwisisa basa 
rose rekushuvira kusimudzira mitauro yevatema,zvikuru mutauro 
weChiShona, ndokupa rutsigiro rwawo rwuzere pane zvose zvaiitwa 
neSangano reMutauro neTsika dzavaShona (SMTS), rinonziwo Shona 
Language and Culture association (SLCA). Pasina gamuchiro iyi izere 
yavanhu vose ava nezvemabasa eChiShona, chirongwa chose chekuva 
nebhuku rino nemamwe akadai hachaizokwanisika kuvepo sezvachiri 
zvino. Naizvozvo, kuvanhu vose ava nevamwewo vakawanda vasina 
kudomwa nemazita, ndinoti vasimbise basa rekutsigira, kumutsiridza, 
kusimudzira nekusimbaradza mitauro yevatema yakaita seChiShona. 
Kunyangwe zvazvo basa irori rakatotanga, asi richiri mbishi chaizvo. 
Pachiri kuda kusevenzwa zvakasimba nerutsigiro rwakakura kuti basa 

rose iri ribudirire. Ngatirambei tichiita mukomberachuru mukunyora 
zvinyorwa zveChiShona neChiShona kusvika ChiShona wava mutauro 
wekusarudza zvaungada kuita nawo, kusanganisira kugadzira 
nekudhiraivha ndege! 


Musumo 
Bhuku rino rakavapo kuburikidza nehurukuro dzakawanda kwazvo 
dzakaitwa nemunyori nevamwe vanhu vakawanda vasingagoni kuti 
vosi vadomwe nemazita nekuwanda kwavo. Pane nguva dzakawanda 
dzaigara pasi munyori achitaura nekuitirana nharo nevamwe vadzidzisi 
veChiShona uyewo vadzidzi vake vaakadzidzisa, achitoedzesera 
pfungwa dzake dzezvekuongorora uvaranomwe muChiShona, kubva ari 
kuSt Augustine’s Mission, University of Zimbabwe, Gwanda ZINTEC 
College nekuGreat Zimbabwe University. Kuvanhu vose vaakasangana 
navo ivavo, munyori unoda kuvatenda nekumuregera kwavo 
achitesvera pfungwa dzake pavari, sebhuru remombe rinotunga churu 
kugadzirira kuzorwa chaiko kwechokwadi. Naizvozvo, basa rino 
ngavarionewo sebasa ravowo zvakare kana vachinge vaona pfungwa 
dzaro dzichiratidza nharo dzataiitirana kudaro pane dzimwe nguva. 
Itarisiro huru yebhuku rino kuti rive rinobatsira kukura nzira huru 
itsva iri mberi kwedu sevadzidzisi veChiShona panyaya yekushandisa 
mitauro yedu vatema sechombo chokudzidza nekudzidzisa nacho 
zvidzidzo zvakasiyanasiyana. Zvakatanga naHebert Chimhundu, 
mukuru ane nharo dzisingaiti panyaya dzekusimudzirwa 
nekugamuchirwa kwevanhu vatema mune zvose zveupenyu. 
Zvakatorwawo kubva ipapo naWiseman Magwa mumwe mukuru 
akaronga kunyora zvinyorwa zveChiShona sebenzi. Naizvozvo, bhuku 
rino ringawanikwe richibatsirawo kwazvo kusimbisa pfungwa 
dzevamwe vashandi vemutauro weChiShona kuvadzidzi nevadzidzisi 
veChiShona kusekondari, kumakoreji nekumayunivhesiti, kunyangwe 
kune vasingaiti zvidzidzo zveuvaranomwe. Asi, zvakakosha kuti vanhu 
vose vachashanda nebhuku iri vasaone sekunge tiri kuti pfungwa dzaro 
ndidzo dzega dziripo nezveuvaranomwe kwete. Ndinokurudzira kuti 

rionekwe serinopa mavambo edzimwewo pfungwa dzingabatsira 
pakunzwisisa nekuyemura zveuvaranomwe, zvikuru hwevaShona. 

Chinhu chinenge chakanaka ndechekuti vanhu vanoshandisa bhuku 
vavewo nepfungwa dzavo dzavanoumba nekuda kwedzino dzakapiwa 
mubhuku rino. Ifungidzirowo yemunyori zvekare kuti pfungwa dzino 
kana dzichinge dzawanikwa dzakakodzera dzibatsire kuumba nzwisiso 
itsva yezveuvaranomwe hwevaShona. Kana zvaidaro, mapazi 
ehurumende akaita seZimbabwe Schools Examination Council 
(ZIMSEC), eTsika neMagariro neCurriculum Development Unit 
(CDU) anogona_ kubatsirikanawo,  sezvingangoita vatsikisi 
veuvaranomwe pakuona pfungwa dzavangashandise mumabasa avo ose 
ane chekuita nevana vezvikoro ayo vanoita zuva nezuva. Kana 
zvikadaro, zvingabatsirawo wani kuunza maonero  akafanana 
nemadzidzisirwo akafanana euvaranomwe hweChiShona muzvikoro, 
makoreji nemayunivhesiti akasiyana. 

Ndinodavira kuti umwe neumwe achashandisa bhuku rino 
achawana zvake zvaanoona zvichimubatsira kuti anzwisise nhaurwa 
dzose dziripo dzezveuvaranomwe. Kana pakaita vangave nepfungwa 
dzinosiyana zvakanyanya nedziri mubhuku rino, ichocho chinhu 
chinofanirwa kugashirwawo zvakare sechakanaka kuumba pfungwa 
dzevamwe dzemaonero euvaranomwe akasiyana nekuti hazvigoni kuti 
pave nemaonero anganyanye kuti dhumhadhumha pazvinhu zvese 
zvemuupenyu. Kana iyo nyika yacho ingagozonakidze here kuigara 
tichingofunga nekuda zvinhu zvimwe chete. Ndiko kusaka tiine 
vasikana nevakomana vedu vakasiyana! Zvinoita kuti nyaya yose 
yekutarisa uvaranomwe ikure, inakidze uye kuvhurika. 

KUKOSHA KWEKUONGORORA 
UVARANOMWE 


Tsananguro yechinonzi uvaranomwe 

Tine vanhu vakawanda chaizvo vanoshanda neuvaranomwe zuva 
nezuva reupenyu hwavo asi vasingagoni kutsanangura_ kuti 
uvaranomwe chii chaizvo, kuti hune basa rei, kuti hungarevei 
muupenyu hwedu uye kuti hungaongororwa sei. Kune vanhu 
vakawanda chose vanoshanda nezveuvaranomwe asi vasina kumbomira 
kuti vafungisise nezvahwo kuti hwakakosherei muupenyu nekurarama 
kwevanhu verudzi. Vamwe vanhu vanotonyora, kuteerera, kuverenga 
kana kutaura uvaranomwe asi vasina kutombonyatsoisa pfungwa dzavo 
pazviri, kudzamisa pfungwa dzavo nezvavanenge vachiita, vogumira 
pakungoti hamheenowo zvavaita. Izvi zvingatitaurire kuti nguva zhinji 
tinoshanda neuvaranomwe muupenyu hwedu asi tisinganyatsoziva kana 
kuhunzwisisa, tichizviziva izvi kana kuti tisingazvizivi. 

Chatinofanira kuziva ndechekuti uvaranomwe chinhu chakakosha 
zvikuru kuvanhu vane rudzi, ganda kana nyika yavo. Hwakosha nekuti 
hune chekuita neupenyu hwedu hwese sevanhu hwezuva nezuva. 
Hapana kana chinhu chimwe chete zvacho chatinoita chisingasviki 
kana kuva nechekuita nezveuvaranomwe. Ndiko kusaka vamwe vanhu 
vachifunga kuti uvaranomwe ndezvinhu zvose zvatinoita muupenyu 
nemukurarama kwedu. Chinhu chingangotishamisa ndechekuti mukati 
menyika yedu hatigutsikani kuti chinhu chakakosha kudaro 
chinozivikanwa zvakadii nevanhu vemarudzi edu. Hatizivi kuti vanhu 
vakasiyana vemurudzi rwedu rwevaShona vanoziva zvakadii chinonzi 
uvaranomwe nekukosha kwahwakaita kuvanhu vose mukurarama 
nemuupenyu hwedu serudzi. Senyika, tine hany’a yakadii nezvinhu 
zvose Zvinoitika mune zveuvaranomwe sehurumende yevanhu? Izvozvi 

zvose ndizvo zvinoita kuti, serudzi rwevanhu, tigume totsvaga kuti tive 
nezvirongwa zvakasiyana zvatingaite munyika medu zvakaita 
sezvidzidzo zvekuchikoro zvatiinazvo zvinotsanangura uvaranomwe 
hwemunyika medu nehwepasi rose. Tinoguma toda kuziva mabatirwo 
nemaonerwo evanyori munyika, mabasa evatsikisi vezvinyorwa, 
matengeserwo ezvinyorwa nezvimwe zvose  zvingasimudzire 
uvaranomwe hwedu. 

Zvinoita sekuti vanhu vakawanda munyika medu muno havana basa 
rakanyanya kana kuti havanyatsozivi zvakawanda nezveuvaranomwe, 
maitirwo arwo kana mashandisirwo ahungaitwa muupenyu hwevanhu, 
sezvo tisingaoni paine mitemo yehurumende yakadzikwa kana 
hurukuro huru dzinoitwa munyika nezveuvaranomwe. Chero iko 
kuzvikoro kwacho, hatigutsikani kuti kune hurongwa hupi chaihwo 
hwemabatirwo nemashandisirwo euvaranomwe munyika. Zvinoita 
sekuti muZimbabwe, mudzidzisi kana mushandi umwe neumwe 
unongoita chero zvaanenge afunga paanobata kana kushandisa 
uvaranomwe. Tinowana mabhuku asinei nevaShona akaturikirwa 
mumutauro weChiShona achishandiswa muzvikoro seuvaranomwe 
hwevaShona. Chii chaicho chatinenge tichiti uvaranomwe hwevaShona 
pakadai? Hunoonekwa kana kunzwisiswa nezvinhu zvipi? 

Tine vanhu vakawanda munyika muno vanozikanwa vachishandisa 
maonero avo akasiyana ekutarisa, kuyemura, kuongorora kana 
kunzwisisa uvaranomwe hwavanenge vachishanda nahwo, hungave 
hupi zvahwo. Maonero evanhu echinonzi uvaranomwe nekukosha 
kwahwo anoita seakasiyana zvikuru, zvichienda nekuti vanhu 
vanowanzobva nekupi kunovapa maonero makuru avanoguma 
voshandisa. Saka, uvaranomwe nekuhunzwisisa zvinhu zvinogona 
kusiyana muvanhu nekuda kwekwatinobva nekwatinowana maonero 
makuru atinoguma  toshandisa pakuumba _  nzwisiso yedu 
yeuvaranomwe. Zvose zvinoenda nekuti muongoron kana kuti 
mbongorori kana kuti mutsananguri wacho weuvaranomwe ndiani uye 
ane maonero api ezvinhu muupenyu aanoshandisa kuona nawo zviri 
muuvaranomwe hwaanenge akatarisa. 

Zvinoita sekuti maonerwo nematorerwo cuvaranomwe anobva 
pakuti isu sevanhu vakahutarisa tinohushandisa nekuhuongorora 
tinombova vanhu rudzii kana kuti tiri vana ani chaizvo chaizvo 


muupenyu nemukurarama, uye kuti tinokoshesa zvipi mukurarama 
kwedu. Tinozviziva kuti matarisiro, kana maonero, kana mafungiro 
atinoguma toita zvinhu zvakasiyana muupenyu sevanhu, nyika yatigere 
kanawo zvinhu zvakaita seuvaranomwe, hachingave chinhu 
chatingaone nemaonero akafanana nguva dzose, kana kuti chatinomuka 
kana kuzvarwa tiinacho, asi kuti zvinhu zvinotosimwa nekukudzwa 
mukufunga kwedu kusvika tava kuzvishandisa mumabasa edu ese 
ezuva nezuva sepfungwa dzedu. 

Kazhinji kacho, munhu anotora pfungwa huru dzekuongorora nadzo 
uvaranomwe kubva mune dzimwe pfungwa huru dzezvaanotendera 
mazviri sezvinhu zvakakosha mukurarama nemuupenyu hwake. Apa, 
tiri kureva kuti nyika inorarama munhu neyaanokurira mairi seupenyu 
hwake hwezvinhu zvaanoona zuva nezuva ndizvo zvinomupa pfungwa 
huru dzaanoguma oshandisa kuona nadzo uvaranomwe nekumupa 
makoshesero aanoguma ava kuita zvinhu zvese. Izvi zvinoreva izvo 
kuti pasi rino rese hazvigoni kuti tiwane vanhu vose vaine maonero 
mamwe chete ezvinhu, sezvakaita uvaranomwe, nekuda kwekuti 
maonero edu ezvinhu nemakoshesero atinozviita anogona kusiyana, 
zvichibva pane zvatinoshandisa nekukoshesa muupenyu hwedu. Vanhu 
vangava vanozviziva kana kusazviziva, vangave vanoda kuonekwa 
vakadaro kana kuramba kuonekwa vakadaro. Asi chokwadi chaicho 
ndechekuti maonero edu ose ezvinhu zvose nemashandisiro atinozviita 
haafanani nguva dzose uye ndiwo anotipa maonero euvaranomwe 
akasiyana. Asiwo, anogona kufananawo zvakare kana taita vanhu 
vanoona zvinhu zvimwe chete nenzira yakafana. Tinenge tava boka 
rimwe chete rinogovana pfungwa dzakafanana pazvinhu zvimwe chete. 

Kune vamwe vanhu vanoda kutsambidzira zvinhu zvakasiyana 
zvavanoda kana kufarira ivo. Vamwewo vanhu ndeavo vanoda 
kutsambidzira zvinhu zvavanoda kusiya nekuda kwezvavanodawo 
kusiya patsambidziro yavo iyoyo. Izvi ndizvozvowo nekuuvaranomwe. 

Naizvozvo, vanhu vanoshandisa pfungwa dzakasiyana kuongorora kana 
kunzwisisa uvaranomwe nekuda kwekukoshesa kwavanoita zvinhu 
zvakasiyana, zvinova zvinoguma zvopawo maonero emashandisirwo 
akasiyana atinoguma toita uvaranomwe. Zvese zvinobva 
nezvatinoshandisa isu sepfungwa dzedu huru dzatingaongororese kana 
kutarisa nadzo uvaranomwe. Zvose zvinodzokazve papfungwa yapiwa 
yekuti isu tiri vana ani, vekwaani, vanofarirei nekuvengei uye 
vanofungei nezvose zveupenyu nekurarama. Ndiko kusaka tichiona 
pfungwa dzakasiyana dzekutarisa nadzo uvaranomwe humwe chete. 
Zvinongotangira pakuti tashandisei pakuhutarisa. 

Zvakakoshawo zvakare kuti, sembongorori, titange nekugashira 
kuti uvaranomwe iraramo yeupenyu hwevanhu mune zvinhu zvese 
zvakawanda zvinoitwa, tichizviziva kana kuti tisingazvizivi. Kuvanhu 
vatema, uvaranomwe hwavo hungade kuonekwa semhemberero yose 
yeupenyu hwavo hwese. Imhemberero yeupenyu nekuda kwekuti 
hapana chinhu chinoitwa kana kuitika kuvanhu vatema chisingagumi 
chobuda semhemberero. Kuzvarwa kwemwana, kukura kwake, kuroora 
kana kuroorwa kwake, kukuvara kana kufa kwake, kurima, kuvhima 
nezvimwe zvakawanda zvose zvinowanikwa  zvichidaidzira 
kupemberera kwezviitiko izvi kweimwe mhando. Asi, zvichida hatisati 
tambonyatsofunga kuti ipfungwai dzatinowana vanhu vachishandisa 
posepose pavanotarisa nekuongorora uvaranomwe semhemberero idzi. 
Izvi ndizvo zvinenge zvave zvinhu zvakakosha kutarisa kana 
takatarisana nenyaya yeuvaranomwe hwedu. 

Kune vanhu vanoda kutsambidzira nyaya yeganda remunhu 
mukutsanangura nekunzwisisa kwavo chinonzi uvaranomwe nemabasa 
acho. Izvi ndizvo zvinenge zvoonekwa semaonero makuru atingagume 
toita zvinhu zvose muupenyu nemukurarama,  kusanganisira 
muuvaranomwe. Pakadai apa, vanhu vanenge voshandisa ganda 
revanhu serinomirira rudzi rwemunhu netsika dzake. Naizvozvo, 
vanonyora kana vanotarira nekuongorora uvaranomwe vanenge vave 
kupa tsambidziro huru yeganda rerudzi rwevanhu mune zvose 
zvavanenge voita, voona nekutevedzera muupenyu. Izvi ndizvozve 

zvingaite kuti vanhu vatarise zvinhu vachishandisa uchena, utema, 
ukaradhi, uchaina, uindiya kana mamwewo makanda evanhu angavapo 
akasiyana. Zvinotobuda pachena kuti pakadai apa, tsika nemagariro 
erudzi rwevanhu ndizvo zvinhu zvinenge zvichinyanyoshandiswa 
nekutsambidzirwa nevanhu kuburitsa zvacho zvingaguma zvoonekwa 
sepfungwa huru dzemaonerwo kana maongororerwo ezvinhu zvakaita 
seeuvaranomwe. 

Vamwewo vanhu vanogona kunyanyotsambidzira nyaya yechimiro 
chezvinhu kana vakatarisa panowanikwa zvinhu zvacho kazhinji. Kana 
munhu akatarisa imba kana kuti munhu, anowanzomhanyira 
pakutsanangura izvi achishandisa tsambidziro yechimiro chacho 
kudarika mashandiro acho. Kana ari munhu anenge otsanangurwa 
maererano nenhengo dzose dzemuviri dzinoti mziso, musoro, nzeve, 
maoko kana makumbo. Kana iri imba inenge yotsanangurwa maererano 
nekukura kwayo, ruvara rwayo, mhando yedenga nematurikirwo 
ayakaita. Kuuvaranomwe tinenge towanawo vanhu vachisimbisa nyaya 
yechimiro cheunyorwa kana nhaurwa maererano neurongwa hwemazwi 
muchinyorwa kana nhaurwa kudarika zvimwewo zvinhu zvingaonekwe 
nekutariswa. Izvi ndizvo zvinoguma zvotipa mhando dzezvinyorwa 
kana nhaurwa dzinganzi nhetembo, mitambo nenganonyorwa kana 
nganotaurwa. Pakadai apa, vanhu vanenge  vasisiri kutarisa 
zvakanyanya zvinhu zvinotaurwa nezvazvo neuvaranomwe uhwu 
kudarika kungotarisa urongwa nemabudiro epfungwa mumitsara, ndima 
nezvitsauko zveuvaranomwe. 

Asika, kune dzimwewo mbongorori dzeuvaranomwe dzinoshandisa 
pfungwa dzinotsambidzira nyaya yekutongwa kwemamwe marudzi 
nemamwewo marudzi evanhu vakamboita simba nembiri pane imwe 
nguva yeupenyu munyika dzevatema kana kuti dzisati dzabudirira. 
Vanhu, pakadai apa, vanenge votsambidzira zvakanyanya pfungwa 
dzezvakaitika mukutongwa kwemarudzi evatema iwayo semavanga 
makuru anoonekwa muupenyu nekurarama kwevatema. Izvi ndizvo 
zvinhu zvinotipa nzwisiso huru yeupenyu nekurarama kwevanhu 
kungave kuri kutaurwa nezvako muzvinyorwa kana munhaurwa. 

Kunozoitawo dzimwe mbongorori dzeuvaranomwe dzinoda kushandisa 
kusikwa kwakaitwa vanhu sevanhurume nevanhukadzi kuti dzibudise 
nzwisiso yadzo yezvinhu zvese zvemuupenyu  nendaramo 
jsezvazvingawanikwa muuvaranomwe. Apa, mbongorori idzi dzinenge 
dzotsambidzira maburitsirwo anoitwa marudzi maviri avanhu anoti 
vanhurume nevanhukadzi muzvinyorwa kana munhaurwa dziripo. 
Iwaya maonero ezvinhu neupenyu anogumawo ava mamwe matorerwo, 
manzwisisirwo kana maonerwo euvaranomwe akasiyana. Apa, 
mbongorori dzinenge dzotsanangura zvinhu zvese zvemuuvaranomwe 
seupenyu nenduramo yevanhu maererano nekuumbwa kwevatambi 
nenyaya dzine mazano acho  nezvazvinoreva  kuvanhukadzi 
nevanhurume. 

Kune dzimwewo mbongorori zvakare dzinotarisa nekutsambidzira 
nyaya yeupfumi hwevanhu muupenyu — sezvazvingawanikwewo 
muzvinyorwa kana zvitaurwa. Upfumi hunenge hworeva kuwana 
zvinoraramisa vanhu nyore kanawo kuzvishaya, zvichiunza kutambura 
kwavanhu. Vanhu vanoongorora uvaranomwe vachishandisa maonero 
aya vanenge voshandisa kuwana nekushaya upfumi sezvinhu zvinogona 
kutsambidzirwa kana takatarisa uvaranomwe nebasa rahwo. 

Pada zvinhu zvinogona kunge zvatova kutoonekwa kare munhaurwa 
ino nemuverengi kuti maonerwo nematorerwo angaitwa uvaranomwe 
nembongorori dzahwo akawanda uye anogona kusiyana zvekuti 
haangaperi kuadoma ose pano. Maonerwo euvaranomwe ose apiwa 
pamusoro apo anongova mavambo chete ekutanga kutsvaga kunzwisisa 
nyaya iyi yakakura kwazvo yemaonerwo, kana kuti matorerwo, kana 
kuti maongororerwo, kana kuti mayemurirwo akasiyana angaitwa 
uvaranomwe hwakanyorwa kana husina, nekutsvaga kunzwisisa 
kwedanho riri pamusoro kwenzira dzakasiyana dzingashandiswa 
kuongororesa kana kunzwisisa nadzo uvaranomwe hwakamirira upenyu 
hwevanhu nekurarama kwavo. Mbongorori dzeuvaranomwe 
dzakawanda dzinoguma dzava kushandisa maonero akasiyana 
ekuongorora nawo uvaranomwe, zvese zvichibva nekuti 
dzinotsambidzira chii pakutarisa basa reuvaranomwe. Ikoko kusiyana 

kwemaonerwo anoitwa euvaranomwe ndiko kunoita kuti basa rese 
rekutarisa nekunzwisisa uvaranomwe ribude ari makakava makuru 
ezvinoonekwa nekutenderwa nevaongorori veuvaranomwe vakasiyana. 
Izvi ndizvo zvinoita kuti basa in rinakidze kuvadzidzi, vadzidzisi 
nevashandisi vahwo. Ndiko kusaka kuine dzimwe mbongorori 
dzeuvaranomwe dzinoguma dzoona sekuti nyaya yose yeuvaranomwe 
inhandare huru yatinogadzirira zvinyorwa kana zvitaurwa zverudzi, 
inowaridza pachena zvinhu zvose zvakasiyana zvinoitika muupenyu 
hwevanhu serudzi. Pfungwa dzakadai dzinenge dzava “kutora 
uvaranomwe sedariro rakaiswa zvinhu zvose zveupenyu hwevanhu 
veboka rerudzi rwavanhu, hunotarisa nekutsanangura zviitiko zvose 
zveupenyu hwevanhu zvezuva nezuva  sematorerwo kana 
manzwisisirwo azvingaitwa nemunhu akahutarisa. 

Pfungwa dzakadai dzingareva idzo kuti hatigoni kutaura 
nezveuvaranomwe netsananguro yahwo pasina kudoma rudzi rwevanhu 
vane nyaya dzeupenyu dzinotaurwa nezvadzo muuvaranomwe hwacho 
kana kutarisazve rudzi rwevanhu vari kuhutarisa nekuhuongorora. 
Naizvozvo, kutaura nezveuvaranomwe hwesehwese zvahwo kutotaura 
nezvezvinhu zvakasiyana zvinobva nekuonekwa muupenyu nekurarama 
kwevanhu murudzi rwavo rwakatariswa panguva yakatarwa. Pfungwa 
dzakadai dzingarevawo zvakare kuti rudzi rumwe nerumwe rwune 
nyaya dzarwo dzezviitiko nemaonero ezveupenyu nekurarama 
zvingabudiswa kana kutaurwa nezvazvo muzvinyorwa kana nhaurwa. 

Nyaya idzodzo dzinogona kunge dzakafanana kana kuti dzakasiyana 
nezvinowanikwa mune mamwewo marudzi. Saka, zvinenge 
zvakakosha kuti muongorori kana mutariri kana mudzidzi 
weuvaranomwe azive zvinhu zvacho zvakakosha kana kuti zvakabata 
zvlitiko zvoupenyu nekurarama murudzi rwune uvaranomwe hwaanoda 
kutarisa kana kutaura nezvahwo, kuitira kuti agogona kuburitsa 
nzwisiso yakanaka uye yakazara yezviri muuvaranomwe hwacho. Izvi 
angazviita sedanho rekutanga guru rekuedza kutsvaga kunzwisisa 
kwakazara kwebasa rose raanoda kuita mukuongororo 
kweuvaranomwe. Ndizvo zvinenge zvichirehwawo naMungoshi 

(1989) paanoti kutaura nezveuvaranomwe hwevaShona zvinoreva 
kutotaurawo nezvinhu zvose zvakabata vanhu verudzi urwu nezvose 
zvavakamirira, zvavanofarira nezvavanotyira mukurarama kwavo 
kwose. Hapana chinhu chingasiiwa kutariswa kana toongorora 
uvaranomwe hwevaShona. Marimiro, mavhimiro, maroorero, 
magarisaniro, masekero, machemero nezvimwe zvese zvakangodaro 
zvinenge zvava kupinzwa muongororo yezvinobudiswa mukunyora 
nekutaura kwevaShona. 

Ndiyo mhaka Ngugi (1981) achiona sekuti uvaranomwe hwevanhu 
vatema ndeizvo zvose zvinhu zvinovapa nekutsanangura zvavanoita 
sevanhu murudzi rwavo munguva yakapiwa yekurarama. Munyori uyu 
anoguma oona sekuti uvaranomwe hwevanhu vatema ndeizvo zvese 
zvinhu zvinoitwa, kuonwa kana kufungwa nevanhu zvinovapa 
tsananguro yezvavari serudzi rwevanhu vatema. Tinoguma toona kuti 
pfungwa dzaNgugi (1981) idzi dzichireva izvo kuti uvaranomwe 
hwevanhu vatema ndezvinhu zvose zvine chekuita neupenyu 
nekurarama kwevanhu vatema, zvinosanganisira zveupfumi, 
zvematongerwo enyika, zvezvitendero kana zvemagarisirano avo. Kana 
zvakadaro, tinenge totomanikidzwa kuti tigamuchire kuti hapana 
chinhu chinowanikwa chichiitwa nevanhu vatema mukurarama kwavo 
nemuupenyu hwavo chisingagoni kuti chipinde munyaya 
dzekutsanangura  uvaranomwe hwavo. Izvi zvingatiudza_ kuti 
uvaranomwe hwakanyorwa kana hwekungotaura chete nemuromo 
itsananguro huru uye dzakadzama dzeupenyu nemararamiro avanhu 
ava. Izvi ndizvo zvinorehwawo naEagleton (1986) paanoti uvaranomwe 
hwevanhu murudzi hunofanira kutsanangura zvizere nekuburitsa 
pachena chokwadi chose cheupenyu nendaramo yevanhu mukurwisana 
kwavo  nezvese zvinhu  zvinovararamisa. Izvi zvinenge 
zvichingorevazve kuti uvaranomwe hachingave chinhu chine basa kana 
chinobatsira kana chisingatauri kana kutarisa nyaya dzinoitika 
muupenyu hwevanhu murudzi panguva yakatarwa, zvinhu 
zvinoenderana nenyaya dzezvematongerwo' enyika, zveupfumi, 


zvezvitendero kana zvemagarisirano anoitwa nevanhu murudzi rwavo 
panguva yavanorarama. 

Rabemananjara (muna Bishop, 1989) anoramba kuti tione 
uvaranomwe sehungareve zvinhu zvimwe chete kana kuti zvakafanana 
kuvanhu vemarudzi ose akasiyana pasi rose, sezvo achiti uvaranomwe 
hunobva munhoroondo huru yeupenyu nemararamiro evanhu murudzi 
rwavo munguva inozivikanwa yekurarama kwavo. Anotiyambira kuti 
tose tingwarire vanhu vanoda kuona sekuti kune mhando imwe chete 
yeuvaranomwe inoumba uvaranomwe humwe chete chete hwakafanana 
pasi rino rose, hune manzwisisirwo mamwe chete nemaonerwo mamwe 
chete. Vanhu ivavo, vanoti kune uvaranomwe humwe chete pasi rose 
hwakangofanana, vanenge vachida kuti tigume topembedza 
nekusimbisa uvaranomwe hwemamwe marudzi anozvitora saiwo anopa 
tsananguro yose yechinganzi uvaranomwe mumarudzi ose epasi rino. 
Vanenge vachida kupa pfungwa yekuti uvaranomwe huonekwe 
nemaonerwo mamwe chete anobva kune rumwe rudzi rwevanhu pasi 
rino. Asi tingadaro here? Ndizvo zvazvakaita here? 

Pfungwa dzakadaro dzinoita sedzinogona kunge 
dzisinganyanyobatsiri zvakanyanya kuti tizive nekunzwisisa chinonzi 
uvaranomwe mumarudzi edu akasiyana anoratidzwa netsika dzedu 
dzakasiyana idzo dzinotipa kuva vanhu vakasiyana. Sevadzidzi uye 
mbongorori dzeuvaranomwe, tinofanira kungwarira pfungwa 
dzemaonerwo euvaranomwe dzakadai nekuti dzinoratidza maonero 
makuru ezvinhu anenge achishandiswa pakuyemura nekusimudzira 
mamwe marudzi mune zveuvaranomwe. Maonero asingapi chinzvimbo 
chizere chevanhu vatema nezvose zvavari. Sekutaura kwaOkpaku 
(1970), uvaranomwe hunofanira kubva mutsika nemagariro evanhu 
murudzi. Sezvo tsika nemagariro evanhu akasiyana muupenyu 
hwemarudzi akasiyana, hatingagoni kuona uvaranomwe zvakafanana 
nguva dzose, tisingagashiri kusiyana kwedu nezvatiri. Ndizvo zvimwe 
chetewo nemaonerwo angaitwe uvaranomwe. Hwakasiyana nemarudzi 
ahunobva. 


Izvi ndizvowo zvimwe chete nezvinotaurazve Mungoshi (1989) 
paanoti kutaura nezveuvaranomwe hwemuZimbabwe _ kutotaura 
nekutsanangura vanhu vacho vemuZimbabwe pazvinhu zvose 
zvakasiyana nezvakafanana kana vachienzaniswa nevamwewo vanhu, 
zvavanofarira nekutyira kubva kare, nhasi namangwana. Pfungwa 
dzatinoguma toona pakadai apa ndedzekuti hatingagoni kupatsanura 
vanhu kubva kuuvaranomwe hwavo. Sembongorori dzeuvaranomwe, 
basa redu guru rinenge riri rokuedza kutsanangura zvinogutsa uye 
zvinonzwisisika zvinhu zvose zvinoonekwa muupenyu hwevanhu vane 
uvaranomwe hwatinenge takatarisa murudzi, semaburitsirwo azvinenge 
zvoitwa muuvaranomwe hwakanyorwa kana husakanyorwa pasi. 
Kwatiri, kuongoorora uvaranomwe kunoguma kworeva izvo kutsvaga 
kubudisa pachena nzwisiso yechokwadi uye yakadzama yenyaya dzose 
dzinowanikwa muupenyu nemararamiro evanhu sezvatinozviwana 
zvakaitwa muuvaranomwe hwatinenge takabata, hwatinocherechedza 
kana kutarisa. 

Ndiko kusaka mbongorori dzeuvaranomwe dzakawanda dzichida 
kupa ongororo yeuvaranomwe inotsvaga  kuratidza chokwadi 
chezviitiko zvemuupenyu muzvinyorwa kana nhaurwa. Izvi zvinodaro 
nekuti hapana uvaranomwe hungave nebasa mukudzidza kwedu kwese 
nemuupenyu hwedu kana husinei chekuita neupenyu chaihwo 
hwekurarama. Ndiko kusaka tichiziva mbongorori dzeuvaranomwe 
hweChiShona dzichiburitsa nekutsanangura zvinyorwa nenhaurwa 
maererano nekuongorora chokwadi cheupenyu  chinobudiswa, 
zvidzidzo zvikuru nezveupenyu kana tsika nemagariro anoratidzwamo. 

Zvose izvi zvinoreva kuti kunyora kana kutaura uvaranomwe 
kwakanyanyonaka, kunogutsa uye kungakurudzirwe ndekuya kunenge 
kwava kutaura zveuvaranomwe semhando yezvinyorwa inovheneka 
zviitiko zvechokwadi chemuupenyu semawanikirwo azvinoitwa 
muuvaranomwe, patinenge takatarisa uvaranomwe _ tichishandisa 
chiringiriro chezvinoitika muupenyu chaihwo hwevanhu vazhinji 
vemurudzi. 

Ndizvo zvakare zvinorehwawo naNgugi (1986) paanoti kunyora 
kana kutaura uvaranomwe kwakangofanana nezvingaitwe nemusoja 
wenyika, uyo anogara akabata pfuti yake akamirira kudzivirira 
nekurwira nyika yake nevanhu vake kana pachinge paita vavengi 
vanoda kurwisa nyika tyoyo nevanhu vayo. Kana zvakadaro, kunyora 
kana kutaura uvaranomwe chinenge chisisiri chinhu chidiki kana 
chedambe kwete. Chinenge chave chinhu chakakosha zvikuru, 
sekukosha kunotaurwawo naAmuta (1989: 32) paanoti nyaya yose 
yekuongorora uvaranomwe yakakosha samare nekuti ndeimwe nzira 
huru inoshandiswa nevanhu verudzi kurwira rusununguko rwavo 
munyika panzvimbo yakapiwa uye panguva yeupenyu inozikanwa. 
Amuta (1989) anoti ichi chinhu chinotoda kuti munhu wese aite basa 
nacho rekuzvipira chaizvo pachin. Pfungwa idzodzi dzakakosha 
chaizvo pakutiratidza kuti chii chatinoti uvaranomwe uye kuti 
hwakakosherei muupenyu nemukurarama kwevanhu. 

Vanhu vose vane chekuita neuvaranomwe hwerudzi rwavo kana 
hwerumwewo rudzi vanofanira kuziva nekunzwisisa kukosha 
kweuvaranomwe uku kuti vagogona kushanda nahwo nekuhushandisa. 
Kune mbongorori dzinotichenjedza dzichiti | sembongorori 
dzeuvaranomwe tinofanira kuti tizive kuti basa rose rekuongorora 
nekuyemura uvaranomwe rinoreva kukwanisa kwemuongorori kana 
mutarisi kuvheneka zvinhu zviri muchinyorwa kana munhaurwa 
kuratidza kunzwisisa zvakadzama zvazvinoreva nekumirira muupenyu 
hwekurarama muvanhu chaivo, pamwe chete nekuzvivhenekawo 
kwaiye muongorori zvakare panguva yaanoongorora chinyorwa kana 
nhaurwa. Izvi zvingarevawo kwatiri kuti muongorori weuvaranomwe 
anofanira kuziva nekugashira kuti zvinyorwa, nhaurwa nalyewo zvese 
zvinetenge zviri kuongororwa panguva imwe chete. Ngaabve aziva kuti 
iye anoda kuongorora mafungiro, maonero nemaitiro evanotipa 
uvaranomwe, asi naiyewo pachake achierwa maonero nemafungiro ake 
ezvinhu paanotarisa kana kuongorora basa reuvaranomwe rakanyorwa 
kana kutaurwa nevamwe. 


ll 


zaanza 


Obote (muna P' Bitek, 1986) anoona sekuti uvaranomwe 
hwesehwese zvahwo hunoguma hwobuda kana kuonekwa sezvingaite 
zvivezwa, zvitarwa, zviumbwa kana zvimwewo zvinogadzirwa 
nevanhu zvinoratidza nekuburitsa kufunga kwakadzama kwevagadziri 
vazvo nezvemaonerwo eupenyu nekurarama. Obote anoti zvinhu 
zvakadai zvakakosha kwazvo pakuumba maonero edu serudzi 
echinonzi munhu nemafungiro aanoita murudzi rwake rwese 
nemuupenyu hwake hwese hwekurarama. Tinogumazve toona kuti 
kuedza kuongorora zvinhu zvose izvi kunorevawo zvakare kuedza 
kuongorora nekunzwisisa vanhu vacho nemafungiro avo murudzi 
rwunotipa uvaranomwe hwacho. Tinobva taona apa kuti uvaranomwe 
hahugoni kupatsanurwa kubva mune dzimwe pfungwa huru dzerudzi 
nevanhu vacho vanoumba pfungwa dzacho nerudzi rwacho. Ichochi 
chinhu chakadai ndicho chinenge chichifanira kuonekwa_ sechinhu 
chakakosha uye chinobatsira mukuumba nzwisiso yose yekufambira 
mberi kwevanhu murudzi rwavo zuva nezuva. 

Achebe (1975) anoona zvimwe chetewo izvozvo paanoti 
uvaranomwe humwe nehumwe hunofanira kutaura nezveupenyu 
neraramo yose yevanhu murudzi hwavo, huchiburitsa nekutsanangura 
zvinhu zvose zvinoitika nezvinotsvirwa mwoyo muupenyu nekurarama 
kwevanhu, semafungiro nemaonero everuzhinji murudzi urwu. 
Ndizvowo zvakare zvinoonekwa nekutaurwa naP’ Bitek (1986) paanoti 
uvaranomwe hwevanhu murudzi rwunosanganisira zvinhu zvose 
zvinoitwa nekutenderwa mazviri nevanhu ivavo serudzi munzvimbo 
yavanogara uye panguva yekurarama inozivikanwa. Pfungwa dzose 
idzi dzinobudisa pachena kuti hapana miganhu yakawanda yatingaone 
yezvakamirirwa kana zvinorehwa neuvaranomwe nekuti uvaranomwe 
hunopinza zvinhu zvese zvine chekuita nemunhu muupenyu 
nemukurarama kwake panguva inozikanwa. 

Ndiyozve pfungwa ina Armah (muchinyorwa chaFurusa, 1997) 
paanoti munyori weuvaranomwe chaiye wechitema anofanira kuburitsa 
chinyorwa chake neumhizha hwekunyora hwapamusoro asi 
asingakanganwi_ kuburitsa pachena nyaya huru dzemuupenyu 

pemararamiro evanhu, zvose zvakanangana nekudzoreredza vanhu 
vatema kutsika nemagariro avo serudzi. Anowedzerazve kuti vanyori 
vose vechitema vanoguma vaita mukurumbira mune mabasa akanaka 
mune zveuvaranomwe ndeavo vanogona kuburitsa zvakanaka uye 
zvinogutsa tsika dzose dzemagariro evanhu vatema nezvinhu zvose 
zvakamirira rudzi rwavo, zvakanaka zvese nezvakaipa. Izvi ndizvo 
zvinoonekwa zvakabata tsananguro huru yechinonzi uvaranomwe 
nekukosha kwahwo. 

Nyaya huru inoramba ichibuda kumudzidzi kana mbongorori 
yeuvaranomwe pakutsvaga nzwisiso yechinonzi uvaranomwe inoramba 
ichitenderera patsananguro yeuvaranomwe yekuti panofanira kunge 
pakatariswa zvinhu zvine chekuita nenhoroondo yose yeupenyu 
nemararamiro evanhu munhandare yezvekurarama inenge yasarudzwa 
sezvinyorwa kana nhaurwa dzeuvaranomwe. Nhoroondo iyoyo 
inofanira kunangana, kana kubata, kana kutarisisa zvinhu zvinoitika 
muupenyu hwevanhu nemukurarama kwavo  sezvazvinowanikwa 
murudzi rwevanhu pasina kunyepa kana kunyengedzana. Naizvozvo, 
mbongorori dzeuvaranomwe dzinofanira kubatikana zvakanyanya 
nenyaya dzekubudisa tsananguro dzeupenyu nemararamiro ose 
emarudzi evanhu vane uvaranomwe hunenge hwakatarisanwa nahwo, 
dzichitsvaga kubata chokwadi chezviitiko zvemuupenyu senyaya 
dzinowanikwa nekuburitswa muuvaranomwe, kudarika  kutarisa 
kudavada kwevanyori kana vatauri. Nyaya yekudavada pakunyora 
nekutaura uvaranomwe inotozopinda sewedzeredzo yezvingaburitse 
uvaranomwe. Izvozvi ndizvo zvinotaurwawo naChinweizu nevamwe 
vake (1980) kuti mukuongorora nekuyemura uvaranomwe, tishandise 
zvinhu zvinodiwa nekufungwa nezvazvo nevanhu veruzhinji verudzi 
rwedu sevanhu vatema nguva dzose. Ndiko kuti zvatinoona 
neuvaranomwe zvigashirike zvakanaka. 

Zvinobva zvabuda zvega pachena kuti kunyora, kutaura kana 
kuongorora uvaranomwe ibasa rine chokuita nekutsvaga kana kuburitsa 
chokwadi chezviitiko zvemuupenyu neraramo yevanhu serudzi 
muupenyu hwemazuva ose. Zvinoguma zvoonekwazve pachena kuti 

vanhu vatema vanhu vangangovewo nemaonero kana mafungiro avo 
eupenyu nenduramo anobuda nekuonekwa pachena muuvaranomwe 
hwavo, anogona kunge akafanana kana kusiyana nezvinongoitawo 
vamwe vanhu vamamwewo marudzi kana vakatarisawo kana vakatarisa 
uvaranomwe hwavo kana kuti hwedu sevanhu vatema. 

Chinhu chakakosha ndechekuti vanhu vatema havafaniri 
kumhanyira kunoshandisa maonero euvaranomwe evamwe vanhu 
sekunge kuti ivo pachavo havanawo maonero avo avangashandisa 
mukuongorora uvaranomwe. Ndiko kusaka Achebe (1990:45) achiti 
chinhu chinoshamisa kuona kuti atova mamiriro ezvinhu nhasi pasi rose 
kuti tigashire kuti maonero anoitwa uvaranomwe ane chekuita neganda 
remunhu anenge achihuongorora, zvekuti zvinoguma zvomanikidza 
vanhu vatema kuti vagashire kushandisa rusaruraganda rwekuva vanhu 
vatema mukuongorora kwavo uvaranomwe. Vanhu vatema vanenge 
voona sekuti ichi ndicho chinhu chakanaka kwazvo uye chakakosha 
zvikuru kugadzirisa nekudzorerawo rusaruraganda 
rwunomboshandiswawo nemamwe marudzi pakuongorora nekuyemura 
vanhu vatema munyaya dzakawanda, kusanganisira mune 
zveuvaranomwe. Naizvozvo, Achebe (1990) anoona sekuti vanhu 
vatema havafaniri kutaurira pasi kana kutya kudaidzira kuti 
mukuongorora zvinhu zvose zveupenyu hwevatema, ikodzero yavo 
kuwanikwa vachishandisa maonero avo ezvinhu avanonyanyoziva 
nekunzwisisa anobva mukugashira kuti ivo vanhu vatema vakakwana. 
Ndiro danho ratasvika iroro mukuumba pfungwa huru dzechinonzi 
uvaranomwe hwevatema uye mukuumba pfungwa huru 
dzekuhuongororesa uvaranomwe. 

Zvose zvatatoona zvinobva mumaonero makuru ekuti maonerwo 
evanhu vatema nevamwe vanhu vasiri vatema anogashira here kuti 
vanhu vatema vanhuwo vakazvimiririra, uye kuti kutongwa kwese 
kwemarudzi avatema nemamwewo marudzi evachena kwakakanganisa 
ukama hwemamwe marudzi kana achiona vanhu vatema nezvose 
zvinovamiririra serudzi. Chinhu chinenge chava kufanira 
kugamuchirwa nembongorori kana vadzidzi veuvaranomwe hwevatema 

ndechekuti vanhu vatema vakaguma voonerwa pasi nekushorwa 
nevamwe vanhu vemamwe marudzi, vachionekwa sevakasiyana 
nevachena mukuti vanenge voonekwa sevanhu vakapusa uye 
vanonyadzisa muzvinhu zvakawanda zveupenyu, kusanganisira 
maburitsirwo avanoitwa mune zveuvaranomwe. Izvi_ handizvoba. 
Ngatitsvagei kuremekedza kuzere kwatingaite vanhu vatema mune 
zvese zvavanowanikwa vachiita kuti tigone kubuda nenzwisiso ine tuso 
yeuvaranomwe. Mudzidzi nemuongorori weruvaranomwe 
anganakidzwe chaizvo nebasa rekuongorora uvaranomwe akagona 
kuona uvaranomwe achibva nedivi iri. Ngoma ngaichirira tione! 


Kukosha kwekuongorora uvaranomwe 
Kunyora, kutaura kana kuongorora uvaranomwe hwevatema kunenge 
kwoguma kwomanikidza vanhu nembongorori kuti vatsvage kugashira, 
kusimudzira nekusimbaradza vanhu vatema muzvinhu zvose 
zvavakamirira. Ndizvo zvinotaura Achebe (1990: 74) paanoti 
uvaranomwe hwesehwese zvahwo hunotarisirwa kuti huve hune 
chokuita nevanhu vane uvaranomwe hwakatariswa, pachitsambidzirwa 
nguva nenzvimbo yavanowanikwa mukurarama kwavo, nekutoredzera 
zvinetswa nezvishuvo zvavo mune zvekurarama kwavo ikoko. Amuta 
(1989) anobvumirana nepfungwa iyi paanotiyambira kuti sembongorori 
dzeuvaranomwe  hatizombofi  takaita basa  rakanaka uye 
rinogamuchirika kana tichitarisa zvinhu zvese nemaziso kana 
mafungiro evamwe vanhu vasiri isu varidzi veuvaranomwe neupenyu 
hwakatariswa, kana tichiitira zvinhu zvose izvi kuda kufadza vamwe 
vanhu vane marudzi avowo, tichida kuti tigofarirwa_ tichinzi tiri vanhu 
vatema vakanaka uye vanonzwisisa. Zvinenge zviri zvinhu zvakanaka 
kuti titangire nyaya yose yekuongorora uvaranomwe pakugashira 
zvakazara nzwisiso yose yekuti isu tiri vanhu vatema vane upenyu 
nemararamiro edu angafanane kana kusiyana neevamwewo vanhu 
vasiri vatema. 

Ipapa ndipo panonetsa zvikuru nyaya yose yekugamuchira basa 
rekuongorora uvaranomwe hwevatema nekuti tinenge todaidza nyuchi 

kuti dzitirume dzichiti matidenha nekukoromora mukoko wadzo idzo 
dzakazvigarira hadzo. 

Chokwadi ndechekuti kune vanhu vakawanda, vatema nevasiri 
vatema, vasingadi kuti titsambidzire unhu hwedu sevanhu vatema. Idzi 
ndidzo pfungwa dzatinowana kubva kuna Marechera (1987:99) paanoti 
sembongorori dzeuvaranomwe tinogona  kubvisa miganhu 
yakawandawanda yechinonzi uvaranomwe inoshandiswa munzvimbo 
nematunhu akasiyana kuti tigume tasara neuvaranomwe humwe chete 
hwepasi rino rose, husinei nekuti kune munhu mutema, muchena, 
mukaradhi, muchaina kana werudzii. Anoti tigoguma tangova 
neuvaranomwe hwemhando imwe chete yoga pasi rose, inongonzi 
uvaranomwe hwepasi rose. 

Marechera (1987) anenge anofunga kuti uvaranomwe hwese pasi 
rino rose hwakafanana sekufanana kwaanoti kwakaita kupisa kwemoto 
kana kurwadziwa kwevanhu vose kusinei nekuti ndekwemunhui 
parudzii kana kuti pagandai. Izvi zvinhu zvinogona kunzwisisika 
hazvo. Asiwo, kune vamwe vanhu vakawanda vanoongorora 
uvaranomwe vangarambe zvachose maonero akadai  ezvinhu 
neeuvaranomwe, vachiti ichokwadiwo zvakare kuti kupisa kwemoto 
kunogona kusiyana sekusiyana kungangoitawo kurwadziwa kwedu 
nezvinhu zvakasiyana kuti kurwadza kweziso here, musoro kana 
chigunwe. Tose tinoziva vanhu vanotaura kuti pane kurwadza kunonzi 
kwanyanya. Naizvozvo, pane vangarambe kutora maonerwo 
euvaranomwe aMarechera (1987) aya ekuti uvaranomwe hwesehwese 
hwakafanana pasi rose, vachiona sekuti kupisa kwemoto nekurwadziwa 
kwenyama kunosiyana zvakare zvichienda nekuti ndiani munhu wacho 
akatariswa uye kuti wanyanyorwadziwa nechii. 

Pfungwa dzakakosha kuumba mumaonerwo anofanira_ kuitwa 
uvaranomwe dzingagokwezve kuna Achebe (1990:18) paanoti 
mukuongorora kwatingaita uvaranomwe hwavatema, zvinhu 
zvakakosha kuti vachena nevamwe vanhu vekumadokero vasashandisa 
maonero avo ivo ezvinhu zvese nekukosha kwazvo, asi kuti vashandise 
maonero echitema emuAfurika asina udzengerera hwekusaziva 

nekusanzwisisa zvakanaka upenyu nezvinhu zvacho zvakatariswa. 
Haana kunyepa kwakanyanya kwemamiriro nemaonerwo ezvinhu 
neupenyu. Vanoti zvakare kana tichida kuwana maonerwo 
euvaranomwe anogutsa uye anobatsira, ngatigashirei kuti Afurika 
inyika yevanhuwo vane zvinhu zvavowo, zvakanaka nezvakashata 
zvavanoita, sezvinongowanikwawo kune vamwe vanhu vamamwe 
marudzi asiri evatema. Naizvozvo, Achebe (1990) anotsambidzira 
nyaya yekuti vanhu vemuAfurika vaonekwe nekugashirwa zvizere 
sevanhuwo vane njere dzavo dzepamusoro uye sevanhu vakabudirira 
chaizvo mune zvimwe zvinhuwo kudarika vachena nevamwewo vanhu 
muzvinhu zvimwe chete. 

Nhoroondo yose yekutsvaga kuziva nekunzwisisa vanhu vatema 
neupenyu nemararamiro avo muuvaranomwe zvinhu zvinofanira 
kungotangira pakuremekedza vanhu vatema neraramo yavo yose 
pachokwadi, kwete kumbotanga  tavasvora, kuvasveeredza 
nekuvatsvinyira tichifunga kuti mazingairwa evanhu. Izvozvi ndizvowo 
zvinenge zvichitaurwa naChinweizu nevamwe (1980) pavanoti 
pakuedza kunzwisisa chinonzi uvaranomwe neupenyu hwevatema, 
hatifaniri kumhanyira kutsvaga kugamuchirwa nevamwe vanhu 
vamamwe marudzi asiri evatema, tichifunga kuti kuita saizvozvo 
ndizvo zvingatiratidze kuti tingagamuchirwa nekuenzaniswa navo 
kwete. Vanoti kugamuchirwa kana kusagamuchirwa zvizere nevamwe 
vanhu vamamwe marudzi akaita seevachena zvinenge zvisina basa. 
Handizvo zvingatipa cherechedzo yekuti tiri vana ani sevanhu vatema, 
vanodei nekukoshesei. Kwete! Sevanhu  vatema,  tinofanira 
kuzvisunungura kuti tibve pakuonekwa_ tichitangira mumashure 
mevamwe vanhu vamamwe marudzi, tikwanise kuona zvinhu zvedu 
zvese zvakatinakira kana kutishatira isu pachedu pasina kuedza 
kuzviona nemaziso  evamwe vanhu  vanogona _ kusatiziva 
nekusatinzwisisa zvakanaka, tisatsvaga kugutsurira misoro zvenhema 
kana kurohwa kumusana zvekunyengedzwa nevamwe vanhu 
vasingatombotiziva kuti tiri vanhui, isu tichiti ndizvo zvinhu 
Zvakakosha, aiwa. 

Chimhundu (1996) anotiudzawo kuti kuongorora uvaranomwe 
kunyatsotarisisa nekupenengura zviri muuvaranomwe kuti munhu 
anyatsoziva nekunzwisisa mamiriro azvo. lyi ipfungwa yakakosha 
kwazvo mukuedza kunzwisisa basa rose rekunyora, kutaura 
nekuongorora uvaranomwe nekuti inotsambidzira udzamu hwekuita 
basa iri nemaitirwo aro. Chinweizu nevamwe (1980) vanotiwo 
kuongorora uvaranomwe inzira yekuedza kunzwisisa zvakadzama 
chinyorwa kana nhaurwa, kuburikidza nekupima zvachinotaura 
nezvazvo, wachinomirira uye kutsvaga danho rasvika munyori 
nechinyorwa kana mutauri nenhaurwa yacho. Ndizvowo zvakare 
zvinotaura dzimwe mbongorori kuti kuongorora uvaranomwe inzira 
yekutsvaga kupa pfungwa dzako semuongorori dzekutonga, pane 
zvinhu zvaunenge wakatarisana nazvo uchipa mafungiro ako 
semuongorori weuvaranomwe, uchishandisa maonero akasiyana 
angasanganisira maonero echitema, echichena, eupfumi echimiro 
echimodhenesiti kana mamwewo maonero. 

Kuongorora uvaranomwe kunoratidza simba guru riri muunyanzvi 
hwekuziva nekunzwisisa zvinyorwa kana nhaurwa dzeuvaranomwe, 
huchizoguma hwopa zvinoonekwa nezvinofunga maererano 
nemamiriro kana mabudiro ezvinhu muuvaranomwe hwakatariswa. 
Asika, hapana anozvarwa aine unyanzvi ihwohwo. Hunototangira 
pakuziva nekunzwisisa pfungwa huru dzingashandiswa nemunhu 
pakutarisa, kuyemura, kupenengura kana kuongorora uvaranomwe 
hwacho pane nguva inenge yakatariswa. 

Chinhu chakakoshawo zvakare kuti mukati mekuita mabasa ekuedza 
kunzwisisa zvakadzama uvaranomwe, isu sembongorori tinofanira kuve 
tinogona kubvunza nekupindura mibvunzo yakaita seinotevera: 
Tinombova vana ani? Tinonyanyodei muupenyu? Nemhaka yei 
tichida kana kusada zvinhu izvi? Shamwari dzedu ndedzipi uye 
dzakaita sei? Iyi mibvunzo inobatsira kwazvo kunzwisisa basa redu 
rose rekutsanangura uvaranomwe nemabasa ahwo. Izvozvi ndizvo 
zvingaite kuti tigone kubuda nenzwisiso dzakasiyana dzechinonzi 
uvaranomwe nemaongororero atingagume tohuita. Hazvigoneki kuti 

tingopinda mukuedza_ kunzwisisa nekuongorora  uvaranomwe 
tisingazivi zvatiri isu sembongorori nepfungwa dzatinopinda nadzo 
mubasa iri. 


Basa rekuongorora uvaranomwe 

Sembongorori, zvinhu zvakakosha kwazvo kuti titange nekuzvinzwisisa 
isu pachedu kuti tsananguro yemanzwisisiro atinoita uvaranomwe 
inowanzobva pakuti isu vacho tinombova vana ani chaizvo, ndezvipi 
zvinhu zvatinokoshesa, zvatinosvora, zvatinotyira, zvatinofarira, 
zvatinoshuvira, Zvatinodya nezvatisingadyi. Zvose izvozvi zvinoguma 
zvoumba pfungwa huru dzatingashandise mukuona nekunzwisisa 
uvaranomwe. Ndiko kuti tigogona kuyera, kutsoropodza, kuyemura 
nekuongorora unyorwa nevanyori vahwo nenhaurwa nevatauri vadzo. 
Ndizvozve zvinotipa zvinhu zvakasiyana zvatinoguma toyemura kana 
kusaemura pakupa mutongo wedu weuvaranomwe hwatinenge 
takatarisa. Amuta (1989) anoti uvaranomwe kutsvaga kubuda neruzivo 
rwezvinhu zvakawanda maererano nemaonerwo erudzi, vanyori kana 
mbongorori. Saka, kuhuziva nekuhunzwisisa zvakanaka  inzira 
yekuedza kuziva, kugamuchira nekunzwisisa zvinhu zvinowanikwa 
kana kubuda muuvaranomwe. Zvinogonekawo kuti muongorori 
weuvaranomwe atadze kuwirirana nezvinopiwa muuvaranomwe 
ihwohwo. 

Kune vamwe vaongorori veuvaranomwe vangaone sekuti 
kuongorora uvaranomwe kunoguma kwave nzira dzekuenzanisa 
mapiwirwo  nemaburitsirwo eupenyu hwevanhu  murudzi 
sezvazvinowanikwa zvakaitwa muzvinyorwa kana munhaurwa. 
Pakadai, apa tinofanira kuona nyaya yekuongorora uvaranomwe 
sekuyera kubudirira kana kusabudirira, kugona kupa, kana kusagona 
kupa zvinyorwa kana nhaurwa kunoita vanhu vakasiyana vanohunyora 
kana kuhutaura. Kana zvadaro, basa rose rekuongorora kana kunzwisisa 
uvaranomwe rinenge roreva kutsvaga kuisa munyori kana mutauri 
weuvaranomwe pachinzvimbo chake ega kana chekumuenzanisa 

nevamwewo vanyori kana vatauri kana kuenzanisa mapiwirwo 
nemabudisirwo ezvinyorwa kana nhaurwa. Kana zviri izvo, tinogona 
kunge tava kutoona kare kuti umbongorori hunoreva kuedza kutsvaga 
kuera mutauri kana munyori, nhaurwa kana chinyorwa, kunyora kana 
kutaura nekuburitsa kukosha kwazvo zvose mukati mezvinhu 
zvakawanda zvinganzi uvaranomwe. Basa rakadai ringaonekwawo 
serinoratidza vaverengi nevateereri nzira huru dzakasiyana dzinogona 
kushandiswa kuburitsa nadzo zviitiko zvemuupenyu nemuraramo 
yevanhu murudzi kana manyorero nematauriro anoitwa nevanyori kana 
vatauri. Aya ndiwo matorerwo angaitwe basa rose rekunyora kana 
kutaura kana kuongorora uvaranomwe. 

Tinogonawo kuguma toona kuti kuongorora uvaranomwe ibasa guru 
rekutsvaga kutsanangura pfungwa huru dzinoshandiswa nevanhu kupa 
mwero, uremu kana udzamu hwasvika munyori nezvinyorwa zvake 
kana mutauri nenhaurwa dzake, maererano nezvenyaya dzinoitika 
muupenyu hwevanhu murudzi rwavo. Tinenge tofanira kuona kuti 
zvose zvinoti munyori, mutauri, chinyorwa, nhaurwa, kunyora 
nekutaura sezvinhu zvinoguma zvoonekwa sezvinoratidza danho guru 
rasvika vanhu mukupa nekuburitsa uvaranomwe hwacho. 

Muongorori weuvaranomwe anenge otarisirwa kuti aburitse kana 
kuratidza panenge pasvikwa nemunyori kana mutauri nechinyorwa 
kana nhaurwa, kugona kuburitsa kana kutarisa kunenge kwabviwa kana 
kutangirwa nhoroondo yacho yose tyoyo nekunenge kwasvikwa 
nenhoroondo imwe cheteyo nevanyori kana vatauri vayo. Umbongoror1 
hunenge hwava nzira yekutaridza panenge pasvika munyori kana 
mutauri, chinyorwa kana nhaurwa, vanhu vose nerudzi rwavo.Tinenge 
tava kutarisa pazvave nekwazvinoenda panguva yatinenge tin 
kuzvitarisa nemune ramangwana rinouya. 

Pasina kudaro uye pasina zvose izvi, hatingagone kuziva danho 
ratinenge tava nezvinhu zvedu zvose zvatinoona muuvaranomwe 
hwedu nezvatinoona muupenyu hwedu isu. Hatingazivi danho chairo 
rekukosha kwazvo zvose muvanhu verudzi rwedu. Hatingaziviwo 
zvakare zvazvingareva zvose izvi mune ramangwana kana takazvitarisa 

isu nemabasa edu ose. Tinenge tisisagoni kuona pasvika upenyu 
nerudzi rwedu, patinozvifananidza nevamwe vanhu kana humwe 
uvaranomwe hwemamwewo marudzi marudzi evanhu. Ndiko kusaka 
Chiwome (1996) achiti kuongorora uvaranomwe inzira huru yekutarisa 
nayo zvinhu zvose zvemuupenyu hwevanhu nemakoshero azvo 
kuvanhu nekurudzi. Izvi zvose zvinogona kuguma zvotiratidza kuti 
kuongorora uvaranomwe inzira yokuedza kunzwisisa kusimudzirwa, 
kusimbaradzwa nekukurudzirwa kwevanhu nevanyori kana vatauri, 
kwezvinyorwa nenhaurwa dzakasiyana uye kwemarudzi nebasa ose 
anoitwa nevanhu mukurarama kwavo, sezvatinozviwana 
muuvaranomwe. 

Kuongorora nekuyera uvaranomwe kunganzwisiswawo senzira huru 
yekuedza kuburitsa nhunha nezvishuvo zvedu sevanhu muupenyu 
kuburikidza nezvatinyora kana kutaura senyaya, kunotipa gwara 
rekwatinofanira kukura tichienda mukuumba upenyu neraramo yedu, 
sezvatinozviwana zvakaita muupenyu nemuuvaranomwe hwedu 
serudzi. Naizvozvo, chinenge chisiri chinhu chakanaka kungorega 
vanyori nevatauri vachinyora kana kutaura nyaya dzavo pasina 
anovatarisa nekuongorora mwero nedanho rezvinhu zvose zvavanoita 
kuti zvionekwe kuti ndeupi mwero wakanaka uye unogamuchirika 
mubasa rose iri. 

Izvi zvose zvinhu zvinobatsira kwazvo vanyori zvese nevatauri, 
zvinobatsira zvinyorwa nenhaurwa dzacho nekubatsira rudzi rwune 
nhoroondo iyoyo, nekuratidza zvakajeka maenero nemakosheserwo 
azvingaitwe nevanhu vakasiyana. Pasina kudaro, rudzi nevanhu vacho 
vane uvaranomwe ihwohwo havangagoni kukasira kuziva danho 
ravanenge vasvika nemabasa avo ose ekunyora kana kutaura nyaya 
dzakasiyana, pamwe nekuzivawo zvavangade kuita kuti basa ravo rose 
rive rinonyanya kubatsira nekuenda pamanhengenya  ezvose 
zvinotarisirwa kuitwa murudzi muuvaranomwe hwakasiyana. 

Naizvozvo, muongorori weuvaranomwe anotofanira kuonekwa 
akamirira kuburitsa pachena nekuratidzawo pachena tarisiro huru 
yevanhu murudzi yekuendesa mberi zvinhu zvese zveupenyu neraramo 


21 


yavo. Sekutaura kwaAchebe (1990), munyori wesewese zvake 
akamirira kuratidza zvinhu zvinoonekwa sezvakanyanyokosha kanawo 
zvinonyanyovava kumunhu wese wemurudzi rwake sezviitiko zvezuva 
nezuva. Munyori anenge oonekwa seanomirira kuratidza gwara 
rekubva nekunoenda upenyu hwevanhu nezvinhu zvose zvatinovawana 
vachiita panguva yatinenge tiri nemune ramangwana richatevera. 
Pfungwa dzakadai idzi dzakakosha pakutiudza basa rinomirirwa 
neuvaranomwe nekukosha kwahwo. Kuongorora uvaranomwe inenge 
yava nzira yekuratidza budiriro yose yezvinhu zvinoitika nezvakaitika 
murudzi mukurara, semaonerwo azvinenge zvakaitwa nevanyori kana 
vataurl. 

Panewo dzimwe nguva apo muongorori weuvaranomwe angatarisa 
nekuburitsa zvinhu zvinotadzisa vanhu kuti vabudirire muupenyu 
senyunyuto yake yezvaanoona zvichiratidzwa mukunyora nekutaura 
kwasiyana. Pane dzimwezve nguva idzo idzo tingaone kuongorora 
uvaranomwe sekutarisa kuti munyori kana mutauri angatarisa kana kuti 
akatarisa zvinhu zvipi zvakanaka kana zvakaipa zvinoitwa nevanhu 
muupenyu segamuchiro neyemuro yake yezvaangade kugovera 
vangade kumuteerera. Vamwe vanoshanda neuvaranomwe vangaone 
izvi sekuyemura uvaranomwe tichitora nekushandisa madingindira 
kana kuti nyaya huru dzirimo muuvaranomwe. Kugona kuburitsa nyaya 
idzodzo ndiko kunenge kwave kuonekwa sebasa guru reuvaranomwe 
kuvanhu verudzi. 

Mbongorori yemuuvaranomwe inogonazve kupa nekuburitsa 
tsananguro yezvinhu zvinotadza kuonekwa, kuburitswa kana kutariswa 
mukunyora kana kutaurwa kweuvaranomwe, sedanho rake rekuratidza 
pasvika zvinhu mukunyora kana kutaura nyaya dzeupenyu hwevanhu 
murudzi. Inogona zvakare kungonangana nekuratidza gwara 
rekunofanira kuenda zvinhu zvose zvemuupenyu, achishandisa 
zvakanaka zvinoitika kana kuti zvakashata zvinoitika semienzaniso 
yeupenyu hwekurarama. Saka, mbongorori chaiyo yeuvaranomwe 
haigumiri pakungopa pfungwa dzezviri muuvaranomwe chete. Inogona 
kupfuura pane zvinhu zviri kuonekwa pachena muuvaranomwe 

ichitarisa kanawo zvinhu zvisingakasiri kuonekwa pachena 
muuvaranomwe huripo. Inoita sezvinongoitawo muvaki wemba uyo 
anoita zvose zvingaitwe kuvaka imba kuti imba ibude zvakanaka 
zvekuti vanhu vagofarira kugara mairi vakachengeteka muupenyu 
hwese hungazotevera. Ndizvozvowo nemuongorori kana munyori kana 
mutauri weuvaranomwe. Anoumba pfungwa dzinogona kuzoramba 
dzakatakurwa nekurangarirwa nemuverengi kana muteereri wadzo 
kwenguva yakareba inozotevera. Naizvozvo, kunyora, kutaura 
nekuongorora uvaranomwe kuumba pfungwa huru dzingabatsira 
kusunga pamwe chete maonerwo ezvinhu mukurarama kwevanhu 
munyika. 

Kana zvakadaro, munyori, mutauri nemuongorori weuvaranomwe 
vanhu vangada kuonekwa sevadzidzisi vakuru verudzi vanofambirana 
vachitsvaga kunyorwa kana kutaurwa kwezvinhu zvakakosha kuumba 
nekuvaka rudzi vachishandisa uvaranomwe. Vanyori, vatauri 
nembongorori vose vanobatsirikana nekuongororwa kwebasa ravo 
nemaonero avanoita zvinhu. Basa ravo vose nderimwe chete: rekunyora 
kana kutaura nyaya vachiratidza zvinhu zvakanaka nezvinofadza 
zvinofanira kuitika kana kuwanikwa muupenyu neraramo yevanhu 
panguva inozivikanwa kana zvinhu zvakashata zvisingafarirwi 
muupenyu. Zvese izvi zvinoitwa senzira yekutsvaga kupa ruvheneko 
rwakasimba nechiedza chakajeka muzviitiko zvevanhu muupenyu 
chaihwo hwekurarama hwerudzi. 

Muverengi weuvaranomwe unotorwa semunhu anenge atopinda 
muupenyu hwekurarama hunotaurwa nezvarwo muchinyorwa kana 
nhaurwa. Anenge achifanira kuratidza zvaanofunga nezvinhu 
zvaanosangana nazvo muupenyu. Ndiko kusaka zvichinzi panoudzwa 
mwana washe muranda teerera, kana kuti chiri mumusakasaka 
chinozvinzwira. Naizvozvo, kuongorora uvaranomwe zvinhu zvinoitwa 
senzira yekubatsira rudzi rwese rwevanhu kuti rwuzvione, 
kuzvinan’anidza nekuzviongorora kuti vanhu rudzii zvinoita kuti 
vagoziva chakanaka nechakashata panguva  inozivikanwawo 
yekurarama kwavo panzvimbo inozikanwawo yekurarama kwavo. 

Zvinenge zvava kuda kuzivikanwa nemuongorori weuvaranomwe kuti 
kunyange zvazvo nyaya dzinotaurwa, kana mazita evatambi, kana 
nzvimbo dzinoitikira nyaya dzichikwanisa kuva dzisiri dzechokwadi 
chaicho chemuupenyu pane dzimwe nguva, zvakakosha kuziva kuti 
kazhinji kacho, zvose izvi zvinoda kuzikanwa sezvakamirira zvinhu 
zvechokwadi zvinowanikwa muupenyu chaihwo hwekurarama. 

Kana zvaisange zvakadaro, uvaranomwe hwaigumisira husisina 
basa zvachose. Naizvozvo, uvaranomwe hunofanira kuonekwa senzira 
huru yemunyori kana mutauri yekutaridza vanhu zvahwakaita upenyu 
nechinangwa chekuti vadzidze zvakanaka nezvakaipa zvinowanikwa 
mukurarama uku, panguva iyo vaverengi nevateereri vangaone sekuti 
vanovaraidzwa nekutandadza nezvinyorwa nenhaurwa. Chakakosha 
ndechekuti vanhu vanonyorerwa kana kutaurirwa uvaranomwe vagone 
kuzeya nekufungisisa nezvezviitiko zvakasiyana zvemuupenyu 
zvingawanikwe muuvaranomwe. 

Vamwe vadzidzi veuvaranomwe vangatendewo zvakare kuti 
kunyora, kutaura nekuongorora uvaranomwe zvinhu zvimwe chete 
zvinofanira kutorwa_ sechiringiriro chikuru cheupenyu chaihwo 
hwevanhu, chinoshandiswa kuona nacho nekuvhenekesa zvinhu 
zvinoitika muupenyu chaihwo hwekurarama, nekupa mutongo 
wemaonerwo angaitwa zvinhu izvi muupenyu nekuvaverengi kana kuti 
vanhu vanenge vakazvitarisa kana kuteerera. Zvose izvi zvinhu 
zvinobatsira kwazvo kuyananisa vanhu murudzi rwavo kuti vagume 
vave vanoziva zvinhu zvakashata nezvakanaka, zvinotenderwa 
nezvisingatenderwi senzira yekuumba nayo maonero, mafungiro 
nemaitiro mamwe ezvinhu. Zvinenge zvoda kuonekwa zvakadaro kuti 
munyori, mutauri kana muongorori weuvaranomwe wakafanana 
nemutengesi wepfungwa dzakanaka murudzi. Anoshandisa unyanzvi 
hwake hukuru hwekunyora kana kutaura kuumba, kushandura 
nekutesvera pfungwa dzavanhu muupenyu nemukurarama kuburikidza 
nezvaanonyora kana kutaura. Zvinhu zvakakosha kwazvo uye 
zvinobatsira kudzoreredza vanhu verudzi rwako mugwara rakanaka, 

zvikuru kana takatarisa vechidiki murudzi. Ndiro basa guru 
reuvaranomwe. 

Zvinhu zvakanakawo zvakare kudzoreredza nyika mugwara 
rakatarwa reupenyu nemararamiro angagamuchirwe neruzhinji 
rwevanhu pachishandiswa uvaranomwe. Sekuona kunoita Ngugi (1986) 
naAchebe (1975), kuongorora uvaranomwe kunotangira 
pakugamuchira zvakazara vanhu vane uvaranomwe hwakatariswa 
nezvose zvavari kana zvavanomirira. Sevanhu vatema vava 
kumanikidzwa nekumbunyikidzwa zvakanyanya netsika nekuita 
kwakagara kusiri kwedu, chinhu chingave chakanaka kuti uvaranomwe 
huwanikwe huchibatsira kudzoreredza vatema verudzi rwedu kutsika 
nemagariro anonyanyovabatsira. Izvi ndizvo zvingaite kuti vanhu 
vatema vagume voremekedzwa kwesekwese kwavanowanikwa, 
sezvingangoonekwawo zvichiitika kune vamwe vanhu vamamwe 
marudzi. 

Pane dambudziko guru rinowanzoonekwa munyaya dzekutarisa 
nekuongorora uvaranomwe rinotangira pakushandisa pfungwa kana 
maonero evamwe vanhu vemamwe marudzi akasiyana zvikuru 
neevanhu vatema mukugara, mukufunga nemukuita. Vanhu vatema 
vave netsika yekungotanga nekutorambisisa chinhu chose 
chavanongowana chichinzi ndechevanhu vatema, vomhanyira 
nekuchemera zvemamwe marudzi. Izvi ndizvo zvinhu zvinoonekwa 
nedzimwe mbongorori dzechitema sezvinoguma zvapa yemuro 
yeuvaranomwe yeuvaranomwe hwevatema isingagutsi kuburitsa 
nhunha huru dzevanhu vatema. Ndizvo zvinongoratidza zvega kuti 
nyaya yekuongorora uvaranomwe nekuhuzivurura haisiyani nerudzi 
rwevanhu rwune uvaranomwe huri kutariswa neganda revanhu vane 
uvaranomwe uhwu. 

Pasina kutanga watsidza kuti unoda kushandisa maonero api uye 
aani pakuyemura uvaranomwe, tinenge tinganyepe kuti tingabude 
nemaonerwo euvaranomwe hwevatema anogutsa, anogamuchirika uye 
anokodzera pabasa in. Ndiko kusaka tichiti kuongorora uvaranomwe 
ibasa rekuongorora vanhu vane zvinyorwa kana nhaurwa dziri 

kutariswa, zvese nekuongorora vanhu vacho nemararamiro avo 
panguva yatakapiwa. Izvi zvingareva izvo kuti basa rose rekuongorora 
uvaranomwe haringotangiri nekuperera pakungopa pfungwa dzako 
chete semuongorori, asi kuti rinodaidzira kuyerawo zvakare kodzero 
negamuchiro yenonyora kana kutaura kana vanoongora uvaranomwe 
vacho nepfungwa dzavo huru dzavanoshandisa kuumba maonero 
makuru avanopakurira kuvanhu muuvaranomwe. Naizvozvo, kutaura 
nezvekuti uvaranomwe chii kutaurawo nemaonero makuru 
anoshandiswa nevanhu vanoongorora uvaranomwe hwacho. 

Saka, uya watinonzwa achiti uvaranomwe hune mhando nhatu 
dzinoti nhetembo, nganonyorwa nemitambo anenge atotiudza kare 
kuti pfungwa huru dzaanoshandisa iye pakutarisa uvaranomwe 
dzinonyanyobva pachimiro chatinowana muzvinyorwa kana nhaurwa 
dzeuvaranomwe. Zvakasiyana neuyo angatsanangure uvaranomwe 
sehunobva panyaya huru dzezveupenyu hwavatema mushure 
mekutongwa nevachena, uyo asingatarisi kuti inhetembo here kana 
mutambo kana nganonyorwa. Chaanongoona pose panotaurwa 
nezveuvaranomwe inyaya kana madingindira ezveupenyu neraramo 
yevanhu, kudarika zvimwe zvese. Hongu, anogona zvake kutaurawo 
nezvimwe zvinhu zvakaita semanyorero kana vatambi kana nzvimbo 
dzinoitikira nyaya. Asika, tsambidziro yake huru inomupa maonero ake 
makuru anenge ari madingindira kana kuti nyaya huru dzinotaurwa 
nezvadzo mukunyora, kutaura kana kuongorora uvaranomwe. 

Naizvozvo, maonerwo euvaranomwe anoshandiswa nevanyori, 
vatauri kana mbongorori mukutarisa nekuongorora uvaranomwe 
akasiyana uye anobva pane zvinokosheswa neanonyora, kutaura 
kuongorora uvaranomwe. Hazvisi zvinhu zvakasikwa zvakangodaro 
munhu wese akangodaro, ainazvo uye hazvifanani kuvanhu vose aiwa. 
Muongorori weuvaranomwe mupangami angaaedze kuzvisunungura 
pamaonero aanoita uvaranomwe nekuziva uye kushandisa nzira 
dzakasiyana dzekuona nadzo  uvaranomwe  pachinhambo 
chekuzvisungirira pamaonero emumwe munhu mumwe chete aanenge 
angowana aripo waasingatombozivi. 

Okpaku (1970) anoti kuongorora uvaranomwe hwechitema 
kunotoda kutangira pakugashira kuti zvinhu zvacho zvatinoguma 
toshandisa mukuongorora uvaranomwe zvinenge zvabva muupenyu 
nekurarama kwevanhu vatema uye zvichibvumirana nenhoroondo 
yeupenyu nemararamiro evatema. Vanotsambidzira kuti chinhu 
chinofanira  kuzikanwa nembongorori ndechekuti vanhu vatema 
vakatosiyana nevamwe vanhu vemamwe marudzi akaita seevachena. 
Naizvozvo, Okpaku (1970) haaoni sekuti vanhu vanoongorora 
uvaranomwe hwevatema vangangotange nekutora zvishandiswa 
zvekuongorora nazvo uvaranomwe zvisiri zvinobva muvanhu vatema 
netsika kana upenyu hwavo. Anoti kana zvikadaro, zvinobva zvaburitsa 
ongororo isingagoni kunzwisisa upenyu nemararamiro avatema uye 
isinganyanyobatsiri vanhu vatema. 

Maonero akadai anenge otosiyana nezvinotaura Palmer (1979), 
Lindfors (1973) kana Kahari (1990) avo vanoona sekuti uvaranomwe 
hwakafanana pasi rose zvekuti hunofanira kuwanikwa huchishandisa 
zvishandiso zvekuhuongorora uvaranomwe zvimwe chete. Mbongorori 
dzakaita saPalmer (1979), Kahari (1990) naLindfors (1973) dzine 
kutenderana kwakanyanya kwekuti uvaranomwe hwechitema 
hunofanira kubvuma _ kushandisirwa zvose  zvinowanikwa 
zvichishandiswa pakuongorora humwewo uavaranomwe hwepasi rino 
hwakaita seuvaranomwe hwechichena. Vanoshandisa mafungiro aya 
nekuti vanoti uvaranomwe hwevatema hwakabva nekukura 
huchitevedzera uvaranomwe hwevachena, zvikuru hwekuBhiriteni. 
Naizvozvo, vanokakavara kuti hazvigoni  kusiyanisa gavi 
nemasvuurirwo aro. Vanoti pfungwa huru dzekuongorora nadzo 
uvaranomwe hwevatema dzingaonekwe sedzisingafaniri kusiyanisa 
mwana namai kana mwana nababa vake. 

Apa mbongorori dzapiwa pamusoro apo dzinoonekwa dzichisimbisa 
nyaya yekuti uvaranomwe hwekuBhiriteni ndihwo hwega hunenge huri 
zimai kana zibaba reuvaranomwe, hwevatema nehwemamwe marudzi 
huri mwana. Kana zvazvo chingave chokwadi kuti pane zvishandiswa 
zveuvaranomwe zvinogona kushandiswa muuvaranomwe hwesehwese 

zvahwo, paripowo panogumira kugamuchira nekushandisa pfungwa iyi, 
apo tinoona sekuti zvishandiswa zvacho hazvichapi nzwisiso 
yakakwana, yakazara uye inonzwisisika yeuvaranomwe hunenge 
hwakatariswa, pachiguma podaidzirwa kushandisa zvishandiswa 
nemaonero erudzi rwune uvaranomwe hwacho. 

Zvishandiswa pakuongorera uvaranomwe 

Tinonzwa Ngara (1990) naAmuta (1989) vachiti nyaya yekuongorora 
uvaranomwe nepfungwa huru dzinoshandiswa mukuongorora 
uvaranomwe zvinhu zvakangofanana nehondo yekurwira rusununguko 
rwevanhu murudzi rwako. Izvi zvingareva kuti nyaya yepfungwa huru 
dzinoshandiswa mukuyera, kuyemura, kuongorora nemukunzwisisa 
zvakadzama uvaranomwe hupi nehupi zvahwo inyaya yakakura uye 
yakakosha zvekuti vanhu havafaniri kuita zvekutamba nayo, vachiona 
sechinhu chidiki, kwete. Izvi zvinhu zvinotofanira kugamuchirwa 
sezvimwe zvezvinhu zvingaitwe nerudzi kurwirwa zvakakoshera rudzi 
rwevanhu mukurarama kwavo. Hapafaniri kungoregwa vamwe vanhu 
vane marudzi avo, maitiro avo, mafungiroavo kana maonero cupenyu 
nekurarama kwavo vachimanikidzira nekumanikidza vamwe vanhu 
kushandisa zvavo pakuongorora nekuyemura uvaranomwe hwemarudzi 
akaita seevatema. 

Kuongorora uvaranomwe kunofanira kufambirana nezvinhu zvine 
chekuita nerusununguko rwuzere rwevanhu murudzi rwavo rwekuita, 
kufunga kana kuona zvinhu sekuda kwavo, sesarudzo huru yavanenge 
vaita. Izvi zvinotangira pakugamuchira kuti hapana rudzi rwune 
kodzero yekumanikidza maonero arwo kune rumwewo rudzi chero 
rwakadii. Izvi ndizvo zvinoguma zvopinza pfungwa huru dzemaonero 
ezvekutongwa kwakaitwa mamwe marudzi evanhu nemamwewo 
marudzi ane nhoroondo yeupenyu nekurarama yakasiyana nenhoroondo 
neupenyu nekurarama kwevatema. Sembongorori dzeuvaranomwe 
hwevatema, chingangova chinhu chakanaka kwazvo uye chakakosha 
kuti tive tinoziva zvinhu zvacho zvinoumba nekutipa unhu utema 
nevanhu vacho, kuti tigozowana kunzwisisa zvatingashandise 
pakuongorora nekuyemura uvaranomwe uhwu. 

Asiwo, mukuita zvese izvi, tinofanira kuziva kuti ganda remunhu 
chikamu chikuru chakamirira pfungwa huru dzevanhu murudzi. Ganda 
redu inhoroondo yedu tose inotitaurira kuti ndisu vana ani vanoshandisa 
mafungiro nemaonero makuru api muuvaranomwe. Asika, hatifaniri 
kukanganwa kuti ganda redu dema riri roga harina kukwana kutipa 
zvose zvatinoguma toda kushandisa mukuongorora uvaranomwe. 
Tinofanira kuziva kuti kune vanhu vatema vakawanda kwazvo vane 
ganda dema chairo asi ivo pachavo vasisina kana chinhu chimwe chete 
zvacho chingavaite kuti vanzi vachiri vanhu vatema. 

Vanhu ava vave vanhu vakasukwa njere dzavo zvakaipisisa chaizvo 
zvekuti havachina kana chimwe chinhu hacho chinogona kuti 
vagamuchirwe sevanhu vatema. Havachagoni kuonekwa 
semufananidzo wevanhu vatema, kusara kweganda ravo dema roga 
kana zita ravakapiwa nevabereki vasati vagona kuramba kuve vanhu 
vatema. Vangova vanhu vatema vanongonongedzera dunhu ravanonzi 
ndiro rakabva vemhuri yavo kana kwavakazvarirwa sezvinhu 
zvingavapewo kuti vanzi ivo vanhu vatema. Maonero avo ezvinhu, 
mafungiro avo nemaitiro avo ose ezvinhu akasiyana neevanhu vatema 
chaivo nekuti haachina kana mucherechedzo umwe wekuva vanhu 
vatema. Ndivo vanhu vanenge vonzi naChivaura naMararike (1998) 
vakadyiswa tsika nemaonero echirungu vave kuda kurutsiswa kuti 
vabviswe nekurasiswa mafungiro nemaonero echichena asiri evanhu 
chitema. Vangova vachena chaivo mukuita, mukufunga nemukuona 


upenyu. 


Kusagashira kushandisa unhu utema mukuongorora 
uvaranomwe 

Mukati mevanhu vatema munowanikwawo rimwe boka revanhu 
vanozvishora zvakanyanya nekunyara kuti kune zvimwe zvinhu zviri 
pavari zvinovaita kuti vanzi ivo vanhu vatema. Vanetenge 
vanokarotuka Nyadenga nevabereki vavo kuti nemhaka yei vakabvuma 
kuvaisa pano panyika vaine ganda nerudzi rwevatema, sekunge kuti 
pane panotosarudzwa nemunhu kuti ndoita munhui. Tinoona vanhu 

vakadai muvatambi vemumabhuku aMungoshi vakaita saLucifer 
naEric. Vanoratidzwa vaine mafungiro akadaro muna Waiting for the 
Rain nemuna Kunyarara hakusi kutaura? Eric ane paanoti, “ Kana 
ndikabuda chete ndinodzokera kuEngland”. Anotozvinzwira tsitsi 
kuona kuti iye munhu weganda dema. 

Naizvozvo, kune vanhu vatema vasichanzwisisi zvakakwana kuti 
ivo vanhu vatema vakasiyana nevamwe vanhu vamamwe marudzi. 
Havachanzwisisi zvakanaka zviga zvikuru zvinoumba munhu mutema 
nenhoroondo yake yose yeupenyu nekurarama kwake. Vanoshuvira 
nekufarira chose zvakanyanya kugara pakati pemamwe marudzi asiri 
evatema vachitevedzera tsika nemaitiro asiri evaShona kana vanhu 
vatema. Ava vanhu vanenge voona zvinhu zvese nemifananidzo kana 
micherechedzo yemamwe marudzi asiri evatema, akaita seevarungu. 
Havatendi kuti kungava nechimwewo chinhu chimwe chete chingaitwe 
kana kubva kuvanhu vatema chingave chakanaka, kusanganisira 
zvematongerwo enyika, zvitendero, zveupfumi, zvemagarisirano 
evanhu munyika kana zveuvaranomwe. Tinonzwa Palmer (1979), 
Kahari (1990) naLindfors (1973) vachidaro pane dzimwe nguva 
vachishuva kuti deno vanhu vatema  vaishandisa zvombo 
zvokuongorora nazvo uvaranomwe zvechirungu, pasina kuedza kuda 
kubuda nezvishandiswa zvavo vega zvinonzi ndezvevatema. Uku 
kunotova kuchemera kuona zvinhu nemaziso echirungu. 

Achebe (1975), Ngara (1990) naAmuta (1989) vose vanoti 
uvaranomwe hwesehwese zvahwo hunofanira kubva muzvinhu 
sezvakabata upenyu hwevanhu murudzi hwezuva nezuva. Ndizvo 
zvinenge zvava chiringiriro chinotariswa nacho tsananguro yose 
yerudzi rwevanhu. Pazvinhu zvakadai, panowanikwa zvinhu 
zvinofadza nekuraramisa vanhu kana kuti zvinovasuwisa 
nekuvashungurudza vanhu serudzi. Saka, mukushandisa pfungwa 
idzodzi, zvinobva zvaonekwa kuti hazvigoni kuti rumwe rudzi 
rwuwane pfungwa huru dzekuongorora nadzo uvaranomwe rwuchibva 
kunhoroondo yeupenyu nemagariro erumwewo rudzi. Zvinenge 
zvisingatarisirwi kuti pfungwa huru dzekuongorora nadzo uvaranomwe 

dzingabve kuupenyu nemararamiro asiri evanhu vane uvaranomwe huri 
kutariswa. Kuzvinyepera kana kufurirwa chaiko ikoko kuti tifunge 
nezveongororo yeuvaranomwe seinobuda mupfungwa dzevamwe 
vanhu tichisiya dzerudzi rwedu sevatema. 

Ndiko kusaka Achebe (1975) achitsambidzira pfungwa yekuti vanhu 
vatema havanaba humwe uvaranomwe hungaonekwe sekuti 
ndehwekungovawo zvahwo nahwo, hunganzi ndehwekungotamba 
chete, husina chinonyanyobatsira pahuri. Anoti uvaranomwe 
hwevatema hwese hwakamirira zvinhu zvakakosha mukurarama 
kwevanhu ivavo. Achebe (1975) anofunga kuti chinhu chose chinoitwa 
nevanhu vatema chine basa guru rinodarika kungotamba hako. 
Tinoguma tasvikazve pakuona kuti uvaranomwe kunyorwa kwahwo 
kana ongororo yahwo zvinhu zvikuru zvinobva parudzi rwevanhu. 
Rudzi ndirwo rwunotipa mhando dzeuvaranomwe dzakasiyana 
nematarisirwo acho arwungaitwa akasiyana. 

Zvose zvinhu zvatingawane kana kukwereta kubva kune mamwe 
marudzi, kana vamwe vanhu, zvinhu zvatinofanira kuziva kuti 
zvinongozotibatsira chete mukutarisisa uvaranomwe hwedu. Asi izvi 
zvinozodaro chete kana zvagona kupindirana nemaonero edu eupenyu 
nemararamiro edu. Tinodzoserwazve pakutsanangura uvaranomwe 
tichitsvaga kuti isu tinombova vana ani? Vekupi? Vane upenyu 
nemararamiro anokoshesei? 

Ndiko kusaka Barnett (1983) achizoguma oti dzimwe nguva ganda 
remunhu rinobatsirawo kutsangura pfungwa huru dzemaonerwo 
makuru euvaranomwe. Ndizvo. zvatava kuona kune vamwe vanhu 
verudzi rwedu rweganda dema. Havachadi kugashira kuti pazvinhu 
zvose zvingaitike kwavari, ivo havafi vakachinja kuve vamwe vanhu 
kunze kwekuva vanhu vatema. Hazvigoni kuti vafe vakafanana 
nevamwewo vanhu vane makanda akasiyana neavo nekuti ivo vatema. 
Zvavanoramba kuva zvacho zvinotaura kuti ivo havachagoni kuonekwa 
senhengo dzizere dzerudzi. Panguva imweyo, zvacho zvavanochemera 
kuva havatombofi vakazviwana nekuti varidzi vendudzi dzavanoda 
havavaoni sevane kodzero yekugashirwa senhengo dzavowo dzizere. 

Saka vanoguma vangombaikira mumhepo, vave mazingairwa asisina 
kwawo chaiko. 

Ngugi (1981) naAchebe (1988) vaguma voona sekuti kunzwisisa 
kwakanaka kweuvaranomwe hwevatema kunototangira pakugamuchira 
kuti isu tiri vanhu vatema verudzi rwakasiyana nerwemamwe marudzi 
asiri avatema. Izvi zvinenge zvakakosha kuzviziva nekuti zvinenge 
zvoreva izvo kuti kunyatsonzwisisa zvakadzama uvaranomwe 
hwevatema kutangire pakunzwisisa chaiko zvishuvo chaizvo 
zvevanyori kana vatauri veuvaranomwe uhwu, zvekuda kuburitsa 
nekuratidza tsika namagariro akakamirirwa evanhu vane uvaranomwe 
uhwu. Inzira yekuedza kusimudzira nekudzivirira zvinhu zvose 
zvinomirira vanhu ava nekuita kwavo kwakasiyana. Ndiko kusaka 
Ngugi (1981) achiwedzera kuti hakuna munyori wechitema anganzi 
munyori kwaye ane mukurumbira iye asingaratidzi kumira zvakakwana 
nerudzi rwake mukuninipiswa kwarwo nemamwe marudzi panguva 
dzakasiyana. Anoti hatichina vanyori kana kuti vatauri vanganzi havana 
divi ravakarerekera mune zvekunyora kana zvekutaura seuvaranomwe. 
Ngugi (1981) anovimba kuti munyori wesewese zvake weuvaranomwe 
anotonyora akarerekera kune vanhu vashoma vanotonga vanhu vazhinji 
munyika kana kuti akarerekera kune vanhu vakawanda vanotongwa, 
nezvose zvazvingareva kumapoka aya avanhu. 

Pfungwa dzakadai dzinotirangaridza kuti, sembongorori 
dzeuvaranomwe, tisazvinetse nekuedza kuda kuvanza zvedu pfungwa 
huru dzezvatinotendera mazviri kana tichinyora kana kutaura kana 
kuongorora uvaranomwe nekuti kwekupedzisira kwezvinhu zvose, 
zvinotongobuda chete pachena kuti divi redu ratinoratidza kubudisira 
misodzi nderipi. Saka, kunyora kana kutaura kana kuongorora 
uvaranomwe kunoguma kwava sarudzo yedu huru yezvatinoda 
kuzikanwa_ tichipika nazvo mune zvinhu zvose  zvatinoita 
nezvatinokoshesa muupenyu. Kunyorera kana kutaurira vanhu vatema 
hachingave chinhu chatingaedze kuvanzaridza hedu nekuti zvinhu 
zvinongobuda zvega pachena. Hapana zvekuti tingamire pakati 
pemuganhu, tichidaidzira kuti honai isu hatina zvedu watingati wedu 

chaiye. Asi kutoti ikoku kutowanikwa_ sekunge tisina divi 
ratakarerekera kunenge kwatova kusarudza divi rezvakatikoshera 
sevanyori, vatauri kana vaongorori veuvaranomwe. Zvakafanana 
nekuregera kununura vanhu vari kurwa uchiti haudi kupindira munyaya 
yacho. Unenge watosarudza waunoda kudzivirira, ari kurova kana kuti 
ari kurohwa! Hakuna zvekumira pakati pezvinhu apa zvachose. 

Tionzwawo Malcolm X (muna Chivaura naMararike, 1998) achiti 
vanhu vatema nevachena vanotova vanhu vakasiyana kwazvo 
semarudzi, zvekuti nhoroondo dzeupenyu nemararamiro avo 
dzakatosiyanawo zvakare. Izvi zvingareva izvo kuti kunyora, kutaura 
uye kuongorora uvaranomwe hwevatema zvose izvi zvinhu zvine 
chekuita nenhoroondo yose yeupenyu hwevanhu yatinosarudza 
kushandisa zvakasiyana. Izvi ndizvo zvinhu zvikuru zvinoumba 
pfungwa dzedu huru dzemaonero kana maitiro edu ezvinhu munguva 
dzakasiyana. Ndizvo zvinoita kuti Du Bois (muna _ Chivaura 
naMararike, 1998) agume oti dambudziko guru renguva yekurarama 
kusvika gore ra2000 ndereukama hwakaumbwa nemarudzi enguva 
iyoyo hunobva pakushandisa sarurarudzi yeganda remunhu. Izvi ndizvo 
zvinotipa maonero edu makuru ezvinhu panguva imwe neimwe. 

Vanhu vanogona kuzviramba kuti vanoshandisa ganda remunhu 
pakutarisa nazvo zvinhu. Vanogona kuda kuonekwa sevanhu 
vakasiyana nezvavari chaizvo vachiedza kuviga pfungwa dzavo 
chaidzo nezvemaonerwo anoitwa zvinhu. Asi, hatigoni kuzvivanza 
kana kuzviramba zvachose. Nanhasi uno kuchine mamwe marudzi 
evanhu achiri kuona zvinhu zvose neupenyu hwese hwavanhu vatema 
sezvinhu zvisina basa rakanyanya kana voenzaniswa nemamwe 
marudzi, vachishandisa kutsambidzira ganda remunhu anonyora, 
anotaura kana anoongorora, kwete zvaari nezvaanoita chaizvo. Tichiri 
kuzviona nhasi uno kuvatambi vebhora, vamhanyi nevatambi 
vemitambo yakasiyana vanenge vari vatema vanosveeredzwa 
nekusekwa pavanoratidza unyanzvi hukuru kwazvo. Vanonzwarwo 
nekuda kwekuti ivo vanhu vatema vane ganda rakasiyana nerevamwe 
vanhu vakaita nevachena. 

Izvozvi ndizvo zvinoguma zvoita kuti pave nevamwewo vanhu 
vatema vanoguma voona sekuti kana pfungwa dzakadai dzisati dzapera 
kune vamwe vanhu, kuongorora uvaranomwe hwevatema kunenge 
kworeva kutsvaga kuisa vanhu vatema pane rimwe danho 
rekuenzaniswa nevamwe vanhu vamamwe marudzi pasina kuvatarisira 
pasi kana kungovashora. Kuvapa danho ravo chairo. Kunyora kana 
kutaura kana kuongorora uvaranomwe kunenge kwoguma kwoonekwa 
sekunobva parudzi rukuu rwemunhu anonyora,  anotaura 
neanoongorora uvaranomwe uhwu. Izvi ndizvo zvinoenderana 
nepfungwa dzaBaroka (muna Barnett, 1983) anoti kuongorora 
uvaranomwe kunofanira kugashirwa senzira yekurwira rusununguko 
rwevanhu venyika dzatigere nemarudzi avo. Vanoti ganda remunhu 
ndiro rinomupa ropa, pfungwa nemaonero ake ose ezvinhu mune 
zveupenyu. 

Ngugi (1981) anotaurawo kuti vanhu vatema ngavagashire 
nekunongedza pachena kuti maonerwo euvaranomwe anobva 
nekushandisa zvakanyanya pfungwa dzevachena haasiri iwo ega 
angashandiswe pakutsanangura nekunzwisisa uvaranomwe hwevatema. 
Vanoti vanhu vose ngavagashire kuti iwaya haasiri maonero oga 
angaitwe uvaranomwe. Anoti mukati mekuita basa rekunyora, kutaura 
kana kuongorora uvaranomwe hwevatema, hatifaniri kutsvaga 
kugamuchirwa kwedu nevamwe vanhu akaita sevachena, asi kuti tiite 
zvatinoona nekugutsikana nazvo kuti ndizvo zvega zvinhu zvakafanira 
kuitwa kumirira kugamuchirwa nekusimudzirwa kuzere kwezvose 
zvakamirira vanhu vatema. Iyi ipfungwa imoonekwawo muna 
Chinweizu nevamwe (1980). 

Pfungwa yatinonyanya kuona ichibuda pachena ndeyekuti nyangwe 
zvako kukaveko nemamwe maonerwo euvaranomwe anobva uye 
anoshandisa pfungwa dzemamwe marudzi, chinenge chiri chinhu 
chakanaka kuti vanhu vatema vagashire pfungwa dzekuongorora nadzo 
uvaranomwe dzinobva mukugashira vanhu vatema sezvavari, pasina 
kuedza kumanikidzira kushandisa maonero avamwe vanhu vane 
marudzi avo asiri evatema. Tinoguma toyevedzwa nepfungwa 

dzaNkosi (muna Heywood, 1971) dzekuti vanhu vatema ngavashandise 
maonero euvaranomwe akaita seaAchebe uyo waanoti anonyora 
uvaranomwe achigadzirisa nhoroondo yose yemaonerwo evanhu 
vatema mushure mekunge yakanganiswa nevachena pavaitonga vanhu 
vatema vachishandisa udzvanyiriri nechisimba. Ndizvo 
zvinoonekwawo naGraft (muna Bernett, 1983) kuti vanyori vose 
veuvaranomwe vanonyora vasingaremekedzi tsika nemagariro erudzi 
rwune uvaranomwe, vanenge vasingaiti basa kwaro nekuti vanenge 
vachitotambisa nguva yavo. Izvi zvingarevawo kuti kunyora, kutaura 
nekuongorora uvaranomwe zvinhu zvinoda kukosheswa_ chaizvo 
nekungwarirwa nekuti zvine mudzi wazvo muzvinhu zvakabata rudzi 
neupenyu hwevanhu. 

Hatifanin kutendera kushandisa pfungwa dzevasarurarudzi vakaita 
sana Hegel, Tropolle naTemples (muna Chivaura naMararike, 1998) 
vanoona vanhu vatema sevane pfungwa dziri pasi pedzemarudzi 
echichena, vachida kuudzwa nekubatsirwa nevachena mune zvose 
zvavanoita muupenyu hwavo. Vanoona vatema sevanhu vane pfungwa 
dzakasarira shure kweupenyu hwevachena, vasina kukwana kana 
vasingakwanisi kuzviitira zvinhu zvakawanda vega. Hapana kunyepa 
kunodarika uku maererano nepfungwa dzevanhu vatema nemaonerwo 
angaitwa upenyu hwavo! Chokwadi ndechekuti upenyu hahutangiri 
pamararamiro evachena vogavoga nguva dzose. Nemaonerwowo 
euvaranomwe haafaniri kuonekwa seanotangira nekuperera pakutenda 
kushandisa pfungwa dzevachena dzoga. 

Tinogashirazve pfungwa dzaChinweizu nevamwe (1980), Ngugi 
(1986) naAchebe (1990) dzekuti mbongorori dzechitema hadzisi 
kuchemera kurambidza mbongorori dzechichena  kuongorora 
uvaranomwe hwevatema semaonero kana madiro adzo, kwete. 
Mbongorori dzevatema dzinongokumbira chete, sevanhu vatema, kuti 
mbongorori dzechichena dzigamuchire zvizere kuti vanhu vatema 
vanhu vane zvinhu zvavo zvakanaka nezvakaipa zvavaiva nazvo 
nezvavaiita kubva kare. Chavanongoda kugashirwa vari zvavari, pasina 
kumbovashora kana kuvatsoropodza nekuda kweganda ravo dema. 

Mbongorori dzechitema idzi dzinoshuvira kuti vanhu vatema 
vagamuchirwe sevanhuwo vakafanana kana kusiyana kunaka nevamwe 
vanhu vamwewo marudzi, ndokunge vasina kutonaka zvekutokunda 
mamwewo marudzi akaita seevachena patsika nekuita! Naizvozvo, 
kuongorora uvaranomwe hwevatema kunofanira kushandisa zvombo 
zvokuongorora nazvo  uvaranomwe uhwu zvinoenderana 
neuvaranomwe hwacho, zvichiburitsa nzwisiso izere yevatema 
neuvaranomwe hwavo. Kana zvikadaro, kuongorora uvaranomwe 
kunenge kwave nebasa rinobatsira kusimudzira rudzi nezvinyorwa kana 
nhaurwa dzarwo. Izvi ndizvo zvinowirirana nepfungwa dzaChinweizu 
nevamwe (1980) pavanoti uvaranomwe hwevatema hahuna 
kutombofanana nehwevachena kana uye hahuzi chipande 
cheuvaranomwe hwevachena. Mbongorori idzi dzinoti uvaranomwe 
hwevatema hwakakwana kuti huzvimiririre zvekuti hunofanira 
kungoshandisa maonero  nemafungiro  echitema, neupenyu 
nemararamiro evanhu vatema sezvazvakagara zviriko, pamwechete 
nekushanduka kwekurarama kungangoveko nhasi. 

Chinweizu nevamwe (1980) vanoti pane zvinhu zvakawanda 
kwazvo zvinowanikwa muupenyu nekurarama kwavanhu vatema 
zvinotaridza pfungwa dzakanaka uye dzebudiriro yeupenyu, dzinogona 
kushandiswa kuumba upenyu hwevatema hwanhasi, kunyangwe zvazvo 
vachena vakaedza kurambidza, kumbomisa nekutodzima pfungwa idzi 
pavaitonga marudzi evatema. Amuta (1989) anotichenjedza achiti 
hapana ongororo yakanaka yatingatarisire kuvachena nokuti vakagara 
vasingagashiri nekusaremekedza mamwe marudzi, vasingadi kuona 
vatema sevakafanana naivo. Saka, tinokurudzirwa apa kuti kana 
tichiongorora uvaranomwe hwevanhu vatema isu tiri vanhu 
vatema,tizive kuti zvinhu zvinenge zvakakosha kuti tiedze kuisa 
zvinhu zvose zvatinoita padanho rekuziva nekunzwisisa maonerwo 
angaitwa mhuri yose yechitema nezvose zvayakamirira. Ndiko kuti 
tibude neongororo yeuvaranomwe uhwu inogamuchirika, inonzwisisika 
uye ine musoro. 

Sembongorori tinochenjedzwa kuti tingwarire vanhu vanotivaraidza 
semavara eshato mubasa iri, vachitsvaga kutiudza zvavanoda ivo 
kudarika zvatingade kuona isu nezvevanhu vedu vatema neupenyu 
hwavo. Ivava vanhu unovanzwa vachitsidza kuti vanotifarira chaizvo 
sevanhu vatema asi ivo vakahwandira kutisimudza nekutibvisa 
pachigaro chedu chaicho chatinenge tigere vachiitira kuti vagarepo ivo, 
isu tova varanda vavo vanodya mafufu anodonha patafura yevagonhi 
zvavo! Ndiko kusaka Chiwome (1996) achitichenjedza zvakare kuti 
uvaranomwe hwedu vanhu vatema hahugoni kuva hunotibatsira kana 
husingatangiri pakugamuchira zvakazara kuti isu tiri vanhu vatema 
vane nhoroondo yavo yakafanana uyewo yakasiyana neyevamwe vanhu 
vane marudzi avowo. Iyoyo nhoroondo yedu yevanhu vatema ndiyoyo 
yatinofanira kuziva nekungwarira nguva dzose kana toda kuongorora 
uvaranomwe hwedu vatema. Nhoroondo  yacho  inotangira 
pakugamuchira zvizere kuti tiri vanhu vatema vane tsika dzavo 
nemagariro avo akagara achiwanikwa kwatiri chete serudzi. Hatigoni 
kuvazve vamwe vanhu vane rumwewo rudzi. Gunguwo nyangwe 
shamba sei rinongova dema chete. 

Achebe (1990) anotisimbisa achiti isu sevanhu vatema taita nguva 
yakareba chaizvo tichirega vamwe vanhu vamamwe marudzi 
vachingotaura zvavanoda nezvedu nekutitsanangura zvatiri vachitaura 
kune vamwe vanhu vasingatibvunzi, isu tangonyarara setisipo kana kuti 
setisina hany’a nazvo. Anoti kwenguva yose iyoyo, vanhu vamamwe 
marudzi vaitaura nezvedu vatema pasina kutibvunza kuti titaure zvatiri 
nezvatinoda, sekunge taiva zvimumumu zvisingagoni kutaura. Asi, 
Achebe (1990) anozopedzisira achitiudza kuti yazosvika zvino nguva 
iya yekuti tichizvitaurira isu toga kuti tiri vana ani, vanobvepi uye 
vanodei tisingatsvagi zvinofungwa nevamwe vanhu vane marudzi avo. 
Ichi ndicho chokwadi chepatasvika nhasi uno nenyaya yose 
yekuongorora uvaranomwe hwevatema. 

Tava kufanira kuzvisarudzira tega zvatinoda nezvatisingadi 
pakutarisa uvaranomwe hwedu vatema pasina kutumwa kana 
kumbunyikidzwa nevamwe vanhu, uye pasina kutya zvingataurwe kana 

kuonekwa nevamwe vanhu vemamwe marudzi nezveuvaranomwe 
hwedu. Tava kufanira kudaidzira nezwi guru kuti tiripo isu vanhu 
vacho vatema vakangoita sevamwe vanhu vamamwe marudzi, kana 
tisitori nane zvekutovadarika. Ndipo pasvika nyaya yose 
yeuvaranomwe hwevatema, kuti tava kufanira kunzwisisa kuti tave 
kudiwa kuti tichikwamatata kuti tinofungei sevaridzi vezvinhu, 
tichishandisa maonero edu chaiwo anoshanda kwatiri. Tave kuda 
kuburitsa pfungwa dzedu chaidzo zvine simba papfungwa idzi, 
sezvinotaura Ngugi (1981) naAchebe (1975) kuti hapana musiyano 
wembongorori kana munyori weuvaranomwe nemutungamiri wenyika 
kana musoja akabata gidi rekudzivirira nyika yake kumhandu. Ndizvo 
zvinofanira kuumba nzwisiso yedu yose yechinonzi uvaranomwe 
nekukosha kwahwo. 

CHITSAUKO 2 


KUSHANDISA MAONERO ECHITEMA 
MUKUONGORORA UVARANOMWE 


Chinonzi maonero echitema mukuongorora uvaranomwe 
Kwenguva yakareba kwazvo, vanhu vatema vakawanda vanga vajaira 
kushandisa pfungwa nemaonero ezvinhu zvose zvemuupenyu anobva 
muupenyu, mararamiro nemafungiro avamwe vanhu vasiri vatema. 
Havana kumbomira vachifunga kuti nemhaka yei vanhu vemamwe 
marudzi iwayo vasingashandisiwo maonero, mafungiro nemararamiro 
evanhu vatema. Kwavo kunongova kutevedzera kwezimutevedzera. 
Vashoma vakambofunga zvakadzama nezvekuti kushandisa maonero 
emamwe marudzi kutsanangura zvose zveupenyu hwevatema zvinhu 
zvingarevei. Vanongoita izvi vasina kufungisisa nezvazvinoreva. 

Tinoona kuti zvinhu zvakaita serunako, kushanda, nguva, kupfeka, 
tsika nezvimwe zvakawanda zvakatanga kuonekwa _ navatema 
nemicherechedzo yamaonero avarungu, vachiona sekuti zvinhu zvose 
zvevarungu ndizvo zvakanaka kupinda zvevatema. Vanhu vatema 
vakatanga kushandisa mifananidzo yevarungu nezvinhu zvechirungu 
kutsanangura nzwisiso yavo yevanhu vatema nezvinhu zvose 
zvinowanikwa muupenyu nemararamiro avatema. Kunyangwe zvinhu 
zvaisaitwa nevachena zvakanga zvongoonekwa sekunge zvinoitwa 
nevachena uye zvakanaka, sezvakaita kumwa svutugadzike 
nechihwepure. Tinozviziva kuti kana ivo vachena havadaro asi kune 
vanhu vatema vakatanga kudaro vachifunga kuti vari kutevedzera 
varungu. Tiri kutaura nemaonero, maitiro nemafungiro evatema 
akaguma oratidza  kuzviramba, kuzvishora kwakanyanya 
nekuremekedza kukuru marudzi avachena netsika dzavo. Izvi 
zvinosanganisirawo zvinhu zvakaita sekunyora nekuongorora 
uvaranomwe. 

Kuongorora uvaranomwe kwava kutoredzera zvakanyanya 
mafungiro evanhu vatema aya nezvevarungu. Vatema vakawanda vava 
kutora sekuti kunzwisisika kweuvaranomwe kunouya chete kana 
pashandiswa maonero evachena. Hatinyanyi kuona vatema vachitangira 
pakusimbisa zvavari ivo sevanhu vane rudzi rwavo. Zvikonzero 
zvekudaro zvakawanda, asi chikuru chacho chinobva papfungwa 
dzekunyanyoremekedza vachena kudarika zvavari chaizvo kunoitwa 
nevanhu vatema, kwakatanga pakauya vachena munyika dzevatema. 
Vachena vairamba kugashira vanhu vatema sevanhu vakaenzana navo 
kana kuti vane zvimwewo zvinhu zingadewo kudzidzwa nemarudzi 
avachena sezvinhu zvakakosha uye zvinoshamisa. Ndipo pakanga 
vanhu vatema kuona kwekunyanyoyemura vachena vachizvisvora 
nekuzvininipisa ivo pachavo. 

Zvinoita sekuti vanhu vatema vakawanda vakaudzwa vakagashira 
kuti kusiyana kwavo nevachena kwaireva kuti ivo vaiva vanhu 
venhando vaifanira kuzogashirwa chete, sevanhu, kana vafamba 
nhambwe dzekuramba zvese zvavo vachienda kunoita vachena. Ndiko 
kusaka kuine nhoroondo inorwadza chaizvo yevanhukadzi vechitema 
vaitsva madehenya vachiedza kupisa vhudzi ravo vachishandisa 
dzukunywa redovi vachifiririra kuti vagoita vhudzi rinoerera 
serevarungu. Naizvozvo, vanhu vatema vakawanda vakaguma voona 
zvinhu zvese zvinoitwa kana kumirirwa_ nevachena saizvo 
zvakanyanyonaka, zvakakosha uye zvinoshamisira nekuda kwekuti 
zvakanga zvakasiyana nezvavo. Vanhu vatema vakangomhanyira 
kunotevedzera tsika nekuita kwevachena vasinei nekuona kuti ivo 
vachena vaive nezvavaitevedzerawo here. 

Zvose izvi hazvaizova dambudziko kuvanhu vatema dai kusiri kuti 
ichocho hachisi chokwadi kuti pane rudzi rumwe chete rwakangogara 
rwuchiita zvinhu zvakanaka chete zvekuti mamwe marudzi ose 
anotofanira kutoreregera zvavo zvase vachitevedzera rumwe chete 
urwu. Hachisi chokwadi zvakare kuti vanhu vamamwe marudzi akaita 
seevatema havanawo chero chinhu chavo chimwe chete zvacho 
chakanaka chavangagoveranawo nevamwe vanhu vamamwe marudzi 

epasi rino. Uku kuvirima kusingatomboiti. Asi ndiro dambudziko guru 
remuAfurika nhasi uno. Vatema vakawanda vakabiwa pfungwa 
nevarungu netsika nekuita kwavo vakaguma votevedzera nekushandisa 
maonero asingabvi kunhoroondo yeupenyu hwevatema. Ichi chinhu 
chinochemedza zvikuru. 

Kushandisa maonero  nemafungiro asingabvi paupenyu 
nemararamiro evanhu vatema kuona zvinhu zvese zveupenyu kunosima 
pfungwa dzisingaenderani uye dzisingaburitsi chokwadi chese 
chemaitiro, maonero nemafungiro evanhu vatema semararamiro 
avanoita muupenyu hwavo. Nekufamba kwenguva, izvi zvinozopa 
pfungwa dzekuti vamwe vanhu vatema vatange kuvhundunyura nyaya 
iyi patsva, kunan’anidzisa nekuongororesa nyaya dzose dzepfungwa 
huru dzinoshandiswa nevanhu pakuera, kuyemura, kupenengura 
nepakuongorora zvinhu zvese zvinoitika muupenyu hwevatema, 
kusanganisira zveuvaranomwe. Panobva pabuda boka guru renyanzvi 
itsva dzevatema dzinoshandisa pfungwa huru dzechitema semaonerwo 
angaitwa uvaranomwe hwevatema. Nyanzvi idzi hadzioni zvakafanira 
kuti pashandiswe mamwewo hawo maonerwo ecuvaranomwe 
hwevatema kunze kwekushandisa zvinhu zvose zvakamirira vanhu 
vatema. Hadzitendi kuti chinhu chakanaka kutanga nekumhanyira 
kunoshandisa maonero emamwe marudzi asiri evatema. 

Nyanzvi itsva idzi dzinotsambidzira pfungwa yekuti zvinhu zvese 
zvevanhu vatema zvinoitika, zvinoraramwa kana _  zvinotariswa 
nekuongororwa zvive zvinoonekwa zviine  chekuita nezvose 
zvakamirira vanhu vatema neupenyu hwavo. Naizvozvo, nyanzvi itsva 
idzi dzinotsambidzira pfungwa yekuti zvinhu zvese zvinoitwa kana 
kutarisa vanhu vatema zvitangire pakuziva nekugamuchira vanhu 
vatema serudzi nezvose zvavanoita muupenyu nemukurarama kwavo, 
sezvinhu zvakakosha pakuumba nzwisiso izere yebasa rese rinoitwa 
rakatarisana nezvevanhu vatema. Nyanzvi idzi dzinotenda kuti basa 
rose rekuyemura, kuyera, kukeresha, kuongorora uvaranomwe harina 
basa kana zvisingaremekedzi zvinhu zvose zvinobata nekuumba vanhu 
vatema. Saka, kuongorora uvaranomwe kunoshandisa maonero 

echitema kunenge kotangira pakuziva nekugamuchira zviga zvose 
zvinotipa nekutsanangura vanhu vatema. 

Tinofanira kuzivazve nekugamuchira kuti vanhu vose vepasi rose 
havana upenyu nemararamiro akafanana. Vatema vane upenyu 
nemararamiro avo akasiyana neevachena, vakaradhi, vaindiya, vachaina 
nevamwe. Naizvozvo, tinenge tichidazve kuziva nekugamuchira kuti 
vanhu vose pasi rose havangavi nemaonero kana mafungiro akafanana 
ezvinhu zveupenyu zvakaita seuvaranomwe. Semarudzi epasi rino rose, 
zvinhu zvatinowanikwa tichishandisa zuva nezuva kana kukoshesa pose 
pose zvapo zvinobva muupenyu hwatakaona nekurarama isu, 
nemukukura kwedu senhengo dzerudzi rwedu rwunozivikanwa 
munzvimbo nenguva yakatarwa. Rudzi zvingareva boka revanhu 
vanozikanwa vaine nhoroondo imwe chete yeupenyu, kurarama 
nemagariro mamwe chete, rwuchiwanikwa munguva nenzvimbo 
inozivikanwa kweupenyu hwakareba. Vanhu ivavo, kazhinji kacho, 
vanenge vachizivikanwa kuti vane nzvimbo yavo yavakagara vari 
kwenguva yakareba vari pamwe chete seboka. Naizvozvo, tinobva tava 
kuona marudzi ose evanhu achinyanyoburitswa pachena nenhoroondo 
dzeupenyu hwavo seboka, kana kuti ndimi dzavanotaura, kana kuti 
ukama nemadzinza nemitupo avo, kana kuti ganda ravo kana 
zvimwewo zvakadaro. Ndiko kusaka kuine vamwe vanhu vanoona 
sekuti tine marudzi evanhu akasiyana pasi pano anosanganisira vanhu 
vatema, vachena, kana vakaradhi, vemhando yevachaina, vaindiya, 
vaarabhu kana vamwewo vakangodaro. 

Ivava vanhu vane marudzi avo iwaya akasiyana vanenge voonekwa 
sekuti vane nhoroondo dzavo dzeupenyu nemararamiro anogona kunge 
akafanana, asi kazhinji kacho anenenge akasiyana_ chaizvo 
neevamwewo vanhu vasiri verudzi rwavo. Izvi ndizvo zvakaita vanhu 
vatema kana vachienzaniswa nevamwe vanhu vamamwe marudzi. Izvi 
zvose zvinovapa maonero, maitiro, magariro nemafungiro angafanana 
neevamwe vanhu kana kusiyana akakura neevamwe vanhu. Asi chinhu 
chinonyanyotaurwa mnezvacho nekugamuchirwa_ kana takatarisa 
ndechekuti vanhu vatema vaonekwe sevanhuwo vane zvinhu zvavo 

zvakawanda zvavakafanana kana zvavakasiyana nevamwe vanhu 
vemamwe marudzi asiri evatema, sezvakaita vanhu  verudzi 
rwevachena, vakaradhi, kana vamwewo vanhu. 

Pfungwa dzakadai tinodziwana dzakakosha zvikuru uye 
dzichishandiswawo zvakare nembongorori dzakawanda 
dzeuvaranomwe. Tiri kuti apa, zviripo zvinhu zvizhinji zvinogona 
kuonekwa nekushandiswa nembongorori dzeuvaranomwe zvinobva 
kana kutangira pamaonero, maitiro nemafungiro evanhu vatema. Izvi 
zviripo nyangwe dai tichizviona kana kusazviona, kana dai 
tichizvitenda kana kuzviramba. Iwayo maonero, maitiro nemafungiro 
avanhu vatema mune zveupenyu anogona kuguma atipa maonero 
nematarisiro euvaranomwe akasiyana zvikuru neevamwe vanhu vane 
rudzi rwavowo rwusiri rwevatema. Ichokwadiwo zvakare kuti pangave 
nezvimwe panogona kunge paine zvimwewo zvingafanana kana 
takatarisa zveuvaranomwe. 

Maonero eupenyu nekurarama echitema ipfungwa huru dzakakosha 
chaizvo dzinogona kushandiswa nembongorori dzeuvaranomwe 
kuburitsa tsananguro nenzwisiso yakadzama yeuvaranomwe. Maonero 
ezvinhu aya anotangira pakugashira nekunzwisisa vanhu vatema 
nezvose zvavarl nezvavanomirira zvingasanganise mutauro wavo, 
nzvimbo yavanogara pasi rino, zvitendero zvavo, matongero avo, 
upfumi hwavo nezvimwe zvakasiyana zvinovararamisa, zvavanoita 
mukugara kwavo setsika nemagariro avo. 

Zvinogoneka kuti tigume topinzawo muongororo dzakadai zvinhu 
zvavanodya nezvavasingadyi, zvavanoita mukufara nemumitambo 
nezvavasingaiti, zvavanotyira mukurarama kwavo nezvavasingatyiri, 
zvavanoshandisa mukurarama kwavo nezvavasingashandisi. Zvose izvi 
zvinogona kubatsira kutsanangura zvakakwana uye zvakajeka vanhu 
vatema nezvavanomirira mukati mekutsvaga nzwisiso izere yezvavari 
nepfungwa huru dzinoratidza maonero, maitiro nemafungiro avo. Kana 
tikakwanisa kuzviona zvakadai nekuzvinzwisisa saizvozvi, tinenge tava 
kukwanisa kuonawo nekunzwisisa pfungwa huru dzatingashandise 
mukuongorora nekuyemura uvaranomwe hwese hwese zvahwo 

hwatingagume tava nahwotichishandisa maonero ezvinhu anganzi 
echitema. 


Mashandisirwo emaonero echitema muuvaranomwe 
Ngatigashirei kuti zvinhu zvinoonekwa zvakabata nekuvaka nzwisiso 
huru yevanhu vatema zvinhu zvakawanda chaizvo kudarika chinhu 
chimwe chete, uye, zvinogona kunge zvakasiyana 
nezvingashandiswawo mukuongorora  uvaranomwe hwemamwe 
marudzi. Chinhu chakakosha kwatiri sembongorori ndechekugamuchira 
zvizere zvinhu zvatingasarudza kushandisa kuongororesa uvaranomwe, 
kuti zvive zvinomirira chokwadi chizere chezvinoonekwa sezviga 
zvakabata tsananguro yevanhu vatema. 

Mbongorori dzeuvaranomwe dzakasiyana  dzinoremekedza 
nekutsambidzira zvinhu zvakasiyana pauvaranomwe zvinobva 
muupenyu nemararamiro avanhu. Dzimwe dzinoremekedza mutauro, 
tsika nemagariro, nzvimbo, ganda nezvimwewo zvakadaro. Dzimwewo 
dzinotsambidzira nhoroondo yekutongwa kwakaitwa vanhu vatema 
nemamwe marudzi sezvimwewo zvingashandiswe pakuedza kubuda 
nenzwisiso chaiyo yevanhu vatema nezvinovaumba 
sezvazvinowanikwa muuvaranomwe. Pane dzimwezve mbongorori 
dzinosarudza kushandisa chinhu chimwe chete kana zviviri pazvinhu 
zvose izvi. Izvi ndizvo zvinoguma zvotipa maonero akasiyana anoitwa 
uvaranomwe, chero tichishandisa maonero evanhu vatema kana 
mamwewo maonero. Ndizvozve zvinoita kuti upenyu nekurarama 
kunakidze nekuti kusiyana kwezvinhu kunoita kuti tive vanhu 
vechokwadi vanoziva kunaka kwekusiyana kwedu muupenyu. Ndiko 
kusaka tose tiine vakomana kana vasikana vedu vakasiyana. Vanoziva 
kunaka nekuvava kweupenyu, zvichingodaro. Ndiko kusaka tiine 
varume nevakadzi vedu vakasiyana nekuti dai vakafanana, 
zvaisanakidzaba. Kana vana vanozvarwa namai nababa vamwe chete 
vanogona kusiyana wani zvisinei kuti vana vemunhu umwe chete, vane 
mutupo nechidawo chimwe chete. Ndiko kunakidza ikoko kweupenyu 

nekurarama kwedu nezviri mahuri, kunotipa kunakidza kwekufanana 
nekusiyana kweuvaranomwe nematorero atinohuita 

Tose tinofanira kuziva nekugamuchira kuti basa rekuongorora 
uvaranomwe rinoreva kushandisa maonero edu sevaongorori kana kuti 
mbongorori dzeuvaranomwe, maonero edu ezvinhu zvinowanikwa 
muzvinyorwa nemunhaurwa, zvinobva mupfungwa huru dzatinowana 
tichishandisa kuona nadzo zvinhu muupenyu nemukurarama kwedu. 
Tinogona kunge tichizviziva izvi kana kunge tisingazvizivi. Asi, 
hakuna munhu asina pfungwa huru dzaanoshandisa mukuona kwake 
zvinhu zvose zveupenyu, kusanganisira zveuvaranomwe. Hakunazve 
munhu asina kudivi kwaakarerekera mukati mekupa pfungwa dzake 
idzi. Kupa kwatinoita pfungwa dzedu huru pachinhu chimwe nechimwe 
kunotaridza kugashira kushandisa maonero edu makuru ezvinhu, 
nekukoshesa kwatinoita zvinhu izvi muupenyu hwedu. 

Asiwo, zvinenge zvakakosha zvakare kuti _ tizvizive 
nekuzvikugamuchira kuti serudzi rwevanhu vatema, hatina 
kungokaruka taveko nhasi uno. Hatina kungomuka tava zvatiri izvi 
nhasi uno. Variko vanhu vakatanga kuveko mberi kwedu isu tisati 
taveko, vakaumba nhoroondo yose yeupenyu hwedu nemararamiro edu 
aya atava nawo nhasi, ayo anotipa upenyu hwedu hwese hwanhasi 
nemararamiro ese atinohuita. Naizvozvo, chinenge chiri chinhu 
chakanaka kwazvo kwatiri kuti titange nekuziva uye kugamuchira 
vakuru vedu vakatanga kuveko sezvavaiveko nemararamiro avo, 
zvavalita zvinhu zvavo zvose, zvavalziva, zvavaifunga nezvavaiona 
nezvikonzero zvacho, tisati tamhanyira pakuvatsoropodza 
nekusagashira zvavari pazvinhu nekutendera kwavo mune zvakasiyana. 

Dambudziko guru riripo nhasi mukati medu sevanhu vatema 
vakawanda nderekuti tinofarira chaizvo kukasira kuratidza kusagashira 
kwedu zvinhu zvose zvinomirirwa nevakuru vedu vakare, tichiti 
hazvichafambirani nesu kana kuti nezvaveko nhasi uno, asi isu pachedu 
tisati tatomboziva, kunzwisisa kana kugona kutsanangura vanhu ivava 
vatinoti madziteteguru edu. Tinongomhanyira kunoramba zvinhu zvine 
chekuita nevanhu vatema isu pachedu tisati tanzwisisa upenyu 

nekurarama kwevanhu ava. Irori ndiro dambudziko guru razara matiri 
vanhu vatema. 

Sevanhu vatema tava vanhu vanofunga kuti vanoziva chaizvo, chero 
zvatisati tatombonzwa nezvazvo nezvevanhu verudzi rwevatema. 
Tinomhanyira kushandisa maonero evamwe vanhu vane marudzi 
avowo asiri edu vanhu vatema isu tisati tatomboanzwisisa, tichifarira 
kurasha maonero nemaitiro akagara ari edu. Tinomhanyira kunogashira 
zvose zvinhu zvisiri zvedu, nyangwe zvakaipa tichiti zvakanaka nekuti 
hazvisi zvedu uye hatizvizivi. Zvino tingaendepi nemaitiro kana 
mafungiro akadai? Tingakure sei kuita vanhu vane mukurumbira 
tichishandisa manyukira ezvinhu asina kugara ari erudzi rwedu? 
Chinozoitika ndechekuti tinozoramba isu tiri vanhu vapfupi chete 
pakuziva nekunzwisisa kwedu zvinhu zvatinosangana nazvo muupenyu 
hwedu uye zvakatikoshera. Asika, hapana rudzi rwungabudirira 
rwuchishandisa mifanananidzo yezvinhu isiri yarwo, rwuchingononga 
maonero nemafungiro arwunononga kumarara kunorasirwa zvinhu 
nemamwewo marudzi. Naizvozvo, tikange toshandisa pfungwa idzi 
mukuongorora uvaranomwe, tichibva nekwakadai, tinobva taita 
dambudziko guru rekutadza kunzwisisa basa rese guru ratinenge 
takatarisana naro. 

Zvinhu zvakasiyana zvikuru kana tichitaura nezvekuti tava 
nekusiyana kukuru nemafungiro emadziteteguru edu asi zvichibva 
mukuaziva nekuanzwisisa mune zvavaiva, zvavaiita, zvavaiona kana 
zvavaifunga. Hatifaniri kungotanga nekuita nharo dzekuramba pfungwa 
dzemadziteteguru edu isu tisati tatombovaziva mafungiro avo makuru 
mune zvinhu zvakasiyana, tichitovhaira kuti hatizivi asi tichimhanyira 
kunonhonga pfungwa dzemaonerwo ezvinhu nemararamiro evamwewo 
vanhu vane marudzi avo vatisingatombozivi, tichitofunga kuti ikoku 
kungwara. Naizvozvo, kuongorora uvaranomwe kunoda muongorori 
anoziva pfungwa huru dezkushandisa nemashandisiro adzo. Kunoda 
kunyatsoziva zvacho zvinoda kuongororwa kuti zvii uye kuti 
ndezvaani. Kunodazve kuongorora kuti pfungwa dzatinoshandisa 
pauvaranomwe hwacho dzinobvepi nekuona kukodzera 

nekugamuchirika kwadzo pabasa riripo, tisati tazvirova dundundu 
tichiti taita basa guru rakanaka. Kunodawo zvakare kuziva zvinangwa 
nevavariro yezvatinoitira basa iri. Izvi ndizvo zvingaite kuti zvatinoita 
nemaitiro edu afambirane nebasa racho ratinoguma taita. Zvose izvi 
ngazvive zvakajeka uye zvinonzwisisika kumunyori, mutauri 
nemuongorori weuvaranomwe hunobva pakati pavanhu vatema. 

Tinozviziva zvedu kuti kana ivowo zvavo vanhu vatema vacho 
havasiri munhu umwe chete zvakare, ane maonero ezvinhu akangoti 
kwesere kufanana nguva dzose. Pamusana penhoroondo dzevatema 
dzakawanda uye dzakasiyana dzeupenyu nemararamiro ataita kusvika 
nhasi, chinhu chakakosha kuziva nekunongedza kuti sevanhu vatema 
tine mhando dzenhoroondo nekurarama dzakafanana mune zvimwe 
zvinhu asiwo dzakasiyanawo zvakare mune dzimwewo nguva. Panguva 
imwe chete, kune vanhu vatema vatingaone sevanganzi vatema 
chaivochaivo nevamwewo vanhu vatema vatingaone sevave kuda 
tsananguro dzeutema hwavo hwasara mavari. Hatisi munhu mumwe 
chete ane upenyu hwekurarama humwe chete. 

Ngatingwarirei kuziva kuti vanhu vatema vane maonero, maitiro 
nemafungiro mamwe chete ezvimwe zvinhu uye pane dzimwe nguva. 
Asiwo vanhu vakasiyananazve mune zvimwewo zvinhu zvakare. 
Tinofanira kuziva kuti kune vamwe vanhu vatema vakaravidzwa 
vakananzviswa shuga nevachena ndokuimba manhanga kutapira. Ivava 
vatema ndivo vatinoona vachiramba kuva nechokuita nevanhu vatema 
verudzi rwavo vachishuvira kushanda nezvinhu zvose zvinobva 
pamufananidzo yevachena. Naizvozvo, ava vava vanhu vatema vave 
kuda tsananguro itsva yekuti ivo vanhu vatema verudzii. 
Havachabvumi kushandisa zvinhu zvinobva mumifananidzo wevanhu 
vatema nenhoroondo yavo yose yekurarama. Vanosvora, kunyomba 
nekunzwira tsitsi kuti ivo nevanhu vatema vakazvarwa vari vanhu 
vatema. Vanoshuvira kuti dai kwaiva nekuzvarwazve patsva, vaizoda 
kunge vachizvarwa vari vachena kwete vatema. 

Vanhu vatema vanochemera nekutenda kuti ivo serudzi vaonekwe 
nekugashirwa sevanhu vane kurarama kwavo kunogonawo 

kutotevedzerwa nevamwewo vanhu vamamwewo marudzi kwesekwese 
pasi rose. Vanotenda kuti kuve munhu mutema hahuzi urema kana 
chisekeso chinoda kuenderwa kun’anga kuti zvibviswe. Chinhu 
chakangosikwa chiri mumaoko nemuupenyu hwevanhu vatema 
chinofanira kunzwisisika nekugamuchirika. Kana paine zvatinotadza 
kuita zvakanaka sevanhu vatema mukurarama kwedu, izvozvo zvinhu 
zvisinei neganda redu asi kuti ava mafungiro, maonero nemaitiro 
atinombowanikwa tichishanda nawo pane dzimwe nguva. Zvinhu 
zvekudzidza kwete zvekuzvarwa nazvo. 

Zvinenge zvakanakawo hazvo kutangira nyaya yemaonerwo ose 
ezvinhu zvemuupenyu pazivo yekuti pane zvinhu zvakawanda 
zvakaitika muupenyu hwevanhu vatema nemunhoroondo yavo 
yekugara kwavo, zvinodaidzira kuti tizvicherechedze kana tooongorora 
uvaranmwe hwavo tisati tamhanyira kushandisa nekugamuchira 
pfungwa dzevamwe vanhu vane marudzi akasiyana neevatema. Kune 
nhoroondo yekuuya kwesvondo mukati mevanhu vatema neshanduko 
yose yayakaunza kumarudzi akasiyana evatema kubva pakatanga 
kusvika muparidzi wesvondo wekutanga pakati pevatema. Izvi 
zvinotipa mhando yevanhu vatema vane mamwe maonero eupenyu 
nemafungiro enyaya dzekurarama akasiyana neavatema vakagara 
varipo varungu vasati vauya. Kunezve nyaya yekuuya kwezvikoro 
neshanduko yose yazvakapa kuvanhu vatema neupenyu nemararamiro 
avo. Panozoitazve imwe nyaya yekuuya kweutongi hwevachena 
kuvanhu vatema nemarudzi avo akasiyana kwaguma kwatipawo 
vamwezve vanhu vatema vakasiyana. Iyoyi nyaya ndiyo yakauya 
neChiRungu chizvinozvino kana kuti chidhorobha, zvinova 
zvinotipazve vamwe vanhu vatema vatava navo pakati pedu nhasi uno. 
Zvinoenda nekuti muongorori weuvaranomwe ari kushandisa pfungwa 
huru dzipi dzinoumba manzwisisiro aanoguma iota nyaya yose 
yekuyemura uvaranomwe. 

Vose vanhu vatema vataurwa pamusoro apa, ukange uchitaura navo, 
vanopika kuti ivo vanhu vatema chaivochaivo. Asi isu, sembongorori 
dzeuvaranomwe hwevatema, tinofanira kuziva kuti zvinenge zviri 

zvinhu zvakakosha chaizvo kuziva kuti mabatiro atingaita vanhu 
vatema vose ava vane mhando dzemafungiro nemaonero eupenyu 
akasiyana aya. Tinofanira kuziva pachokwadi kuti zvingarevei kuve 
navo mukati medu patinenge tichiedza kuita basa guru rekuongorora 
nekutsanangura zvinoreva uvaranomwe hwedu nekukosha kwahwo, 
zvikuru kana huri uvaranomwe hwevaShona. Ndiko kuti zvose 
zvatinowanikwa tichiita zvigova zvingatibatsira, sekubatsira kungaita 
murimi anouya nesaga rerukweza kumba kwake kuedza kupedza nzara 
iri mumba mune vemhuri yekwake. 

Kune nyanzvi dzezvekuongorora uvaranomwe dzakawanda 
dzinotsambidzira tsanangudzo yechinonzi uvaranomwe nekukosha 
kwahwo dzichiti zvose zvinobva nekutangira pakutarisisa ganda 
remunyori kana mutauri kana muongorori. Vamwe vanhu vangatadze 
kugamuchira nekunzwisisa maonero akadai ezvinhu, zvikuru 
kuuvaranomwe, vachiti ko ganda chairo remunhu ringave nechii 
chaizvo chingabatsira kuziva nekunzwisisa zvakanaka uvaranomwe. 
Asika, kunyanzvi idzi, ganda remunyori, mutauri kana muongorori 
ndiro mavambo makuru ekuedza kunzwisisa zvose zvinoguma 
zvofungwa, zvonyorwa kana kutaurwa nezveuvaranomwe. 

Ani (1994) anoti muzvinhu zvose zvatinoguma toita sembongorori 
dzeuvaranomwe hwevatema, hatifaniri kukanganwa kuti ganda 
remunhu ndiro chete chinhu chikuru chingashandiswa zvakanaka kutipa 
tsananguro yezvatiri nezvatinomirira) mukurarama  kwedu, 
kusanganisira maonero atingaita uvaranomwe. Anoti nepamusana 
paizvozvo, sembongorori dzeuvaranomwe, tinoguma togashira kuti 
rusaruraganda nerusarurarudzi rwakanyanyoshandiswa nemamwe 
marudzi pane imwe nguva kune amwewo marudzi akaita seevatema, 
rwakauyisa kudzvanyirirwa, kutyityidzirwa, kuninipiswa 
nekuzvishorwa kwakanyanya kwemarudzi avanhu aitongwa nemarudzi 
evachena. 

Pfungwa dzakadai dzinogona kutiudza kuti mukati mekuongorora 
uvaranomwe hwevanhu vatema tinofanira kuziva kuti tsananguro dzose 
dzevanhu vatema neuvaranomwe hwavo dzine chekuita netsananguro 


49 


dzose dzeukama hwevanhu vatema nemamwe marudzi akambovatonga 
nekuvadzvanyirira, kuvatyityidzira nekuvaninipisa. Izvi ndizvo 
zvinofanira kunge zvakabata pfungwa huru  dzatingashandisa 
pakunzwisisa zvakakwana uvaranomwe uhwu nevanohunyora kana 
kuhutaura. Iyi ndiyowo zvakare pfungwa ina Ngugi (1981) paanoti 
uvaranomwe hwevatema chaihwochaihwo ndeurwo uvaranomwe 
hunobva kurudzi rwevanhu vatema, rwakanyorwa nevanhu vatema, 
vachinyorera vanhu vatema nemutauro wavanhu vatema. Anoti zvakare 
izvi zvose ndizvo zvinoita kuti tione sekuti uvaranomwe hwevatema 
hunotaura nezveupenyu nemararamiro evanhu vatema munyika dzavo 
vatema dzine zvinhu zvakawanda zvakasiiwa zvakanganiswa nekuuya 
kweutongi hwevachena. Idzi ipfungwa dzakakosha kwazvo 
pakunzwisisa chinonzi uvaranomwe. 


Tsika nemagariro evatema muuvaranomwe 

Achebe (1988) anoona uvaranomwe humwe nehumwe huchibuda 
nekubva muzvinhu zvakakoshera rudzi rwevanhu panguva 
yarwunorarama. Kana ichi chiri chokwadi, izvi zvingareva izvo kuti 
hatingatarisiri kuona rudzi rwevanhu vatema rwuchishandisa zvinhu 
zvinowanikwa muupenyu  nekurarama kwemamwe marudzi 
kutsanangura upenyu nemararamiro avatema. Panobva pabuda pfungwa 
huru yekuti kuongorora uvaranomwe hwegahwega hunowanikwa pasi 
pano kunofanira kuve nechekuita nezvikosheswa zverudzi rwunoda 
kutaurwa nezvahwo kana kutsanangurwa neuvaranomwe. Achebe 
(1988) anobvumirana naNgugi (1981) kuti nhoroondo yeupenyu 
hwevanhu murudzi ndicho chiga chikuru chingashandiswa kuongorora 
nekunzwisisa uvaranomwe nekupa vanhu mucherechedzo wavo 
mukuru wezvavanoshandisa kuzviona nekuzvivheneka. 

Tinoguma taona pachena kuti nyaya yose yekuedza kushandisa 
mifananidzo nezvisutso zvevamwe vanhu vane marudzi avo kunzwisisa 
upenyu nemararamiro evanhu vatema zvinhu zvinonetsa kwazvo. 
Zvinhu zvinoda kungwarirwa kana tichiongorora uvaranomwe. Izvozvi 
ndizvo zvinhu zvinopa kupikisana kukuru pakati pembongorori 

dzakamirira vanhu vatema nedzimwewo mbongorori dzinofunga kuti 
kuongorora uvaranomwe hakunei neganda kana rudzi rwemuongorori, 
munyori kana mutauri. 

Izvozvi ndizvowo zvinotaurwa naAni (1994) kuti kune mbongorori 
dzechichena dzinogaroona sekuti vanhu vatema havana nhoroondo 
yavo voga yeupenyu nekurarama kwavo. Anoti izvozvi ndizvo zvinhu 
zvinoguma zvodaidzira kuti vanhu vatema vagare vachionekwa 
nemazisO uye mararamiro evachena. Ani (1994) anowedzera kuti 
zvakakosha kuti vanhu vatema vaonekwe sevanhuwo vane nhoroondo 
yeupenyu nekurarama yakakwana, isingatangiri kana kubva pane 
zvinotaurwa kana kufungwa nemamwe marudzi akaita seevachena. 
Naizvozvo, hatifaniri kuti kana tava kuongorora uvaranomwe 
hwevatema, kana humwewo uvaranomwe, toshandisa mafungiro 
nemaonero anoita sekuti vanhu vatema havanawo nhoroondo yavo 
yeupenyu nemararamiro avo, zvine kodzero yekushandiswa kuumba 
nzwisiso izere yeuvaranomwe. 

Tinozowanikwa tichimanikidzwa kugashira pfungwa yekuti 
kuongorora uvaranomwe, zvikuru hwevatema, kune chekuita nekuti 
munhu anoongorora uvaranomwe uhwu neakahunyora kana kuhutaura 
kuti ndiani uye ndewerudzi rwupi. Tinoziva zvedu kuti kune 
mbongorori dzeuvaranomwe dzakawanda dzinofunga kuti muongorori 
weuvaranomwe anogona kupfeka nekukumura mafungiro nemaonero 
ake, kusanganisira asiri erudzi neganda rake pamadiro. Asika, vanhu 
vashoma kwazvo vangagashire zvinhu zvakadai. Tine mienzaniso 
yevanhu vatema vakawanda vakaramba kuonekwa kana kudaidzwa 
sevanhu vatema nekuda kwekuti vakamwisa muto wedzvinyu, saka 
votozviona sekuti naivowo vatova madzvinyu ane muto wavakamwa. 
Ndizvozve zvinonzi zundu kugara mumombe hanzi ndatove mombewo. 
Zvinobva zvabuda pachena apa kuti nguva zvinji ganda remunyori, 
mutauri kana muongorori ndiro mavambo ekuedza kunzwisisa munhu 
wacho nemafungiro kana maonero ake muuvaranomwe. 

Chinweizu nevamwe (1980), Chiwome (1996) naAchebe (1983) 
vose vanoti uvaranomwe hwesehwese zvahwo hunofanira kutsanangura 

upenyu nemagariro kana mararamiro evanhu murudzi rwavo, panguva 
yakatarwa nenzvimbo yekuraramira inozivikanwa. Izvi ndizvo zvinhu 
zvinozosiyanisa vanhu nemarudzi avo. Ndizvowo zvinozosiyanisa 
kuongorora uvaranomwe. Zvese izvi zvinotidzoserazve panyaya 
yezvinhu zvinokosheswa nevanhu muupenyu hwavo, zvinoguma 
zvotipa maonero atingaite zvinhu zvese kusanganisira zveuvaranomwe. 
Zvinhu izvozvo hazvigari zvakafanana mumarudzi ose nenyika dzose. 
Ndiko kusaka tichiti kuvheneka nekuongorora uvaranomwe 
hakungagoni kutora nekuona zvinhu zvese sezvakafanana kana kuti 
zvinoreva zvinhu zvimwe chete. Matarisirwo angaitwe uvaranomwe 
hwevaShona haangabvi pamaonerwo anoitwa humwewo uvaranomwe 
hwemamwe marudzi. Chero pakashandiswa zvidavado zverudzi 
rumwe, nzwisiso inobuda yeuvaranomwe hwevaShona inenge 
ichingova yerudzi rwevaShona chete. 

Tiri kuti izvo vachena vanhu vane zvinhu zvavo zvinowanikwa 
muupenyu hwavo zvavanokoshesa nezvavasingakoshesi mumarudzi 
avo. Pangava nezvimwewo zvinhu zvishoma zvinganzi zvakafanana 
nezvevanhu vatema. Zvizhinji zvacho zvakatosiyana kwazvo 
nezvevanhu vatema. Naizvozvo, hatitarisiri kuona uvaranomwe 
hwemarudzi aya sehwakangofanana. 

Marudzi ose zvawo pasi rose ane tsika nemagariro awo akabata 
maonero nemafungiro awo makuru pane zvose zveupenyu nekurarama. 
Iwayo maonero nemafungiro evanhu pazvinhu  zvakasiyana 
zvemuupenyu haangafanani nguva dzose kumarudzi ose nekuti zvinhu 
zvinotsambidzirwa nekukosheswa mumarudzi ose zvawo 
zvakatosiyana. Ndiko kusaka kuongorora kungaitwa uvaranomwe 
kusingafaniri kuonekwa sekungafanana kana kuti kungashandisa 
maonero makuru mamwe chete. Vanhu vatema vane maonero avo 
avanoita zvinhu akasiyana neanoitwa nemamwewo marudzi evanhu. 
Izvi ndizvo zvimwe chetewo nekunyora, kutaura kana kuongorora 
uvaranomwe. Kunotarisirwa kusiyana nekwemamwe marudzi, zvikuru 
evachena. Hazvizotishamisi kunzwa Chinweizu nevamwe (1980), 
Ngugi (1981, 1986) naAchebe (1975) vose vachikuti uvaranomwe 

hwevatema hunofanira kuwanikwa hwakasiyana nehwevachena kana 
hwemamwewo marudzi. Ndizvozvowo zvakare nekuhuongorora. 
Kunotoda kuziva nekushandisa ziso remunhu anohunyora, kuhutaura 
kana kuhuongorora senhengo yerudzi kuti kuburitse nzwisiso izere. 

Chiwome (1996) anotsambidzira pfungwa yeukama hwakambovepo 
pakati pevanhu vatema nevarungu panguva yekutongwa kwevatema 
nevachena achiti kana totarisa nekuyemura uvaranomwe hwevatema, 
zvinenge zvakakosha kuti tinzwisise zvinhu zvakamboitika kuvanhu 
vatema mukutongwa kwavo kwese nemarudzi avachena. Anoti chinhu 
chinozivikanwa kwazvo kuti vanhu vatema pavakambotongwa 
nevachena pakagumisira paumbwa ukama husina kunaka hwevachena 
vaibata vatema nezvimbi zvamaoko, vachishora nekuvenga vanhu 
vatema nevatema. Vaisaona kukosha kwevanhu vatema kana zvinhu 
zvose zvavaiita muupenyu. Sekuona kwakadai kunoita Chiwome 
(1996), nhoroondo iyoyi yeukama hwevatema nevarungu inenge 
yakakosha zvikuru kana tichida kucherechedza nekuumba zviga 
zvikuru zvingashandiswe nevanhu vatema kuongorora uvaranomwe 
hwavo kana hwevamwewo vanhu. Upenyu hwevanhu vatema 
hwekutongwa nevarungu vachiitwa senhapwa uye vachiita kuti vanhu 
vatema vagashire kuninipiswa kwavo nevachena kwalita kuti vaonekwe 
sevana vadiki kana vanhu vasina njere dzakakwana kwakaguma 
kwounza kushorwa nevamwe vanhu nekuzvishora ivo pachavo, 
kunyadziswa nekurohwa nevanhu vasina kukodzera. Zvinhu zvese izvi 
ndezvimwe zvingade kuzikanwa nemuongorori weuvaranomwe 
hwevatema kuti agone kutsanangura, kupa  mifananidzo 
nemicherechedzo yakakodzera yezviitiko §= zvemuuvaranomwe 
hwevatema. 

Kenneth Kaunda anozikanwawo achitaura nezveukama hwevatema 
nevachena sehwemutasvi webhiza nebhiza rake. Uhwu ukama 
hunotaridza kusiyana kwemarudzi evatema neechichena. Vachena 
ndivo vanenge vari vatasvi vebhiza, vatema vari ivo mabhiza anenge 
akatasvwa. Asi, vanhu vanenge vachiona sekuti mutasvi webhiza 
anodanana kwazvo nebhiza rake! Pfungwa dzakadai dzinoita kuti 

tigashire pfungwa dzaChinweizu nevamwe (1980) naP’ Bitek (1979) 
pavanoti kana toongorora uvaranomwe hwevatema, ngationei kuti 
vatema voga pachavo ndivo vanofanira kupiwa mvumo yekuongorora 
uvaranomwe uhwu vachishandisa upenyu hwavo hwekurarama 
sezvishandiswa zvekutarisa nazvo uvaranomwe. Ndivo voga vanogona 
kuhunzwisisa nekurwuziva zvakanaka. Izvi zvimwe chete nezvinotaura 
Mungoshi (1979), muna Gwenyambira, paanoti munhu angazive 
mapisiro chaiwo anoita moto ndevyo akambotsva nawo, kwete 
anongonzwa nevamwe kuti moto unopisa. Ndizvozvowo nekuongorora 
uvaranomwe hwevanhu vatema. Kunotoda munhu akanyura 
mumaonero nemafungiro evanhu vatema kuti anyatsohunzwisisa. 
Hakudi kumhanyira kunoshandisa maonero evamwe vanhu vasiri 
vatema. 

Pfungwa huru inoda kunzwisiswa nemuongorori weuvaranomwe 
hwechitema, kana wehumwewo zvahwo uvaranomwe, ndeyekuti 
vanyori, vatauri nevaongorori veuvaranomwe hwechitema 
chaivochaivo ndevaya vanonyora, kutaura kana _ kuongorora 
uvaranomwe vakamirira vanhu verudzi rwavo vechitema pachokwadi. 
Hapadiwi vanhu vanongozviti vanhu vatema mukutaura chete. 
Kuongorora uvaranomwe kunoguma kwotorawo zvakare mafungiro 
mamwe chete ekuti muongorori weuvaranomwe amirire zvakazara 
mumaonero nemafungiro chaiwo evanhu vatema. Kuti zvidaro, 
ndokunge chete basa rose rekuongorora nekutarisa uvaranomwe 
hwevatema ratora gamuchiro izere nenzwisiso yakakwana yeupenyu 
nemararamiro  evanhu vatema, sezvazvinowanikwa  zvakaita 
nekuburitswa mutsika nemagariro chaiwo evanhu ava. 

Ndiko kusaka Achebe (1988) achiti kunyepa chaiko kufunga kuti 
nzwisiso huru yeuvaranomwe hwevatema ingabude kuchishandiswa 
maonero ezvinhu nekurarama kwevachena, achiti iye vachena havafi 
vakanyatsonzwisisa, kugamuchira kana kuziva upenyu nemararamiro 
evanhu vatema zvakakwana, sezvingaite ivo vatema pachavo. Zvinobva 
zvabudazve zvega pachena kuti nyaya yekuongorora nekutarisa 
uvaranomwe inoguma yava nechekuita neganda remunyori kana kuti 

muongorori weuvaranomwepachake pakuti, kazhinji kacho, ganda rake 
rinotipa unhu huri maari. Apa tinenge tatobvuma kuti ganda 
remuongorori, munyori kana mutauri rakamirira mavambo emasikirwo 
atakaitwa sevanhu nemarudzi edu akasiyana pasi rino rese. Hatina 
kuzvarwa tiri rudzi rwumwe chete rwune upenyu nekurarama kumwe 
chete. 

Asika, tinozivazve kuti munhoroondo yose yekunyora, kutaura 
nekuongorora uvaranomwe, tine vanhu vanogashirwa nekukudzwa 
nembongorori dzakasiyana, zvisinei nekuti vanyorei kana kutaurei 
zvine basa munhoroondo yeupenyu nekurarama kwevanhu vatema. 
Tave nemamwe marudzi avanhu vanozviona sekuti ivo ndivo varidzi 
veuvaranomwe rweserwese zvarwo pasi rino rese. Vanoona sekuti 
uvaranomwe nekuhuongorora zvinhu zvinobva kana kutangira pavari 
ivo chete nemarudzi avo, nekuda kwekuti vanoti ivo chete nemarudzi 
avo ndivo vanganzi vakatanga nhoroondo yose yekunyora nekutaura 
nezveuvaranomwe pasi rino rese. Asizve, tave kuziva zvedu kuti ichi 
hachisiri chokwadi chese chizere kwete. 

Marudzi evatema, semamwewo marudzi epasi rino rese, akagara 


achingova neuvaranomwe hwavowo, sekugara kwaakaita marudzi aya 
aine upenyu nemararamiro awo. Rudzi rumwe nerumwe runenge 
rwuine kodzero yarwo  yekutaura nezvenhoroondo  yeupenyu 
nekurarama kwarwo inorwupa uvaranomwe hwarwo rwakasiyana. Izvi 
ndizvo zvinoonekwawo naChinweizu nevamwe (1980) kuti 
uvaranomwe hwesehwese zvahwo hwevatema hwunofanira kutora 
chokwadi chezvarwuri kubva  kurudzi hwevanhu _ vatema, 
pachishandiswa tsika nemagariro evanhu vatema, kwete avamwe vanhu 
vane marudzi avowo. Ndiko kuonekwa kunoitwa uvaranomwe 
hwavatema. 


Rurimi rwekutaura muuvaranomwe 

Mukati mekutsvaga kuziva nekunzwisisa nyaya yose yekushandisa 
maonero nemafungiro evanhu vatema muuvaranomwe munopindawo 
zvakare gakava rerurimi rwakakodzera kushandiswa kunyora kana 
kutaura uvaranomwe hwevanhu vatema. Kune makakatanwa makuru 

chaiwo aripo maererano nesarudzo yemutauro wakakodzera 
kushandiswa kuburitsa uvaranomwe hwevatema zvinogutsa. Vamwe 
vanoti mutauro wakanyanyokodzera kushandiswa muuvaranomwe 
hwevatema mutauro wechitema pachawo. Vamwewo ndivo vanoona 
sekuti kana mutauro wevauyi unogona kushandiswa zvakangofanana 
newevatema, sezvinotaura Achebe naSoyinka. 

Kana zvinhu zvese zvatariswa pamakakatanwa aya, hapana 
angapokana nepfungwa yekuti mutauro chaiwochaiwo 
wakanyanyokodzera kushandiswa kupa nekutsanangura uvaranomwe 
hwevatema unofanira kunge uri mundimi dzechitema. Saka, 
uvaranomwe hwevatema chaihwo hunenge hworeva izvo uvaranomwe 
hwakanyorwa kana hunotaurwa nendimi dzechitema. Izvi zvinotsigirwa 
naNgugi (1981,1986), Chinweizu nevamwe (1980), Achebe (1990) 
naP’ Bitek )1986) kuti uvaranomwe hwavatema hwakazara ndeihwo 
hwakanyorwa nevatema mundimi dzechitema, hunonyorerwa vanhu 
vatema, huchishandisa mafungiro nemaitiro echitema.  Izvi 
zvinotsambidzira pfungwa yekugashira nekunzwisisa kukosha kwakaita 
kushandisa mitauro yevatema pakunyorera kana kutaurira vanhu 
vatema ouvaranomwe,  pachinhambo chekushandisa mutauro 
waunodzidza iwe watokura. Ngugi (1986) naAchebe (1959) vanoona 
sekuti kana tikadaro tinenge tatotengesa vanhu nerudzi zvose. Saka, 
mitauro yevatema ndiyo inofanira kutungamira pamabasa ekunyora 
nekutaura uvaranomwe hwevatema. 

Asi Chinweizu nevamwe (1980), Soyinka (muna Palmer, 1979) 
naAchebe (1990) vanoti kana mitaurowo yevauyi inogona zvakare 
kushandiswa kuburitsa zvakanaka nhunha dzevanyori nevatauri 
veuvaranomwe hwevatema. Vanyori nembongorori idzi vanoona sekuti 
muhondo yekurwira kusimudzira nekugamuchira vanhu vatema, 
tibvumewo pane imwe nguva kushandisa mitauro kana yevauyi chatyo, 
sezvo zvichiita kuti tizogona kuvazivisawo tichishandisa mitauro yavo, 
zvose zvatinoona sezvakashata zvakaitika munhoroondo yekuuya 
kwevachena muupenyu nekurarama kwevanhu vatema nemamwewo 
marudzi. 

Asi, nyaya inenge inonyanyobuda apa ndeyekungwarira 
kupembedza zvinhu zvese zvisiri zvakagara zviri zvevatema 
mukunyora kana kutaura kana kuongorora uvaranomwe. Izvi zvinhu 

hwevatema arasike pakuona, kugamuchira nekuremekedza basa rose 
rekusimudzira nekusimbisa vanhu vatema. Ngugi (1983) unotiratidza 
pachena kusvotwa kwake nekuramboshandiswa kwemitauro yevachena 
kunyika dzavatema, achiti iye mitauro yevachena yose yakaguma 
yonyanyoshandiswa munyika dzevatema kubatsira kupedzeredza nyaya 
yekudzvanyirira vanhu vatema nevachena. Ndiko kusaka Ngugi (1983) 
achiguma oona sekuti zvinhu zvakakosha chaizvo kuti tibve taregedza 
kuchapembedza mitauro yevauyl zvakare nekuishandisa 
muuvaranomwe kudarika yedu sevanhu vatema. Iye pachake akabva 
atsidza kuti aizenge onyanyoshandisa mitauro yevatema yekuKenya 
kudarika yevachena yakaita seChiRungu. 

Kune dzimwewo mbongorori dzeuvaranomwe dzinoona sekuti 
chinhu chakakosha samare kuti vanhu vatema vasunungurwe kubva 
mukuona nekukoshesa mitauro yavauyi mune zveuvaranomwe. Pane 
pfungwa yekuti vanhu vatema vava kufiririra chaizvo kushandisa 
mitauro yevauyi kudarika yavo yekuzvarwa nayo. Ngugi (1983) 
anodzokazve achitiyambira kuti vanhu vatema vanoda kusunungurwa 
kuti vasaona kushandiswa kwemitauro  yevatema mukutaura 
nemukunyora sezvinhu zvinodzorera vanhu nemabasa avo kushure 
mukurarama kwavo. Vanoti vanhu vatema vakawanda nhasi uno 
vanoonekwa vachiita sevanozvinzwira tsitsi kuti vakazvarwa vari 
vanhu vatema, vachitaura mitauro yechitema nekugara upenyu 
hwevanhu vatema. Ngugi (1983) anoti vanhu vakadai vanoguma 
voedza kubvisa kana kuramba zvinhu zvese zvinovapa mufananidzo 
nemucherechedzo wekuva vanhu vatema. 

Furusa (muna Chivaura naMararike, 1996) anobvumirana naNgugi 
(1983) kuti patova kudiwa hondo chaiyo munhu vatema yekubvisa 
nyaya yekuzvishora nekuzvininipisa) kwevanhu vatema kana 
vachizvienzanisa nevamwe vanhu vemarudzi echichena. Vanoti izvi 
zvingaitwe kuburikidza nekuedza kubvisa kana kusuka pfungwa 
dzevanhu vatema dzekusevenzesa mafungiro echirungu azara mavari. 
P’ Bitek (1986), Chinweizu nevamwe (1980) naAchebe (1990) vose 
vanobvumirana nepfungwa dzedzimwewo mbongorori dzinoti pave 

kudikanwa hondo itsva yekusunungura vanhu vatema kubva 
kumaonero ekuzvishora nekutsoropodza tsika, vanhu vatema nezvose 
zvavakamirira. Pava kudiwa hondo nekuti chakabaya chikatyokera 
zvekuti vanhu vatema vatova kuomerera pakushandisa tsika nemaonero 
echichena nenzira inoshamisa kwazvo. Vazvinji havachatodi kuarega. 
Ndiyo hondo inotaurwawo naChivaura naMararike (1996), yekuda 
kurutsisa vanhu vatema zvinhu zvose zvavakadyiswa nevarungu netsika 
dzavo. Pasina izvozvo, kunyora, kutaura nekuongorora uvaranomwe 
hwevatema kuchagara kusingasviki pachikwekwenhero 
chezvinodikanwa neuvaranomwe uhwu. 

Achebe (1959) (muna Ngugi, 1986) anoona sekuti munhu mutema 
wese anoguma arasa nekusakoshesa mutauro wake waamai anofanira 
kutorwa semutengesi mukuru chaizvo kurudzi rwake. Izvi ndizvo 
zvinorehwawo naOkpaku (1970) paanoti vanhu vatema havafaniri 
kungotevedzera nzira dzosedzose dzekuongorora nadzo uvaranomwe 
nedzimwe dzinoshandiswa nemamwe marudzi, asi kuti vaedze 
kutsvaga nzira dzavowo voga itsva dzekutarisa nadzo uvaranomwe, 
dzinobva mukunzwisisa kwavo kuzere nhoroondo yose yeupenyu 
nemararamiro evanhu vatema. Vanoenderera mberi vachiti izvozvi 
chete ndizvo zvingasunungure vanhu vatema neongororo yavo 
yeuvaranomwe kubva kumaonero amamwe marudzi akaita seevachena. 

Pfungwa dzakadai dzinowirirana chaizvo nezvinotaurawo Fanon 
(1993) anoti uvaranomwe hwakanaka hunofanira kutaura 
nekusunungura vanhu varwo kubva muudzvinyiriri hwavakaiswa 
nemamwe marudzi kuburikidza nekushandisa mutauro weveruzhinji 
murudzi. Zvino kana tichitaura izvi tichizivazve kuti vanhu vatema 
vakambogara muutongo hwemarudzi echichena ayo akasiya aumba 
nheyo dzemaonero nemafungiro asiri avatema, tinenge toda 
kugamuchira pfungwa dzekuti tichine maonero nemafungiro 
asingakodzeri anoitwa uvaranomwe hwatinowana nhasi muvanhu 
vatema. Tinenge tokumbirwa kuti tinzwisise kuti nyaya yepfungwa 
huru dzinoshandiswa mukuongorora uvaranomwe inyaya huru 
inotongoda kurwiswa zvakasimba kuibvisa kubva kumaonero asiri iwo 

kuenda kumaonero nemafungiro anogamuchirika anozadzisa nhunha 
dzevanhu vatema. Ndizvo zvinorehwawo naMuchemwa (1983) paanoti 
nhetembo dzaSoyinka, Okigbo naMarechera dzinoburitsa pachena 
kunyengerwa nekunyengetedzwa kwevanhu vatema nevachena kuti 
vatore maonero nemafungiro asiri avatema muuvaranomwe mushure 
menguva yekutongwa kwevatema nevachena kwenguva yakareba. Izvi 
zvinoenekwa naMuchemwa (1983) sezvinosakisawo kuti Soyinka 
ashandise mutauro wakaoma kuunzwisisa chero kune vanhu vatema 
vakadzidza chaizvo saiyewo. Nhetembo dzake hadzikasiri kunzwisisika 
kuvaverengi, zvinoita kuti vanhu vabvunze kuti chinangwa 
chenhetembo dzakadai ndechei, kunze kwekunyorera vanhu vasiri 
veruzhinji verudzi rwake. Zvikange zvakadaro, tinenge tave 
nedambudziko guru chairo pakunzwisisa basa guru reuvaranomwe 
mukati merudzi. 

Pane mbongorori zhinji dzinotsambidzira kuti zvaizova nane dai 
mbongorori dzechitema dzaiva idzo dzoga dzaipiwa mukana 
wekuongorora uvaranomwe hwevatema. Mumbongorori idzodzo, 
zvinenge zvotarisiswa kuti vatema chaivo ndevapi kuitira kuti 
pangwarirwe kushandisa maonero asiri evanhu vatema asi achiitwa 
nevanhu vatema. Chinweizu nevamwe (1980), Achebe (1975), P’ Bitek 
(1986) naNgugi (1986) vose vanoona paine nyaya huru yekuti 
muongorori weuvaranomwe hwevatema anotofanira kushandisa 
mafungiro makuru echitema kana achida kubudirira. Asizve, 
zvakakosha kuti tisakanganwa kuti pakati pevanhu vatema kune 
vamwewo vangosara vari vatema paganda nezita chete, asi mupfungwa 


zvese nezviito vakaenda kuvachena chaivo kare. Umwe angafunga 
namaonerwo makuru anoitwa uvaranomwe nakKahari (1990), Palmer 
(1979) naLindfors (1971) seanoratidza kuti ndeevanhu vatema havo 
paganda, asi pfungwa dzavo zhinji dziri kune dzechichena. Saka, 


tinofanira kungwarira kushandisa pfungwa huru  dzechitema 
mukuongorora uvaranomwe hwevatema, tichiziva kuti pane vanhu 
vatema vatowanda vasisadi kunzwa munhu anoti pfungwa dzavachena 
dzekuongorora nadzo uvaranomwe dzakashata. 

Ndiko kusaka Achebe (1975) achiti tisevenzere kuona kuti munhu 
mutema anove munhu uya anotendera zvakazara muzvinhu zvose 
zvevanhu vatema kunyaya dzeuvaranomwe. Anoti kunzwisisa 
zvakakwana kwatingaite uvaranomwe hwevatema  kunotangira 
pakugona kuongorara zvakadzama munyori, mutauri kana muongorori 
weuvaranomwe pachake kuti tinyatsomunzwisisa kuti iye ndiani 
chaizvo uye kuti anogamuchira zvakadii kuve munhu mutema nezvose 
zvazvinoreva. Izvi zvingareva kuti mukati mebasa rose rekuongorora 
uvaranomwe hwevatema, tinoguma tokurudzirwa kuti titsvage 
kushandisa pfungwa dzinotipa maonero nemafungiro echitema chaiwo 
kwete ekunyepedzera. 

Tava kutoziva zvedu kare kuti kune dzimwe mbongorori 
dzakawanda dzinotaridza kusanzwisisa kwakanaka nekugamuchira 
kuzere vanhu vanonzi vatema nezvose zvavari pamwe chete netsika 
nemagariro avo. Mbongorori dzakadai dzinoshandisa kusvora 
nekusveveredza zvinhu zvese zvinoitwa nekumirira vanhu vatema. 
Tinonzwa Finnegan (1970) achitaura kuti ngano dzevanhu vatema 
vekuchamhembe kweAfurika hadzifanirwi kutorwa  sechokwadi 
cheupenyu asi senyaya dzekutamba nekunyepera vana. Tinonzwazve 
Dundes (muna Fortune, 1980) achiti ngano dzevatema dzinokwanisa 
kunge chiri chokwadi kana manyepo. Tikatarisisa pfungwa idzi 
tichitora zvadzinoreva, tinoguma taona kuti pane kusanzwisisa kukuru 
kwemabasa engano dzevanhu vatema pakati pembongorori dzevachena. 
Izvi ndizvo zvatinofanira kuziva sevanhu vatema. 

Kusanzwisiswa zvakanaka kweuvaranomwe hwevatema_ uku 
kunozongopera chete kana tava kushandisa maonero echitema anotenda 
zvisina nharo kuti hakuna rudzi rwunokudza vana varwo kuburikidza 
nekuvapa manyepo, pachishandiswa vanhu vakuru murudzi urwu kuita 
mabasa iwaya. Chokwadi chiripo ndechekuti ngano dzinotaura 
nezvechokwadi cheupenyu hwevanhu vatema dzichishandisa mutauro 
wemadimikira nechibhende senzira yekuvanza vanhu vechokwadi 
vanowanikwa muruwa rwune vana vanotaurirwa ngano idzi. 
Dzinovanza nguva yechokwadi yakaitika zvinhu dzichitamba nemazwi 

kunakidza vateereri. Tose tinobvumirana kuti dai ngano dzaidoma 
nemazita vanhu chaivo vanozivikanwa nevana variva muruwa 
rwaitaurwa mungano, zvaiguma zvokonzera bongozozo nekusagarisana 
zvakanaka mumbhuri dzevatema. Saka, kuongorora uvaranomwe 
kuchiguma kwonzi kunoda vanhu verudzi rwune nhoroondo iyi 
vanoziva nyaya dziri muuvaranomwe nezvadzingareva. 

Zvakafanana nemaonero aFortune (1982) anoti ngano dzavaShona 
dzine chimiro chine mavambo, mapishapisha nemagumo. Kana 
muongorori akasatarisisa pfungwa idzi, anogona kufunga kuti 
mavambo, mapishapisha nemagumo engano zvinhu zvinotogara 
zvakadaro zvisingashanduki mungano dzevaShona. Asi, mukutaurwa 
kwengano, paive nekushandukashanduka kwematangirwo engano, 
mapirwo emutumbi wemungano nemapiwirwo emagumo erungano 
rumwe nerumwe aigona kusiyana chaizvo nekusiyana kwana 
sarungano, nguva inotaurwa rungano nevanotaurirwa_ rungano. 
Naizvozvo, panodiwa kungwarira kuona kuti pfungwa dzembongorori 
dzinenge dzisiri nhengo dzizere dzerudzi dzakaita saFortune (1982) 
dzisashandiswe saidzo shasha dzekuongorora uvaranomwe hwevatema, 
sezvo tichiziva kuti hatina matarisirwo mamwe chete cuvaranomwe 
hwengano. Fortune (1982) haatarisi ngano maererano nemabasa adzo 
muupenyu hwavaShona. Haatiudzi kuti chii chaicho chatinoti ngano 
kana takatarisa zvadzinoreva nebatsiro yadzo muupenyu hwevanhu ava. 
Anongodzitora sechinhu chakatopera kare, sezvingaite mufananidzo 
unotorwa wepikicha yechinhu, wakatorwa kare usingashanduki 
nekukura kwechinhu kana kufamba kwenguva. 

Asi, tinozviziva kuti ngano hadzingatorwi saizvozvo nekuti 
dzinobva pazviitiko zvechokwadi zvezuva nezuva muupenyu. Ndiko 
kusaka paine vanhu vanoguma voona sekuti mbongorori dzechichena 
hadzizivi nekunzwisisa kukosha kweuvaranomwe  hwevatema 
sezvingaite vatema pachavo. Vanoguma  votsvaga zvinhu 
zvavangashora nekutsoropodza pauvaranomwe hwevatema uhwu, 
kudarika kuti vaedze kuhunzwisisa pane zvahungamuirire. Zvinhu 
zvinoguma zvoonekwa kuti pfungwa huru dzekuongorora nadzo 

uvaranomwe dzinoshandiswa nembongorori dzechichena hadzibvi 
mumafungiro makuru emararamiro evanhu vatema, asi kuti mbongorori 
idzi dzinoramboshandisa maonero adzo idzo echichena ekuti vanhu 
vatema vakapusa, vane tsvina, vari mumashure meupenyu hwevarungu 
nezvinmwewo zvakadaro. 


Pfungwa dzesarurarudzi muuvaranomwe 

Kana zvakadaro, tinotoguma toona kuti nyaya yeganda revanhu 
sepfungwa huru dzinowanikwa murudzi, dziri pakatikati pepfungwa 
dzekuongorora nadzo uvaranomwe. Ndiko kusaka tichisangana 
nembongorori dzeuvaranomwe dzakawanda dzinosvora nhetembo 
dzevatema dzakaita sedzevaNgoni vekuMalawi dzichiti hadzisi 
nhetembo chaidzo dzakanaka nekuti dzinoti nhetembo dzacho dzinobva 
kuvanhu vaifamba vakashama vasina kupfeka semhuka. Zvinhu 
zvinobva zvabuda zvega pachena kuti maonero akadai anoshandisa 
ruSarurarudzi nerusaruraganda, zvisinei neuvaranomwe pachahwo. 
Nyaya yekusapfeka hembe tinoinzwa zvakanyanya kutsananguro 
dzevanhu vatema dzaipiwa nevachena vekutanga kusangana nevatema, 
vakaguma vobata vanhu vatema ava nezvigunwe zvine zvimbi. 
Ngazvizivikanwe kuti vanhu vose vemarudzi ose vane vachenjeri 
nevakapusa, saka, hachingavi chinhu chakanaka kuona kupusa kana 
kungwara kwese mumunhu umwe kana chinyorwa chimwe kana 
nhaurwa imwe. 

Kana vanhu vatema vakanga vazosvika pakugashirwa sevamwewo 
vanhu vamamwe marudzi epasi pano, vachionekwa kuti naivowo 
vanhuwo vakanaka kana kushata sezvinongowanikwa kune mamwewo 
marudzi, tinenge totanga zvino kushandisa pfungwa dzekuongorora 
nadzo uvaranomwe dzinobatsira. Ndizvo zvinorehwa naAchebe (1975) 
paanoti vanhu vatema ngavagashire kuti ichokwadi kuti ivo vanhu 
vatema kwete vekuAmerika. Vanoti vanhu vekuAmerika ndevekowo 
ikoko, vane maonero nemafungiro avo akafanana kana kusiyana 
neevatema. Achebe (1975) anopedzisira achiti vanhu vatema havafaniri 
kuchemera kugamuchirwa nekunamatidzwa pavanhu kana zvinhu 

zvechichena, asi kuti vanhu vatema vanhu vanongokumbira kuregerwa 
vachiita zvinhu Zvavo Zvavakagara vachiita muupenyu hwavo 
hwevanhu vatema, pasina kumanikidza mamwe marudzi kuti aite 
sezvinoita vanhu vatema kana kuti asiye zvawo zvaajaira kuita. 
Zvinobva zvabuda pachena papfungwa dzaAchebe (1975) idzi kuti 
uvaranomwe hwevanhu vatema ndehwevanhu vatema, hwakanyorerwa 
kana hunotaurirwa vanhu vatema nevatema kwete mamwe marudzi. 

Chinweizu nevamwe (1980), Ngugi (1986), Achebe (1975) naP’ 
Bitek (1986) vanoti uvaranomwe inzira yekutaurirana nevanhu verudzi 
rwako kuti pave nekunzwisisana kwakakura pane zveupenyu. Kana 
zviri izvo, izvi zvingarevawo zvakare kuti kuongorora uvaranomwe 
inzira yekuti muongorori ataurirane nemunyori zvese nevateereri kuti 
pave nekunzwisisana kwevanhu verudzi pazviitiko zvemuupenyu. Izvi 
hazvingakwanisiki kuitika kana muongorori weuvaranomwe akange 
asingazivi zvakadzama vanhu vacho vane uvaranomwe hwaanoda 
kunyora, kutaura kana kuongorora. Zvinenge zvakakosha_ kuti 
muongororl weuvaranomwe ave anozviisa padanho rekuzivisisa vanhu 
vane uvaranomwe hwaanoda kutarisa, kuitira kuti agogona kunzwisisa 
mutauri kana munyori kana vanhu vanonyorwa nezvavo kana kutaurwa 
nezvavo. Izvi ndizvo zvega zvingaite kuti muongorori weuvaranomwe 
aite basa rinomwisa mvura. Saka, muongorori weuvaranomwe haagoni 
kuongorora chinyorwa kana nhaurwa yaasina kunyatsonzwa kana 
kuverenganezvayo. Haagonizve kuongorora uvaranomwe hwevanhu 
vaasingazivi. Angaongororei kana kutaurei pakadai? 

Ndiko kusaka pachizobuda makakatanwa_ ekuti mbongorori 
dzisingagoni mutauro wechinyorwa kana nhaurwa dzisazvipinze 
pakuva vazivi pazvinhu zvavasingazivi nezvazvo. Panguva imwe chete, 
panoita gakavazve rekuti mbongorori dziongorore chinyorwa kana 
nhaurwa ine tsika nemagariro adzinenge dzisingazivi nezvadzo Saka 
tichizonzwa Chinweizu nevamwe (1980), Ngugi (1987) naP’ Bitek 
(1986) vachiti pakuongorora uvaranomwe hwevatema _hatifaniri 
kudaidza nekubvumidza vachena kuti vapinde mazviri nekuti havana 
chavanoziva nezvevanhu vatema neupenyu hwavo. Vanhu vane 

maonero aya vanoratidza pachena kuti vanoona ruzivo rwemuongorori 
rwezvinoda kuongororwa sechinhu chakakosha chaizvo pakutendedza 
vanhu ava kuti vaite basa iri. Ndizvozvowo, zvinenge zvonzi naP’ 
Bitek (1986) nhengo dzizere dzerudzi chete, dzinoziva zvakakwana 
mutambo nebira riripo, dzinoziva zvinoda kutambwa nematambirwo 
acho, ndidzo dzoga dzinobvumirwa kupa pfungwa dzadzo nezvekunaka 
kana kushata kwemutambo kana bira riripo, kwete vamwewo zvavo 
vanhu vasina chavanoziva nezvemutambo kana bira riripo. Ndizvowo 
zvimwe chete nekuongorora uvaranomwe zvakare. Asingazivi Zviri 
kutaurwa nezvazvo zvakanaka ngaarege zvake kuzviita muzivazvose 
iye asina chaanoziva. Idzi ndidzo pfungwa dzakakosha kushandisa 
pakuongorora uvaranomwe tichishandisa maonero nemafungiro 
echitema. 

CHITSAUKO 3 


KUSHANDISA CHIMIRO CHECHINYORWA 
KUONGORORA UVARANOMWE 


Chinonzi kushandisa chimiro mune zveuvaranomwe 

Zvinhu zvinozivikanwa kwazvo kuti kana tichitaura nezvekuongorora 
uvaranomwe, hakuna nzira imwe chete inoshandiswa nevanhu vose 
nguva dzose. Kune nzira dzakawanda chose dzingashandiswa kuona 
nadzo uvaranomwe. Imwe yenzira dzinomboshandiswa nedzimwewo 
mbongorori dzeuvaranomwe ipfungwa_ yekutsambidzira chimiro 
chechinyorwa kana nhaurwa  yeuvaranomwe. Muongorori 
weuvaranomwe anoshandisa nzira iyi anotarisa mabuditsirwo 
echinyorwa kana nhaurwa achinyanya kucherechedza marongerwo 
epfungwa dzirimo mumitsara, mundima, muzvitsauko kana 
muchinyorwa kana nhaurwa yacho yose. Anoita izvi senzira yekutsvaga 
kuvheneka chinyorwa kana nhaurwa yose kuti agogona kubuda 
nenzwisiso yakadzama uye inogamuchirika yechinyorwa kana nhaurwa 
inopiwa nemunyori kana mutauri wenhoroondo yeuvaranomwe 
yakatariswa. 

Maonero iwaya euvaranomwe anonyanyoshandiswa nembongorori 
dzakawanda dzeuvaranomwe dzinofarira nekuyevedzwa nekutarisisa 
chimiro chechinyorwa kana nhaurwa. Anoshandisa, kunyanya, pfungwa 
yekuti chinhu chakanyanyokosha pauvaranomwe hupi zvahwo 
maburitsirwo neurongwa hwechinyorwa kana nhaurwa_ anotarisa 
mitsara, ndima, mazwi, madingindira, zvidzidzo, mavara makuru 
nemadiki, sarudzo yemazwi nezvimwe zvakadaro. Maonerwo kana 
matarisirwo aya ecuvaranomwe ava nenguva huru chaizvo 
achishandiswa_ kuyera, kuongorora, kutsoropodza nekuyemura 
uvaranomwe, kubva pakatanga kutaurwa nezvenhoroondo iyi kunyika 
dzevachena dzekumadokero nedzekumabvazuva pasi rose. Pfungwa 
dzakadai tinodziwanawo dzichigokwa nekushandiswa nembongorori 

vazhinji pakati pevanyori, vatauri, vaverengi, vateereri nembongorori 
vemuAfurika vanogona kunge vasingatozivi kana kusanzwisisa kuti 
maonerwo nematarisiro aya euvaranomwe akatangira kupi, naani uye 
riini. Vanogonazve kunge vasina kumbofunga nezvekuti 
anonyanyotarisa chii chaizvo uye kuti angarevei mubasa rose 
rekutsvaga kunzwisisa uvaranomwe zvakadzama. 

Varipo vaongorori veuvaranomwe vave kutora sekuti maonerwo 
euvaranomwe anoshandisa chimiro ndiwo oga akagara aripo munyaya 
dzekuongorora uvaranomwe. Ichi hachingave chokwadi kwete. 
Kunewo vamwe vangaona sekuti ndiyo yega nzira iripo yekuongorora 
nayo uvaranomwe. Izvi handizvo kwete. Naizvozvo, nzira 
yekuongorora nayo uvaranomwe uchishandisa chimiro chechinyorwa 
kana nhaurwa inongovawo imwewo yenzira dziripo dzinogona 
kushandiswa mukuongorora uvaranomwe. Ine zvayakanakira, asi ine 
zvaingatsoropodzerwewo. Kuisevenzesa, sekusevenzesa kwatinoita 
dzimwe nzira dzose dzekuongorora nadzo uvaranomwe kune 
zvakunobatsira kuburitsa nzwisiso yakadzama yeuvaranomwe. Asiwo, 
tingwarire kuona zvainogona kunge ichitsoropodzerwa 
nevasinganyanyoifariri. 


Kutanga kwemaonero echimiro muuvaranomwe 
Zvinhu zvinotozikanwa kwazvo kuti nhoroondo yose yekunyora 
uvaranomwe nekunyora ongororo kana yemuro yahwo zvinhu 
zvakatangira kunyika dzevachena dzekumavirira kana kuti 
kumadokero, zvichitanga nekuGirisi, zvichienda kultari zvisati 
zvapararira mune dzimwewo nyika dzekuEurope kana _ kudarika. 
Naizvozvo, yemuro yeuvaranomwe iyi yakatozopararira kunyika dzose 
dzepasi rose nekufamba kwenguva ichibva kunyika idzi. Ndetmwe 
nzira inoshandiswa nembongorori dzakawanda kupa tsananguro 
yakadzama yezvinyorwa kana nhaurwa dzeuvaranomwe. 

Nzira huru yekushandisa chimiro chechinyorwa kana nhaurirano 
inozivikanwa ichinyanyoshandiswa kunyika dzakawanda dzekuEurope 
dzinosanganisira England, Italy, Germany, France, Russia, Belgium 

nedzimwewo dzakawanda. Inzira yatinoona ichishandiswawo munyika 
dzemuAfurika. Kune dzimwewo nyika dzekumadokero dzakaita 
seAmerika neCanada dzakabvira kare chaizvo dzichinyanyoshandisawo 
nzira iyi kuongorora nekuyemura uvaranomwe. Asi nzira iyi inonzi 
yakazonyanya kushandiswa nekupiwa mukurumbira pakuongorora 
uvaranomwe kunyika yeRussia kubva 1930, apo nyika iyi yaikurudzira 
kuti kunyora nekutaura uvaranomwe kuonekwe_ kuchitevedzera 
maonero nemafungiro makuru enyika yeRussia nehurumende yayo 
yegutsaruzhinji yaivepo. Ndiyo nguva yakaita mukurumbira wevanyori 
nembongorori dzeuvaranomwe dzaishandisa chimiro chechinyorwa 
kana nhaurwa dzakaita saLevi Srauss, Jacobson naShklovsky. 

Mukati mezvinhu zvakakosha zvinotsambidzirwa nemaonero kana 
matarisiro anosevenzesa chimiro mune zveuvaranomwe 
munosanganisira nyaya yekutora kana kuona chinyorwa kana nhaurwa 
sechinhu chizere, chakazvimirira kana kuti chakatokwana. Chinyorwa 
kana nhaurwa inenge yoonekwa seinogona kuzvimiririra yoga zvekuti 
avo vanoda kuitarisa kana kuiongorora vanogona kuishandisa iri oga 
pasina kutsvaga dzimwe pfungwa kubva kumwewo kune zvimwe 
zvisiri muchinyorwa kana nhaurwa iyi. Hazvitarisirwi kuti muongorori 
weuvaranomwe ashandise zvinhu zvakaita seupenyu hwemunyori kana 
mutauri, kana kuti zvinhu zvakaita seupfumi hwemunyika kana 
magariro evanhu zvisingataurwi nezvahwo pachena muchinyorwa kana 
nhaurwa. Ferdinand De Saussure, uyo akararama kubva 1852 kusvika 
1913, anozivikanwa semumwe wevatsigiri vakuru kwazvo 
nemushandisi wemaonerwo  nematarisirwo euvaranomwe aya. 
Mukushandisa kwake nzira iyi, anotsambidzira nyaya yekuwirirana 
kwemazwi nepfungwa, mavara, ndima kana mitsetse inoshandiswa 
pakupa pfungwa dzechinyorwa kana nhaurwa. Nazvozvo, vanhu 
vanonyanyoshandisa nzira iyi yekuongorora nekuyemura nayo 
uvaranomwe vanozikanwa vachitarisa zvinhu zvese zvinoonekwa 
nekuwanikwa muchinyorwa kana nhaurwa pasina kutsvaga zvimwewo 
zvinhu zvisingabvi kana zvisingaonekwi zviri mukati mechinyorwa 
kana nhaurwa. 

Mashandisirwo emaonero echimiro muuvaranomwe 
Mashandisirwo emaonero anotsambidzira chimiro chechinyorwa kana 
nhaurwa haakurudziri mbongorori kuti dzishandise ongororo yezvinhu 
zvinowanikwa zvichibva kunze kwenyaya yakapiwa muchinyorwa 
kana nhaurwa yakatariswa, sezvakaita nyaya dzekurarama kwevanhu 
verudzi rwune uvaranomwe huri kutariswa panguva inonzi ndiyo 
yakanyorwa kana kutaurwa nhoroondo yeuvaranomwe hwacho. 
Haidizve kuti mbongorori dzishandise zvinhu zvinobva muupenyu 
nemararamiro emunyika zvinenge zvisina kubuda muchinyorwa kana 
nhaurwa yacho. Naizvozvo, zvinhu zvakaita setsika nemagariro ane 
chekuita kana kuti kunobva chinyorwa kana nhaurwa hazvikurudzirwi 
kushandiswa paongororo yeuvaranomwe rwacho zvisingadiwi nekuti 
zvinoonekwa sezvinhu zviri kunze kwechinyorwa, zvisingawanikwi 
mukati mechinyorwa kana nhaurwa yacho chaiyo. 

Pfungwa inenge ichishandiswa nemaonero aya euvaranomwe 
ndeyekuti zvinhu zvese zvinotariswa nekuongororwa muuvaranomwe 
zvinoonekwa sezvinenge zviri muchinyorwa kana nhaurwa yakatariswa 
chete. Zvinhu zvakadai zvinenge zvoonekwa sekutsvagiridza zvinhu 
zvinenge zviri kure nezvakapiwa mundima, nhaurwa kana chinyorwa 
chakapiwa chinoda kuongororwa. Zvinenge zvoonekwa sekuti panenge 
poumbwa ukama hwechinyorwa kana nhaurwa hunonetsa kuteverera 
nekuti panenge poshandiswa zvinhu zvisingaonekwi pachena sezviri 
muuvaranomwe hwakatariswa. 

Kune mbongorori itsva dzanhasi uno dzinoshandisa maonero 
echimiro chechinyorwa kana nhaurwa nenzira itsva yekutarisa 
zvinyorwa nenhaurwa vachigashira zvinhu zvose zvaisionekwa 
sezvisingafaniri kutenderwa muchinyorwa kana nhaurwa nekuda 
kwekuti zvainzi zviri kunze kwezvinhu zvinowanikwa muchinyorwa 
kana nhaurwa yacho chaiyo. Uku kungaonekwe sekuti atova mamwe 
maonero matsva enzira dzekuongorora nadzo uvaranomwe akasiyana 
nemaonero ekatanga achishandiswa mukongorora uvaranomwe 

pachitsambidzirwa chimiro chechinyorwa. Zvisinei, ndeamwewo 
maonerwo euvaranomwe ari kushandiswa pane dzimwe nguva. 


Ukama hwemaoero echimiro cheuvaranomwe neSainzi 
Kune mbongorori dzeuvaranomwe dzinoona maonero anotsambidzira 
chimiro cheuvaranomwe seakatangwa navanhu vaitendera kuti 
kushandiswe chokwadi chaicho chezviitiko zvemuupenyu mukutarisa 
uvaranomwe, zvingaonekwa sekuti kutsambidzirawo kuona zvinhu 
tichibva kudivi rezveSainzi. Tose tinoziva kuti maonero ezvidzidzo 
zveSainzi ndeekuti anodisisa kutsambidzira nekukoshesa kutendeseka 
kwezvinhu muupenyu chaihwo hwevanhu kunogona kudzokerereka 
kana munhu achida kubata chokwadi chemaitikiro ezvinhu. Kunobva 
patsvaga kuburitsa chokwadi chizere chemaitikiro nemawanikirwo 
ezvinhu zvose mukurarama. Sainzi haishandisi zvakanyanya zvinhu 
zvekufungidzira kuti zvichida ndizvo zvazviri kana _ kushandisa 
manyepo ezvinhu. Kwete! Inoda kuti zvinhu zvive zvinogona kugutsa 
munhu wese zvake angava nechekuita nechinhu kuti zvinhu 
zvakatariswa zvinhu zvinoitika semawanikirwo azvinenge zvaitwa. 
Ndiko kusaka maonero anotsambidzira kushandisa_ chimiro 
neurongwa hweuvaranomwe achikoshesa kutsvaga nekuwana chokwadi 
chezviitiko zviri muuvaranomwe, kuburikidza nekunan’anidza 
nekushandisa zvinhu zvinowanikwa mundima kana chinyorwa kana 
nhaurwa yacho chaiyo setsigiro yekubata chokwadi ichi. Iyi inzira 
isingashandisi kana kukurudzira kushanda nezvinhu zvekufungidzira. 
Inoda zvinhu zviripo, zvine umbowo hunotoonekwawo nemunhu wese, 
hunotobatika, hunotonzwika sezvinhu zvinoereka kusvika pamwero 
unoonekwa nemunhu wese. Inotsambidzira kuve neumbowo hwezvinhu 
zviri kuonekwa nekushandiswa kubva muchinyorwa kana nhaurwa. 
Mune zveuvaranomwe, tikashandisa nzira iyi kuongorora 
uvaranomwe, tinenge tave kunan’anidza kuti munyori kana mutauri 
kana muongorori weuvaranomwe ashandise zvinhu zvinoonekwa, 
zvinonzwikwa, zvinobatika nezvinogona  kudzokororeka zviri 
muchinyorwa kana nhaurwa yakapiwa. Tinenge tomanikidzwa 

kushanda nemaonero ezvinhu ane chekuita nepfungwa dzedu shanu 


dziya dzinoti kuona nemaziso, kunzwa nenzeve, kunzwa nemumuromo, 
kunzwa kwekubata nenyama nekunzwa nemhino kuti zvinhu zvinodii. 
Kushandisa nzira iyi kunenge kworevawo zvakare kutsvaga kuongorora 
zvose zviri muchinyorwa kana munhaurwa pachishandiswa zvinhu 
zvinoonekwa, zvinonzwika nekubatika. 

Mbongorori dzeuvaranomwe zhinji dzinoshandisa nzira iyi kutarisa 
nekunzwisisa nayo  uvaranomwe,  dzinoona sekuti chinhu 
chakanyanyokosha pachinyorwa kana nhaurwa chimiro kana urongwa 
hwacho nezvose zvinomirirwa nechimiro kana urongwa ihwohwo. 
Vanoona sekuti chimiro chechinyorwa kana nhaurwa pachacho ndicho 
chimwe chezvinhu zvinoyevedza muverengi kana muteereri, zvichipa 
muverengi kutekenyedzwa mupfungwa dzake kana akatarisa chinyorwa 
kana nhaurwa. Vanotenda kuti zvinhu zvose zvinoshandiswa 
nekuwanikwa muzvinyorwa kana nhaurwa zvakaita semazwi 
nemasarudzirwo awo, marongerwo nemabudiro emitsetse yemundima, 
marongerwo nemaburitsirwo endima nezvitsauko, mapiwirwo 
nemabudiro emisoro yezvinyorwa kana nhaurwa, zvose zvimwe 
zvezvinhu zvinogona kushandiswa semaminimini emunyori kana 
mutauri. Munyori nemutauri anenge oonekwa seanoshandisa umhizha 
hukuru kwazvo mukunyora kana kutaura kwake nekuda kwekushandisa 
zvinhu izvi, zvekuti zvinopa udzamu neupamhi kumunyori, mutauri 
nezvinyorwa kana nhaurwa. Zvinowedzera zvaanoreva mumazwi ake 
nemutauro wechinyorwa kana nhaurwa. 

Naizvozvo, vanhu vanotsambidzira unyanzvi hwechimiro 
chechinyorwa kana nhaurwa vanoti zvinhu zvakaita seurefu hwendima, 
zvitsauko, misoro yezvinyorwa kana nhaurwa zvinhu zvinoonekwa 
zvakakosha kwazvo pakupa nzwisiso yakazara uye yakadzama 
yeuvaranomwe. Marongerwo ese zvawo echinyorwa kana nhaurwa 
anenge akakosha  zvikuru. Zvinhu zvakaita  sematangiro, 
matevedzanirano nemaperero emazwi nemitsara kana ndima zvinhu 
zvinoonekwa zvakakosha kwazvo. Zvinhuwo zvakaita sedzokororo 
yemazwi, mitsara nepfungwa zvinopembedzwa zvikuru muchinyorwa 

kana nhaurwa, zvichitorwa  sezvinopa udzamu hwepfungwa 
dzinotsvagwa kuburitswa muchinyorwa kana nhaurwa. Munopindawo 
zvakare nyaya dzekushandisa mhesano yemazwi nemitsara, mitinhimira 
nemitinhiro yemazwi, mutauro wakapfuma une tsumo, madimikira 
nenyaudzosingwi. Munopembedzwawo zvakare zvinhu zvakaita 
sesungawirirano, hochekoche dzemazwi nemitsara, sarudzo yakanaka 
yemazwi mupfungwa dzakapiwa, mavakirwo evatambi vakuru nevadiki 
netsanangudzo dzose dzemadingindira nepfungwa dzinoburitswa 
muchinyorwa kana nhaurwa. 

Izvozvi zvose izvi ndizvo zvinenge zvichinzi zvidavado zvekunyora 
kana kutaura. Ndizvo zvinotipa kudavada kwemunyori kana mutauri. 
Pazvinhu zvose izvozvi, panenge pachitsvagwa kuona nekuyemura 
maburitsirwo, mashandisirwo ezvidavado zvose izvi nezvikonzero 
zvekuzvishandisa muzvinyorwa kana nhaurwa. Kutsvaga kukodzera 
kwazvo mukuburitsa pfungwa huru dzechinyorwa kana nhaurwa 
kumuverengi kana muteereri. Vanhu vakawanda vanofarira kushandisa 
nzira iyi vanowanzotsangura mashandisirwo ezvidavado zvakasiyana 
mukunyora kana kutaura. 

Kunakidza kwechinyorwa kana nhaurwa yeuvaranomwe kunenge 
kwoonekwa_ kuburikidza nemabudiro kana mabudisirwo akaitwa 
zvidavado izvi muchinyorwa kana nhaurwa. Kune dzimwe mbongorori 
dzeuvaranomwe dzinonzwisis kuti nzira yekuongorora nayo 
uvaranomwe inotsambidzira chimiro neurongwa hwechinyorwa kana 
nhaurwa, inoburitsa pachena kuti chinonzi kunyora kana kutaura 
kwakanaka muuvaranomwe kudavada kwemunyori kana mutauri, 
achishandisa mashiripiti ose aangafunga nezvawo kupa nekuburitsa 
pfungwa dzake muchinyorwa kana nhaurwa, kudarika zvimwe zvose 
zvingafungwa nezvazvo nechinyorwa kana nhaurwa nemuongorori. 
Mashiripiti iwaya ekudavada  ndizvo zvinhu zvinenge 
zvakanyanyotariswa uye zvinotsambidzirwa pakushandisa chimiro 
cheuvaranomwe mukuhuongorora. Ndizvo zvinoshandiswawo 
nemunyori, mutauri kana mbongorori zvakare kupa pfungwa 
dzemaonerwo angaitwa chinyorwa kana nhaurwa, zvichiguma zvopawo 

mhando dzeunyorwa kana nhaurwa dzakasiyana dzatiinadzo. 
Panoguma pobuda maonerwo cuvaranomwe angafanana kana kusiyana, 
zvichibva pamashandisirwo anenge aliitwa chimiro ichocho 
chezvinyorwa kana nhaurwa. Izvi ndizvo zvinotipa mhando 
dzeunyorwa kana nhaurwa dzatinonyanyoona dzichishandiswa 
nembongorori zhinji dzinoti tine nhetembo, nhetembonyorwa, ngano, 
nganonyorwa, mitambo, mitambonyorwa kana zvimwewo zvakadaro. 
Mhando idzi dzinobva pakukoshesa kwekushandisa chimiro neurongwa 
hwezvinyorwa kana nhaurwa, kudarika kuti tinge tichishandisa nyaya 
huru dzinobudamo kana kuti madingindira anoburitswa nekukosheswa. 
Kuvanhu vakawanda vanoshandisa nzira iyi kunzwisisa nayo kunyora 
nekutaura, zvinhu zvinenge zvisisina basa zvakanyanya kuti zvinyorwa 
zvinonyanyotaura = nezvel kuvanhu nekumarudzi evanhu 
anozvishandisa. Chakakosha kunakidzwa nekudavada kwemunyori 
kana mutauri. 

Mbongorori dzeuvaranomwe dzakaita saAchebe (1990) kanawo 
Kahari (1990) pane dzimwe nguva dzoti uku kunenge kwava kureva 
kuti zvinyorwa kana nhaurwa zveuvaranomwe zvose zvinenge zvisisina 
chimwezve chinangwa chinokunda kungovepo kwekunakidza 
vaverengi nevateereri nekudavada. Panenge pasina ane shungu 
zvakanyanya kunzwa nezvenhoroondo yenyaya huru dzinotariswa 
nemunyori kana mutauri. Mbongorori idzi dzinotaura kuti basa guru 
rezvinyorwa kana nhaurwa ringava rekunyorera kudavada, pasina 
zvimwezve zvinobatsira kunze kwetamba nemazwi, urongwa 
hwezvinyorwa kana nhaurwa dzeuvaranomwe. Zvinyorwa kana 
nhaurwa dzinenge dzisina zvinhu izvi dzinogona kuguma dzoonekwa 
sepasina kana dzisina kuitwa nemazvo, zvoguma angova matakanana 
Zvawo. 

Asizve, zvinenge zviri zvinhu zvakakosha kuti titsambidzire 
pfungwa yekuti zviga izvi handizvoba zvinangwa zvega zvikuru 
zvekunyora kana kutaura uvaranomwe. Handizvoba zvega zvinhu 
zvingaite kuti marudzi ose akatanga kunyora kana kutaura uvaranomwe 
hwakasiyana afunge nezvenhoroondo iyi senhoroondo yakakosha 

yeupenyu nekurarama kwevanhu kunotevedzwa, kudzidzwa nekuitwa 
nevanhu vemarudzi akawanda. Panenge pasisina zvainobatsira vanhu 
nemarudzi ayo kudarika kungonakidzwa nekuinzwa ichinotaurwa kana 
ku. Ndizvo zvinenge zvava kuonekwa nedzimwe mbongorori sekuva 
nenhoroondo yeuvaranomwe inongovapo kuti igonzi iripo. Haina 
rimwe basa chairo rainozikanwa nazvayo. Ndiro dambudziko 
ratinowana pakushandisa nzira iyi iri yoga pakuongororeresa 
uvaranomwe. 

Tingadewo zvakare kuziva nekuona kuti uvaranomwe hwesehwese 
zvahwo chinotova chikoro chikuru chinopinda vanhu nerudzi kuti 
vagume vawana shwiro nezveupenyu, zvikuru kuvanhu vatema. 
Chikoro ichochi ndicho chinhu chinobatsira kwazvo kupa nhengo 
dzerudzi pfungwa huru dzingashandiswa mune zvekurarama neupenyu. 
Naizvozvo, kana tichitarisa uvaranomwe nenzira yekushandisa chimiro 
cheuvaranomwe kutsvaga kunakidzwa neuvaranonwe tichishandisa 
zvidavado zvekunyora nekutaura. Asika, izvi zvega hazvingavi 
zvinobatsira vanhu nerudzi kuti zviwanikwe zvichiendesa mberi 
upenyu nekurarama, sezvingaite kuwana zvinhu zvingadyiwa nemhuri 
mukupera kwezuva. Pane zvimwewo zvinhu zvinogona kushandiswa 
nemuongorori weuvaranomwe zvakasiyana nechimiro. 

Imwe pfungwa yatinowana kunyanzvi dzinotsambidzira chimiro 
pakuongorora uvaranomwe inokoshesa pfungwa yekuti chinyorwa kana 
nhaurwa zvionekwe sechinhu chimwe chete chakabatana, chisingafaniri 
kugurwagurwa zvinoita kuti tibude tava nemaonero akawanda 
akasiyana echinhu chinowanikwa muuvaranomwe.  Panofanira 
kuonekwa ukama hukuru hwezvinhu zvese  zvinowanikwa 
muchinyorwa kana nhaurwa, kwete kuzviguragura zvinozotipa 
pfungwa dzakawanda dzakasiyanana. Naizvozvo, mbongorori 
dzemhando iyi yekuongorora nayo uvaranomwe dzinonyanyokoshesa 
kwazvo nyaya yekuti chinyorwa kana nhaurwa chinhu chinotoumbwa 
kana kugadzirwa nemunhu achida kushandisa unyanzvi hwedanho 
repamusoro hwekuronga pfungwa, sezvingangoita muumbi wehari, 
muvezi wetsvimbo kana muruki werusero nengowani. 

Kushandisa zvidavado muuvaranomwe 

Tinogonawo kuva neimwezve pfungwa yekuti kuongorora 
uvaranomwe kunenge kobuda kwatiri sebasa rekuedza kupazapaza 
chinyorwa kana nhaurwa kuti paburitswe nzwisiso yakadzama uye 
inobatsira setsananguro yepfungwa huru dzine munyori kana mutauri 
pakuumba nekupa chinyorwa kana nhaurwa yake. Vamwe vanhu 
vangaone basa irori rekuongorora uvaranomwe serakafanana 
neren’anga inenge ichida kushopera kutsvaga zvinhu zvakavandika 
zvinonetsa vanhu, zvichikonzera kusagara zvakanaka kwemhuri. Asi 
kuti kun’anga yakadai, zvinogona kutanga nekusanyatsoziva chaiko 
kuti zvii zvacho zviripo zvinonetsa vanhu ava mumhuri, kana kuti 
nemhaka yei zviriko zvinhu izvozvo zviri kunetsa vanhu. N’anga 
inotoita zvekubvunzira kune vari kumhepo ichishandisa hakata 
nekusutswa kwayo kwese kuti iudzwe dambudziko rine vanhu vasvika 
kwairi. Ndipo panobva ugodobori neumhizha hwayo. Ndizvowo 
zvakare nekuongorora nekuyemura  zvinyorwa nenhaurwa 
dzeuvaranomwe. Kunoda kuti muongorori ave akasutswawo 
nepfungwa huru dzekuongorora uvaranomwe, achitsvaga kunzwisisa 
kuti uvaranomwe hwaakatarisa hunorevei. Anotoda kuti ashandise 
unyanzvi hunobva pakuziva pfungwa huru dzekuongorra nadzo 
uvaranomwe. Humwe hweunyanzvi ihwohwo kutoshandisa maonero 
echimiro cheuvaranomwe anotarisa urongwa hwemazwi, sarudzo 
yemazwi, mutauro, zvidavado zvakaita sedzokororo, kupera nekutanga 
kwemitsara, mavara makuru, kupesana nekufanana kwemazwi 
pakasiyana nezvimwe zvakadaro. Izvi zvose ndizvo zvinenge zviri 
zvishandiswa zvake zvekushopera kwembongorori inoshandisa chimiro 
chechinyorwa kana nhaurwa. 

Kugona kuongorora chinyorwa_ kana nhaurwa, kwatingati 
zvingareva zvose zvinhu zvatingaite kuedza kupepeta chinyorwa kana 
nhaurwa tichibva nekwakasiyana kwatinowana pfungwa huru 
dzatingashandise. Ibasa rinenge roreva kukwanisa kwedu kupinda 
nekubuda muchinyorwa kana nhaurwa, tichiburitsa pachena zvinhu 

zvisingangoonekwi pachena nguva dzose kana kutsvaga zvakavandika 
pachinyorwa kana nhaurwa kumunhu wesewese zvake akangobata 
uvaranomwe. Idzi nzira dzekupenengura, kunan’anidza nekutsoropodza 
nadzo chinyorwa kana nhaurwa yacho zvakadzama ndidzo dzinenge 
dzava svikiro rembongorori munyaya idzodzi. Chimiro kana kuti 
mavakirwo akaitwa chinyorwa kana nhaurwa imwe yenzira dziripo 
dzakawanda dzekutsanangura nadzo zvinhu zvingatariswe kana 
zvingaonekwe muuvaranomwe nekutsvaga zvazvingamirira kana kuti 
zvazvingareva kumuverengi, mutariri, muteereri kana muongorori. 

Vanonyanyonzwisisa nyaya yacho yose yekuongorora uvaranomwe 
vangatsvagewo nzwisiso yeuvaranomwe neudzamu hwacho vachida 
kuburitsa kunobva maonero iwayo nepfungwa huru dzembongorori 
dzinoumba maonero nemanzwisisiro akasiyana euvaranomwe. Basa 
rakadai ringade kuonekwa sechikero chekuyera nacho chinyorwa kana 
nhaurwa, senzira yekutsvaga nayo kuburitsa kana kuratidza kukosha 
kweuvaranomwe hwacho. Chikero ichi chinobva pakunzwisisa 
kwemuongorori zvinhu zvose zvinomirira kana kumirirwa nezvidavado 
zvose zvekunyora kana kutaura zvinobuda muchinyorwa_ kana 
nhaurwairipo. Tinoguma toburitsa yemuro yedu yose yechinyorwa kana 
nhaurwa tichibva pakuisa muridzi wechinyorwa kana nhaurwa pamwe 
chete nechinyorwa chacho kana nhaurwa pachikero cheunyanzvi 
hwakashanditsa muchinyorwa kana nhaurwa yacho kana takatarisa 
mamiriro kana mabudiro kana marongerwo echinyorwa kana nhaurwa. 
Ndizvo zvinenge zvava zvinhu zvakakosha kutariswa muchinyorwa 
kanba nhaurwa. 

Pakushandisa nzira iyi mukuongorora uvaranomwe, kune vamwe 
vaongorori veuvaranomwe vangaguma vosvika pakuenzanisa munyorl 
kana mutauri ari ega kana kumuenzanisa nevamwewo vanyori kana 
vatauri vakasiyana, senzira yekuera danho rekunyora kana kutaura 
raanenge asvika. Tinogonawo zvakare kuguma _ toenzanisawo 
chinyorwa kana nhaurwa iri yoga kana kuenzanisa nezvimwewo 
zvinyorwa kana nhaurwa dzinozivikanwa dzakambonyorwa_ kana 
kutaurwa, tichida kusvika pakugamuchira kana kuramba kugamuchira 

chinyorwa, nhaurwa, manyorero kana matauriro anoburitswa 
muuvaranomwe hwatinenge takatarisa. Tinogonazve kuguma 
toenzanisa manyorero kana matauriro ari muuvaranomwe nemamwewo 
anozikanwa, tichitsvaga kuratidza danho reunyanzvi hwechinyorwa 
kana nhaurwa yemunyori kana mutauri. Panguva imwe chete, 
tinogonazve kutsvaga kuona danho rasvika chinyorwa kana kunyora 
kunoratidzwa nechinyorwa, kana danho rasvika nhaurwa kana kutaura 
kwaitwa sechiumbwamupfungwa chemunyori kana mutauri. Uku ndiko 
kushanda kunoita pfungwa huru dzekuongorora nadzo uvaranomwe 
dzosedzose zvadzo. Ndikowo zvakare kushanda kunoita pfungwa huru 
dzekuongorora nadzo uvaranomwe dzinotsambidzira chimiro kana 
mamiriro neurongwa hwechinyorwa kana nhaurwa. 

Pane mbongorori dzeuvaranomwe dzakawanda kwazvo 
dzinonetsekana kuti dzigashire zvakakwana maonerwo cuvaranomwe 
anotsambidzira chimiro kana mamiriro neurongwa hwechinyorwa kana 
nhaurwa, dzichiti izvo izvi zvoga hazvigutsi kuburitsa nzwisiso yose 
yatingade kushanda nayo mune zveuvaranomwe. Ngara (1990), 
Chinweizu nevamwe (1980), Chiwome (1996), Okpaku (1970), Ngugi 
(1981) naAchebe (1975) vose vanobvumirana kuti maonero 
euvaranomwe anotsambidzira chimiro ari ega haanyatsogutsi senzira 
yekunan’anidza nayo uvaranomwe nekuti anosiyanisa chinyorwa kana 
nhaurwa nezviitiko zvese zvemuupenyu hwevanhu, oguma 
nekungotarisisa chimiro chechinyorwa kana nhaurwa zvega. 
Mbongorori idzi dzinoti hatikwanisi kusiyanisa chinyorwa kana 
nhaurwa nemanyorerwo kana mataurirwo ayo nezvimwewo zvinhu 
zvine chekuita nekunyorwa kana kutaurwa kwayo, zvinonongedza kuita 
kwerudzi rwevanhu rwatinenge takatarisa panguva yatinenge tasarudza. 
Nyangwe dai kuri kuti zvinhu izvi hazviwanikwi pachena muchinyorwa 
kana nhaurwa yatakatarisa, zvinhu zvinenge zvakakosha chaizvo 
kutariswawo pakubuda kweongororo yeuvaranomwe. Izvi 
zvinosanganisira kutarisa basa rose rekunyora kana _ kutaura 
uvaranomwe hwakasiyana. Tinogona kuwanikwa, pakadai apa, tava 
kutsambidzira zvimwewo zvinhu zvakaita senyaya huru dzinotariswa 

nemunyori kana mutauri wadzo kuti dzakakosherei kana kuti 
dzinobatsira chii mukurarama kwerudzi. Ndemamwewo maonero 
euvaranomwe iwayo. 

Nyanzvi dzekuongorora uvaranomwe dzinoshandisa_ chimiro 
chechinyorwa dzinowanzoti kana tikatendera kushandisa zvinhu zvisiri 
muchinyorwa kana nhaurwa pose patinoongorora uvaranomwe, pane 
mukana wekuti tinoguma totadza kuburitsa zvakanaka chokwadi 
chaicho chizere chezvinotsvagwa kuburitswa maererano nezvinyorwa 
kana nhaurwa dzinenge dzakatariswa. Naizvozvo, nyanzvi_ idzi 
dzinoona sekuti upenyu nemararamiro emunyori kana mutauri kana 
mararamiro makuru evanhu vose verudzi zvinhu zvinopa uvaranomwe 
nzwisiso isiri inoenderana nechinyorwa kana nhaurwa iripo. Vanenge 
voti hazvifaniri kutenderwa kushandiswa mukuongorora chinyorwa 
kana nhaurwa yakapiwa yeuvaranomwe. Izvi hazvionekwi sezvinhu 
zvakanyanyokosha pakuongorora uvaranomwe. Naizvozvo, nyanzvi 
idzi dzinoona sekuti zvinhu zvakafanana nekutsvaga kana kupinza 
nyaya dzekwakakurira munyori kana mutauri, dzidzo yake nemamwe 
makuriro ake, zvematongerwo enyika nezveupfumi munyika 
mukutarisa munyori kana mutauri muchinyorwa kana nhaurwa yake. 
Uku ndiko  kusiyana kwemaonerwo nemakoshesero anoitwa 
uvaranomwe nembongorori dzakasiyana, dzinotsambidzira zvinhu 
zvakasityana sezvakaita kushandisa chimiro kana mawanikirwo 
echinyorwa kana nhaurwa. Ndizvo zvinotipa kuona zvinhu zvakasiyana 
mukutarisa uvaranomwe humwe chete. 

Kune dzimwewo mbongorori dzeuvaranomwe dzave kuzikanwa kuti 
dzinoshandisa maonero anokoshesa chimiro kana mawanikirwo 
neurongwa hwechinyorwa kana nhaurwa mukuongorora kwadzo 
uvaranomwe. Mbongorori dzakadai dzinosanganisira Foster (1953), 
Kahani (1990), Palmer (1979), Zhuwarara (2001) naChiwome (1996). 
Muyemuro nemhenenguro dzavo dzeuvaranomwe, mbongorori idzi 
dzinotarisisa zvinhu zvemuuvaranomwe zvakaita semutauro, urongwa 
hwemazwi, sarudzo yemazwi, matangiro nemaperero  emitsara, 
matangiro nemaperero enyaya, maumbirwo evatambi, zvidzidzo 

nemadingindira, mapirwo emisoro yenyaya nekuenderana kwazvinoita 
nezvitsauko nezvimwewo zvakangodaro. Izvi zvose zvinhu zvakanaka 
chaizvo kuzvitarisa nekuzviburitsa muuvaranomwe hwatinenge 
takatarisa. Asi, zvichida, nyaya huru ndeyekuti zvinhu zvose zvakadai 
zvinoshandiswa pakuyera nekuongorora uvaranomwe zvingakosheswe 
zvakadii mukati meongororo yose inoitwa kuuvaranomwe kana 


zvakamira zviri zvega zvakadaro. 

Nyaya iri apa ndeyekuti yemuro huru yeuvaranomwe 
ingangotangire kana kuperera pazvinhu izvi zviri zvega here, kana kuti 
panodikanwawo zvakare kuti zvimwewo zviga zvingashandiswe 
panguva imwe cheteyo mukuongorora uvaranomwe, Zvigova 
zvinopiwawo maonerwo akasiyana cuvaranomwe nekukosha kwahwo 
mubasa rose iri. Ko zvinhu zvakaitawo sekukosha kwenyaya mumhuri 
nemurudzi? Ko zviitiko zvikuru zvemuupenyu hwevanhu nemurudzi? Ko 
zvinhu zvakaita setsika nemagariro evanhu mukunyora nekutaura 
uvaranomwe? Saka, pekupedzisira, nyaya yatinoguma toona apa 
ndeyekuti tiedze kuenzanisa nzira huru dzakasiyana dzekutarisa nadzo 
uvaranomwe kuitira kuti tizive mashandisiro atingadziite nzira dzacho 
idzi nekupa uremu hwatingape kunzira imwe neimwe mukubuda 
nematarisirwo euvaranomwe anonakidza. 

Mukufunga kwevamwe vanhu vazhinji, hatifaniri kutsambidzira 
zvakanyanya maonero mamwe chete oga euvaranomwe 
nezvingakosheswe pakuita basa iri. Tinofanira kugashira kushandisa 
maoriero akasiyana euvaranomwe, tichiasanganisa nekuaenzanisa kuti 
tigume toona udzamu hwekutarisa nahwo uvaranomwe. Kana 
tikashanda nenzira dzakawanda nekuteerera mazwi akasiyana 
ekuongorora nawo uvaranomwe, pane mukana mukuru wekuti, 
sembongorori dzeuvaranomwe, tinoguma tonakidzwa nezvatinoita 
sebasa rekunyora, rekutaura nerekuongorora uvaranomwe. 

Kune vanyori nevatauri veuvaranomwe vakawanda vava kuzikanwa 
kuti mukunyora kwavo uvaranomwe vanoguma voratidza kuti vari 
kurwira kuramba kuonekwa sevanofanira kutevedzera manyorero kana 
matauriro mamwe chete oga euvaranomwe, sezvakagara zvichionekwa 

kuvanyori, vatauri nembongorori dzeuvaranomwe kubva_ kareko. 
Vanyori, vatauri nembongorori vazhinji havadi kugashira nekusevenza 
nemaonerwo ekunyora kana kutaura uvaranomwe mamwe chete kana 
kuti akafanana, zvikuru kushandisa maonero erudzi rumwe chete 
akatanga achingoshandiswa kubva kareko pakatanga kunyorwa kana 
kutaurwa kweuvaranomwe kunyika dzakasiyana dzevachena kana 
dzekumavirira. Vanoziva kuti kunyangwe zvazvo kunyora uvaranomwe 
kwakazoveko pakati pemarudzi evatema zvinozvino uno kana 
tichifananidza nekwedzimwe nyika dzekuEurope nedzekumavirira, 
pfungwa dzekutarisa nadzo zvinhu zvaklasiyana muupenyu dzakagara 
dzichingovapo. 

Kwave nevanyori, vatauri nembongorori itsva vava kuedza 
kushandisa maonero euvaranomwe ekutarisa nekupa mazita evatambi 
semisoro yezvitsauko zvemabhuku kana madetembo sezvitsauko 
zvebhuku, pasina kutaridza chitsauko sezvaiitwa nevanyori vekutanga 
kunyora mabhuku euvaranomwe muChiShona. Maonero aya 
anosimbisa nyaya yekusashandisa kurongeka kwezviitiko zvemubhuku 
nemupfungwa senzira yekuratidza nayo marongerwo matsva angaitwe 
zvinyorwa kana nhaurwa. Vanyori nevatauri vakadai vave kushandisa 
maonero aya anotsambidzira chimiro kana kuti mawanikirwo 
echinyorwa kana nhaurwa nenzira inoremekedza kurongwa 
kwezvinyorwa kana nhaurwa. Vanopembedza kushandisa mutauro 
wanhasi zvakasiyana nemashandisirwo azvinoitwa mune mabhuku 
ekutanga muChiShona. Vanoziva kuti zvese izvi zvinotsambidzira kana 
kurerekera kuchimiro chemamiriro echinyorwa_ kana nhaurwa 
nekutaura nezveurongwa hwemazwi. Vanoona vangati tave 
nemashandisirwo echimiro neurongwa hwekunyora nekutaura matsva, 
echimanjemanje. 

Kune vanyori vakawanda vakarambirwa kutsikisirwa zvinyorwa 
zvavo nevatsikist vezvinyorwa muZimbabwe nekuda kwekuti 
mbongorori dzeuvaranomwe dzaivako kumakambani aya aitsikisa 
zvinyorwa dzakanga dzisinganzwisisi nekugamuchira manyorero 
euvaranomwe aishandiswa nevanyori vakaita saCharles mungoshi, 

dzichiti akanga asingaenderani nemanyorero avaiziva ivo seakanaka 
panguva iyoyo yekumal975. Tinonzwa Charles Mungoshi achitaura 
kuti wakaita dambudziko rekutadza kugamuchirirwa chinyorwa chake 
chakazobuda chave kunzi Ndiko Kupindana Kwamazuva zvichinzi 
chaishandisa mazita evatambi kupa nyaya muzvitsauko, zvinhu 
zvakanga zvisati zvamboonekwa mukunyora kwemuZimbabwe. Zvinhu 
zvakadai zvinoitika nekuti kunenge kuine vamwe vanhu vanenge 
vasingazivi pfungwa dzekushandisa kuyemura zvinyorwa zvakadaro 
nenhaurwa. Zvinogona kudzosera shure  kunyora nekutaura 
uvaranomwe. 

Kune mbongorori dzeuvaranomwe dzinotozikanwa nekuramba 
kwadzo kugashira ngano dzematambidzanwa dzine mhuka dzinotaura 
nevanhu vachichinja kuita mhuka, dzichiti izvi zvinoratidza kuti 
uvaranomwe hwakadai ndehwenhando yepasipasi, husingabatsiri 
zvakanyanya nekuti vanoti hunobva kumarudzi evanhu achiri pedo 
nemhuka mukurarama kwavo nemukuita. Mukati membongorori idzi 
munowanikwa Fortune (1982), Dundas (muna Fortune, 1982), 
Finnegan (1970) navamwe. Tinozviziva zvedu kuti uku kutuka 
kwembongorori dzisingazivi zvakawanda nenhoroondo yengano 
kuvanhu vatema. Chave chinhu chava kutozivikanwa kwazvo kuti 
nhoroondo yengano inoratidza pfungwa huru dzakadzama dzevanhu 
vatema vaiteverera tsika nekugara ikoku. 

Kune mbongorori dzeuvaranomwe dzakaita saAchebe (1990) 
dzinotsambidzira pfungwa yekutizvinhu zvinoshandiswa pakuongorora 
uvaranomwe zvinge zvichibva nekutanga tagamuchira zvakazara kuti 
basa rese guru rezveuvaranomwe nderekuparidza nyaya huru 
dzezviitiko zvemuupenyu hwevanhu murudzi panguva yakapiwa, 
kudarika kungova basa rinoitirwa kungofadza nekusetsa vanhu kana 
kungoyevedza zvega vanhu vakatarisa mabudisirwo ezvinyorwa kana 
nhaurwa. Achebe (1990) anowedzera kuti pasina kutsanangura zvinhu 
zvakaita zvakakosha sezvetsika memagariro evanhu panguva 
inozikanwa mukurarama kwerudzi, uvaranomwe hunoguma hwaita 
dambudziko rekusaonekwa sehune basa guru muupenyu nekurarama 

kwavanhu nekuda kwekuti husisabati zvinhu zvine chekuita nezviitiko 
zvikuru muupenyu nekurarama kwevanhu. Hatizooni kukodzera 
kwekushandisa mari nenguva yakawanda kubasa rekunyora, kutaura 
kana kuongorora uvaranomwe. | 

Pfungwa idzi dzingatitaurirewo zvakare kuti kushandisa nzira 
yekuongorora nayo uvaranomwe inosimbirira pakucherechedza chimiro 
kwakakosha chose. Asiwo tinofanira kuzongwarira kuti tisave 
tinoguma toona sekuti chimiro kana mawanikirwo neurongwa 
hwechinyorwa kana nhaurwa ndizvo zvega zvingashandiswa 
kutsanangura nekunzwisisa uvaranomwe hwedu. Chimiro neurongwa 
hwezvinyorwa nenhaurwa zvakangokosha chete semamwe maonerwo 
kana manzwisisirwo angaitwa uvaranomwe. Asi handipo panotangira 
nekuperera nyaya yacho yose. Sekutaurawo kwaChinweizu nevamwe 
(1980), Ngugi (1981,1986) naOkpaku (1970), pfungwa huru 
dzakakosha kuongorora nadzo uvaranomwe dzinofanira kutangira 
pakugashira kukosha kwetsika nemagariro evanhu murudzi hune 
uvaranomwe hunoda_ kutariswa. Nyaya huru  ndeyekuenzanisa 
makosheserwo enzira dzakasiyana dzekuyemura nadzo uvaranomwe, 
kwete kutsambidzira maonero mamwe chete. 

CHITSAUKO 4 


KUSHANDISA UNHUKADZI 
MUKUONGORORA UVARANOMWE 


Chinonzi maonero eunhukadzi muuvaranomwe 

Pane dzimwe nguva dzatinowana mbongorori dzeuvaranomwe 
dzichishandisa dzimwewo pfungwa dzakasiyana dzekuongorora nadzo 
uvaranomwe. Dzimwe pfungwa dzinoshandiswa nembongorori 
dzinokoshesa unhukadzi = pakutarisa = nekuvheneka kukosha 
kweuvaranomwe. Pfungwa idzodzi dzinganzwisiswe sekuti dzinobva 
panyaya yekuda kuenzanisa mikana yevanhukadzi neyevanhurume 
mune zvinhu zvakawanda zvemuupenyu nekurarama. Aya maonero 
nematarisiro euvaranomwe matsva, zvikuru kuuvaranomwe 
hwevatema. Nhoroondo yatinayo yevatema inoratidza pachena kuti 
yakagara ichishandisa pfungwa dzinogashira kuti tine vanhurume 
nevanhukadzi vakazvarwa vaine zvinhu zvakasiyana nevanhurume. 
Naizvozvo, vanhukadzi vanoonekwa nekukudzwa zvakasiyana 
nevanhurume, vose vachitarisirwa kuita mabasa akasiyana muupenyu. 
Maonero iwayo evanhu vatema ezvinhu anowanikwawo zvakare mune 
zveuvaranomwe, achisiyana neemamwe marudzi evanhu, kunyanya 
evachena vane maonero anoramba kuti vanhukadzi nevanhurume 
vakasiyana pachimiro chemazvarirwo nepamakudzirwo avanoitwa, 
kusanganisira mune zvemabasa ekusevenza nezviito. 

Zvinhu zvinogona kugamuchirwa kuti marudzi ose evanhu, 
kusanganisira evatema, ane nhoroondo dzawo dzemaonerwo 
nemakosheserwo angaitwa vanhurume nevanhukadzi. Asi kuvanhu 
vatema zvinhu zviri pachena kuti vanhukadzi nevanhurume vakasiyana 
mune zvinhu zvakawanda zvavangaita, zvakaita sezvemabasa, maonero 
makuru ezvinhu, mapfekero, matauriro nezvimwe zvakadaro. Zvino, 
maonero aya, azopindawo munyaya dzekuongorora uvaranomwe, 
anenge otsambidzira unhukadzi neunhurume achida kuona kana 

kutarisira kuti vanhukadzi vaiswe padanho rakafanana nekuenzana 
neravanhurume pane zvinhu zvesezvese zvazvo, kuitira kuti zvinhu 
zvose zvinoitwa mumabasa zvienzanise vanhukadzi nevanhurume. 
Kana nemaonerwo nemafungiro evanhurume anenge onzi ashanduke 
kuitira kuti akwanisewo kupiwa kana kuitwa kana kuwanikwa 
muvanhukadzi. Naizvozvo, maonero aya haabvumi kuti vanhukadzi 
vanhu vangaonekwe sevangaSiyaniswa nevanhurume mune zvinhu 
zvakawanda zvemuupenyu. 

Zvinhu zvinonyanyoshandiswa ndezvinhu zvakaita 
sezvematongerwo enyika, zvechinamato, zveupfumi kana mune 
zvemagariro angaitwa mumatunhu nemudzimba. Vanhukadzi 
vanoonekwa vakasiyana chete nevanhurume pamazvarirwo avo ane 
sikarudzi dzakasiyana. Asi, mukutaura, mukupfeka, mukushanda, 
mukubereka nemukudza vana, mukuwanana, mumabasa epamusha 
neekunze kwemisha kana kumwe kwese kwakawandawanda, pfungwa 
dzinoshandisa unhukadzi dzinenge dzoti vanhu vose vatangire 
pakugashira kuti kuve munhukadzi chinhu chinoperera pakuzvarwa 
ipapo panoitwa munhukadzi, achibuda mudumbu maamai vake aine 
nhengo dzemuviri dzechikadzi. Hapazogamuchirwi zvakare kuti 
munhukadzi angasiyaniswa nemunhurume mukukura nemukugara 
kwake. Ndizvo zvinhu zvinoumba maonero eunhukadzi izvozvi. 

Kune mazita embongorori dzakasiyana dzakatarisisa nyaya 
yepfungwa huru dzekutarisa nadzo =mikana  yevanhukadzi 
neyevanhurume. Pakati pembongorori dzakadai tinowana mazita 
embongorori anokandwa munhaurwa dzakadai anosanganisira Virginia 
Wolof naSimone de Beauvoir avo vava kuzikanwa kwazvo vachiedza 
kutsanangura nenzira dzavo dzakasiyana zvingaonekwe 
sezvinganongedzwa sepfungwa huru  dzeunhukadzi mukati 
mekunzwisisa zvinhu zvakawanda zvemuupenyu. Vanoziva De 
Beauvoir vanonyanyomuziva nekugara upenyu hwechingochani 
achitorana mevamwe vakadzi vachiitana vakadzi nevarume. 
Akazonyanyozikanwa nekusevenzera kugashirwa_ kwetsika  idzi 
sezvinhu zvisingafaniri kuonekwa  sezvinoshamisa kana kuti 

zvakashata. Aivazve shamwari yaJean Paul Sartre waaigara naye 
semukomana kana kuti murume wake. Ukama hwake naJean Paul 


Sartre hahunyatsonzwisisiki zvakanaka. Ndivo vavamwe vanhu 
vanowanikwa vari pamberimberi kutsanangura nekudzivirira pfungwa 
huru dzekushandisa unhukadzi. 

Pfungwa huru dzekuongorora nadzo uvaranomwe dzinotsambidzira, 
dzinoremekedza nekukoshesa unhukadzi dzichiri itsva kuvanhu vatema 
vakawanda, vose vanhurume nevanhukadzi. Ipfungwa dzichiri kuedza 
kunzwisiswa nekugamuchirwa, dzichipa kunzwisiswa kwakastyana 
muvanhu vakasiyana, kusanganisira mune zveuvaranomwe. Zvinoda 
kuti mudzidzi wepfungwa huru dzeuvaranomwe aedze chaizvo 
kuzivurura pfungwa dzakabata mafungiro aya, aedze kunzwisisa 
zvadzingareva achitevera kubva kwazvinotangira kwacho chaiko, 
kuitira kuti agokwanisa kuona nekutsanangura zvinonzwika uye 
zvinoteverereka munyaya dzose dzeuvaranomwe. Uku ndiko kuti 
mudzidzi weuvaranomwe agogona kushandisa pfungwa idzi sepfungwa 
huru dzekuongorora nadzo uvaranomwe, agowanikwa aine njere 
dzakatesva uye dzinobatsira panyaya iyi. Haisi nyore kusvika padanho 
iri usina kusangana nezvipingaidzo, zvikuru kana uri mutsva pakuziva 
nekunzwisisa nyaya idzi. 


Kutanga kwenhoroondo yekushandisa maonero eunhukadzi 

muuvaranomwe 

Zvinhu zvinofungidzirwa kuti nyaya dzepfungwa dzekuedza 
kushandisa unhukadzi senzira yekunzanisa maonerwo evanhukadzi 
nevanhurume mumikana yekurarama neyeupenyu zvingangova zvinhu 
zvakatanga kumal916  senzira  yekuedza kubvisa kwainzi 
kudzvanyirirwa kwevanhukadzi mukugara kwavo nevanhurume vepasi 
rino rose. Kune zvinyorwa zvakasiyana zvakanyorwa, zvikuru 
nevanhukadzi vanonyanyobatikana nenyaya yekusabatwa kwakaenzana 
kwevanhukadzi nevanhurume, zvinoratidza kutsutsumwa nenyaya 
yekuti vanhukadzi vanoonekwa sevanonyanyotarisirwa pasi 
zvakanyanya uye nekusaremekedzwa kwakafanira kwevanhukadzi 

nevanhurume munyaya dzakasiyana dzemuupenyu. Kwavari vanhu 
ava, iyi inyaya inotoda kurwirwa hondo chaiyo nevanhukadzi vose 
vanonzwisisa nyaya yacho iripo. Vanorwira maonero aya eukama 
hwakaenzana kana kuti hwakafanana hwevanhurume nevanhukadzi 
vanowanza kuda kuburitsa nhunha dzevanhukadzi semaonero avanoita 
ivo ukama uhwu, vachitsambidzira kuenzaniswa kwemikana yekuita 
zvinhu zvese muupenyu nekurarama sekodzero dzinotarisirwa kupiwa 
kuvanhukadzi. 

Kune fungidziro huru yekuti muna 1975, vanhukadzi vekunyika 
dzakasiyanasiyana vakaungana kuMexico pamusangano wemadzimat 
wekuti vataurirane nezvepfungwa yaionekwa_ sekutarisirwa pasi, 
kudzvanyirirwa nekubatirirwa kwevanhukadzi pasi rino rose, zvikuru 
nevanhurume. Madzimai aya anonzi akazobvumirana kuti aida 
kutsvaga nzira dzakakodzera dzekubatsira vanhukadzi vose kuvabvisa 
mujoki iri rainge raonekwa, vachiti vachiti vakanga vazvipira kuti 
vavanunure nekuvarwira kuti vasununguke kubva mumaonerwo 
nemabatirwo akashata nevanhurume, ayo ainzi aidzosera shure upenyu 
nekurarama kwevanhukadzi munyika dzose pasi rino rose. 

Vanhukadzi ava vakabvumirana kutotanga ipapo kusevenzera 
kuiswa kwemitemo yakasiyana uye yakakodzera munyika dzose 
yaizoona nezvekushandurwa kwemaonerwo  nemabatirwo ose 
evanhukadzi vose mune zvematongerwo enyika, zvezvitendero, 
zveupfumi, zvemagariro evanhu, senzira yekuwedzera_ mikana 
yevanhukadzi mune zvinhu zvakawanda zvemuupenyu, kusanganisira 
maburitsirwo avo muuvaranomwe. Vakatenderanawo zvakare kuti 
zvaive zvakakosha kuti nyaya dzose dzekuenzaniswa kwevanhukadzi 
nevanhurume dzipinzwewo mune dzimwewo nyaya dzakawandawanda 
dzaizotaurwa nguva nenguva munyika dzakawanda dzakasiyana, kuitira 
kuti shoko  rekutsvaga kuenzanisa mikana yevanhukadzi 
neyevanhurume ritange kutaurika nekuparadzirwa kuvanhu vakawanda 
munyika dzakawanda. Nekune rimwe divi, izvi ndizvo zvakaunza 
nyaya dzakadai kuti dzitaurwe nezvadzo kunezveuvaranomwe, 
zvichionekwa seimwe nzira yekusimudzira nekusimbaradza vanhukadzi 

mune zvinhu zvose zvemuupenyu nemuzvigaro zvakasiyana 
kwesekwese kwavanowanikwa. Mabasa akadai anenge oonekwa 
seanounza kuenzaniswa kwemikana yevanhukadzi nevanhurume mune 
zvose zvekurarama muupenyu. Asiwo, ichokwadi zvakare kuti mabasa 
aya aunza kusanzwisisana kwevanhurume nevanhukadzi munyika 
dzakasiyana, mudzimba nemumabasa. Zvimwe zvinobva pakuziva 
zvinotsvagwa nevanofarira pfungwa idzi zvakanyanya. Asi zvimwe 
zvinobva pakusanyatsonzwisisa zvinodiwa nepfungwa idzi. 

Ndipo patinozotanga kuwana mbongorori nevanyorl veuvaranomwe 
muZimbabwe vachitangisa kuposhera pfungwa  dzekutarisisa 
nekuongororesa uvaranomwe pachitsambidzirwa nyaya yeukama 
hwevanhurume nevanhukadzi mune zveupenyu  nekurarama 
sezvazvinowanikwa zvichibuda muuvaranomwe hwakanyorwa 
navanyori. Mamwe mazita anokasira kuuya mupfungwa dzevanhu 
ndeakaita seana Tsitsi Dangarembga, Faith Chimhanda kana Eplim 
Mtemeri avo vakatanga kunzikwa vachisimudza zvakanyanya nyaya 
yose yekutarisirwa pasi kwakanyanya kunoitwa vanhukadzi 
nevanhurume muupenyu muno muZimbabwe, vava kuonekwa 
senhangaruvanze pakuunza maonerwo matsva aya evanhukadzi 
nevanhurume muupenyu hwevanhu muZimbabwe, semaburitsirwo 
azvinoitwa muuvaranomwe. Vamwewo ndivana Zifikile Mguni- 
Gambahaya nevamwe vake (2006) vakanyorawo bhuku remaonerwo 
evanhukadzi muzvinyorwa. 

Nyaya dzinenge dzotsambidzirwa nevanyori kana vatauri 
vanonyanyoshandisa unhukadzi muZimbabwe ndedzekuti mikana 
yevanhukadzi iwedzerwe muupenyu nemukururama kusvika yava 
kuonekwa kuti yava kudzima maonerwo nemafungiro aliitwa 
vanhukadzi kare kana vachienzaniswa nezvinoitwa vanhurume. 
Panotsvagwa kuti vanhukadzi vagume vaenzana nevanhurume 
zvakakwana muupenyu, munhaurwa nemuzvinyorwa zvavanyori, 
vatauri, nembongorori. Munhoroondo idzi, munoratidzwa vanhukadzi 
sevanhu vanokwanisawo kuita zvese zvinoitwa nevanhurume 
nekurwisana nepfungwa dzinovaisa padanho nezvinzvimbo zvepasi 

kana vachienzaniswa_ nevanhurume. Vanhukadzi vanoguma 
vokurudzirwa kurwisana nevanhu vose vasingatendi mumaonero 
akadai, zvikuru vanhurume. Ndiko kusaka tichiona kuti mbongorori 
dzinonyanyopembedza unhukadzi muuvaranomwe dzinofarira chaizvo 
kuona vanhukadzi vachiita zvinhu zvavo  zvese  netsika 
dzaisanyanyoonekwa kare kana kutenderwa kufungwa kuti zvingaitwe 
zvakadaro kare. Timorangaridzwa izvi nemaburitsirwo anoitwa 
Tambudzai, Nyasha, Maiguru, Babamukuru naNhamo nemunyori Tsitsi 
Dangarembga mubhuku rinonzi Nervous Conditions. Maburitsirwo 
acho anokasira kupinda mupfungwa dzedu toaona seakarerekera 
kumaonero eukama  hwevanhukadzi nevanhurume  matsva. 
Maburitsirwo  anoitwa mutambi Tambudzai angaonekwa 
seanotsambidzira pfungwa yekuti vanhukadzi vanhuwo vakafanana 
kana kuti vanotokunda vanhurume mukuita zvinhu zvakasiyana 
zvemuupenyu nemumabasa. Anoratidza kuti vanhukadzi vanogona 
kurarama vari vega pasina kuswedera pedyo nevanhurume, chero vapi 
zvavo, kusanganganisira vabereki vechirume kana vechikadzi. 


Mhando dzeuvaranomwe dzinobva mukushandisa maonero 
eunhukadzi 
Chinhu chinozongowanikwa chichibuda pachena panyaya yose iyi 
yekushandisa unhukadzi ndechekuti maonerwo nekurudziro yose 
yevanhukadzi kuti vagamuchire kuenzana mumikana nevanhurume 
anosiyana kwazvo pamatorerwo nemanzwisisirwo azvinoitwa nevanhu 
vemarudzi akasiyana. Pangasvikwa kana kugumirwa  nevanhu 
pamaitirwo ezvinhu, zvikuru zvinhu zvose zvinenge zvonzi zvichiitwa 
nevanhukadzi kana  vachienzaniswa nevanhurume mukurarama 
panosiyana. Panobuda nharo dzinoshamisa kwazvo uye dzakasimba 
dzemaonerwo, magamuchirirwo kana matarisirwo angaitwa jechetere 
revanhukadzi nevanhurume iri. Tine mapoka matatu emaonerwo 
ekwiridziro nekurudziro dzevanhukadzi idzi, zvikuru muZimbabwe. 
Boka  rekutanga nderiya  revanhu  vanonyanyokurudzira 
kusimudzirwa kwevanhukadzi kwakanyanyisa kusina miganhu 

yezvingaonekwa sepangagumire jechetere iri. Ava vanhu vanoguma 
votoona sekuti zvave kudiwa ndezvekushandura zvinhu zvese 
zvaichimboitirwa kana kuitwa kuvanhukadzi nevanhurume, 
pachitsvagwa zvinhu zvese zvinonzi zvakamboitika kuvanhukadzi 
zvinonzi zvakanga zvakashata. Vamwe vangaone sekuti panenge pave 
nepfungwa dzekutotsiva chaiko zvinhu zvingaonekwe sezvinonzi 
zvakakanganisirwa vanhukadzi nevanhurume avo vaitadza 
kuvaremekedza kuti vaenzane nevanhurume.Apa tinowana vanhu 
vanenge vototi kana dziri tsika neamgariro evatema dzabata vakadzi 
nenzira isisadikanwi, pambodzorerwa nguva shure kuti vanhukadzi 
vaitewo zvavaimboitwa nevanhurume kuti vaenzane nhasi uno. 
Vanotendera mupfungwa idzi vanotoonekwa vachitoramba zvachose 
kuva nechokuita nevanhurume vese kana zvaigona. Naizvozvo, boka iri 
rinosarudza kupidigura zvachose maonerwo ezvinhu zvose zvinoitika 
mukugara kwevanhurume nevanhukadzi, zvinoonekwa_ sezvinoisa 
vanhukadzi padanho riri pasi perinoiswa kana kuwanikwa vanhurume. 
Izvi zvingabate zvinhu zvakaita seushe, kutungamira dzimba, kutsvaga 
zvinoraramisa vana nemhuri, zvekuroora nekuroorwa, zvekuzvara vana 
nekuziva muridzi wevana, zvekubika mumba,  zvekurima, 
kutungamirira makambani nezvimwe zvakawanda. 

Mbongorori dzerudzi urwu dzinoguma dzosevenzera kushandura 
zvinhu zvose zvinoitwa nevanhurume nezvinoitwa nevanhukadzi 
muupenyu nemukurarama. Vamwe vanenge voona sekuti zvinhu 
zvakaita sekubviswa kweroora, kutsvaga musoro wemba mudzimba, 
zvipfeko, zvidyiwa mumba, kuitwa kwemabasa epamba nezvimwewo 
zvakawanda zvinhu zvinenge zvonzi zvisaitwe nenzira inoisa 
vanhurume padanho repamusoro pane varume. Zvose zvava maonero 
matsva anoti zvinoda kugarirwa pasi kuti patenderanwe patsva kuti zvii 
zvinoitwa nevanhurume kana vanhukadzi. Hapana anotenda kuti kune 
zvimwe zvinhu zvakagara zvichingoitwa nevanhurume kana kuti 
nevanhukadzi. Hapana mabasa nezvimbo zvinonzi ndezvevanhurume 
kana vanhukadzi mukuzvarwa kwevanhurume nevanhukadzi. 

Dzimwe nguva, enzaniso yacho hainyatsonzwisisiki zvakanaka kuti 
muganhu chaiwo ungasiiwe pamatorerwo evanhukadzi nevanhurume 
ungava upi nekuti zvinhu zvese zvinenge zvava kubvunzurudzwa 
patsva, pachitsvagwa kuumbwa maonero matsva anogashira 
kushandura maonerwo nematorerwo ose anoitwa vanhukadzi 
nevanhurume mune zvinhu zvakasiyana zveupenyu. Aya ava maonero 
matsva anoda kuisa vanhukadzi padanho rakafanana kana kuti rimwe 
chete nerevanhurume pazvinhu zvose zvemuupenyu, pachitsvagwa 
kuzobvumirana kuti ndiani angaita mabasa api pakati pevanhu ava, 
pasina kutanga nekungoti aya ndeevarume kana evakadzi. 

Vanoona maonerwo ezvinhu anoshandisa unhukadzi vangati boka 
iri revanhu rinenge rinonyanyisa kuchemera kushandura maonerwo 
evanhukadzi zvakanyanya kana vachienzaniswa nevanhurume, zvekuti 
zvinoguma zvotoita sezvinoda kushandura kana nemasikirwo chaiwo 
evanhu evanhurume nevanhukadzi neMusiki. Mafungiro nematorerwo 
ezvinhu akadai anonzi nevanhu ndeanhasi uno kana kuti 
echimanjemanje, ane hasha dzakawandisa dzevanhukadzi 
kuvanhurume, dzimwe dzinoita kuti pasave nekuremekedzana, 
kutaudzana zvakanaka, kana kudyidzana kwerudzi rwupi zvarwo. 
Hasha idzi dzinonyanyoonekwa kunyika dzekumadokero dzinenge dziri 
dzechichena, sezvakaita Amerika, Kanadha, Bhiriteni, Nyuzirendi, 
Ositireriya, Siwidheni, Horendi, Nowei kana dzimwewo nyika 
dzakadaro. Haabvi kuvanhu vatema nemagariro avo akare emaonerwo 
evanhukadzi nevanhurume aitsvaga kuumba imba nekupa murume 
chinzvimbo chekuve musoro wemba, mukuru posepose zvapo, muridzi 
wevana, mutsvagi wemukadzi wekuroora nezvimwe. 

Pane vakaongororawo boka revanhu vanonyanyorwira mafungiro 
akadai, vakaona kuti muboka iri munonyanyowanikwa vanhukadzi 
vakaputsa misha yavo kare, vasisisina varume mudzimba nevasina 
kutombogara vada zvekuumba misha. Naizvozvo, kune vanhu 
vakawanda vanoona sekuti kana votarisa maonero iwaya eunhukadzi 
voona sekuti mndeevanhu vanorwira jechetere revanhukadzi 
nevanhurume risingavaki misha nenyika. Vanoguma vopikisana 

zvakanyanya nezvinodiwa nevanhu ava pamwe nenzira 
dzavanoshandisa kurwira enzano dzevanhukadzi nevanhurume. 
Zvinobva pamakuriro atakaita tese kuti tiri vanhu vanonyanyodei 
sezvinhu zvakakosha muupenyu hwedu. Ndiwawa maonerwo 
ejechetere atinowana achibva kunyioka dzekumavirira. Ave 
kuvhiringidza chaizvo maonerwo ezvinhu munyika dzevanhu vatema. 

Ndivava vanhu vatinowana vachiramba kugashira nyaya dzose 
dzakaita senhaka dzinotorwa nevanakomana dzichisiya vanasikana 
vakaroorwa kune imwe misha. Ndivavazve vanhu vasingatendi kuti 
nyangwe mwanakomana akange ari mukuru mumba, apiwe mukana 
wekuita zvimwe zvinhu kana kuva zvimwe zvinhu vanasikana varipo. 
Izvi tinozviona muna Nervous Conditions raTsitsi Dangarembga 
rinotaura kuti Tambudzai haatendi kuti hanzvadzikomana yake Nhamo, 
dangwe remumba mavo, aendeswe kuchikoro iye aripo, nyangwe dai 
achiziva zvake kuti vabereki vake havana mari yekuendesa vose 
kuchikoro. Naizvozvo, Tambudzai unosvika pakupemberera kufa 
kwehanzvadzi yake achiti ndizvo zvega zvingaite kuti iyewo aende 
kuchikoro. Dangarembga anenge ane pfungwa yekuti zvinhu zvese 
zvichinjaniswe paukama hwevanhurume nevanhukadzi mumabasa 
kuitira kuti pasatange nekushandisa mafungiro nemaonero anogovanisa 
mikana achitanga nevanhurume. Pane vangatarise maonero akadai 
vakaona sekuti anoguma apa kuvhiringidzika kwevari mumhuri 
nemuwanano, zvigoguma zvoputsa zvese zvakambenge zvakamira 
semhuri nenyika. Vanotendera mumaonero aya vanenge vasingatodi 
kunzwa vanhurume sevanonzi vane chakanaka chavanomboitirawo 
kuvanhukadzi. Vanongoona vanhurume vose sevanhu vane kuita 
kwakashata kuvanhukadzi. Zvinenge zvinoguma zvobuda sekuti 
vanhukadzi ava vane maonero anovenga vanhurume zvekuti 
vanokaroda kuti dai waro vaiwana nyika yavo vega yevanhukadzi isina 
vanhurume. Vanhurume vanenge vongouyako kana vadaidzwa uye 
vachigona kuita zvinhu sekuda kwavanhukadzi. Ndipo patinowana 
vanhukadzi vanorwira sarudzo yekusarudzana kuti pakati pavo ndiani 
angaite murume kana mukadzi. Kurwa nechinokurira uku. 

Boka repiri rembongorori dzinoshandisa unhukadzi mukuona zvinhu 
zvese zvinoitika muupenyu  nekurarama kwevanhu nderiya 
revanhukadzi vanogashira kuti ivo zvavo vanhu vagara vakasikwa vari 
vanhukadzi vakasikwa vakasiyana nevanhurume, panhengo dzemuviri, 
pamabasa nepakuita zvinhu. Ivava vanhu vanobvuma kuti vanhukadzi 
vangafanane havo kanawo nevanhurume mukuita zvinhu zvimwe 
zvinhu asi vachisiyanawo zvakare mune zvimwe. Vanotenda kuti 
havangafanani nevanhurume pazvinhu zvosezvose uye panguva 
dzosedzose. 

Kumbongorori dzinotarisisa nyaya iyi, vanhukadzi vanotorwa 
sanamai vemba vanoziva nekugamuchira kutora zvinzvimbo zvavo 
mukuzvara vana, kukudza vana nemhuri, kuziva kuti mukadzi ndimai 
vemba vakaroorwa kwavakaroorwa uye kwavari muroora weko. Asiwo, 
vanotaura kuti pane zvemabasa akaita sekutyaira mabhazi kana ndege 
dzehondo, vanhukadzi vanenge vakazvipira vagamuchirwe zvizere 
kuita mabasa iwayo pasina kusarudzwa. Naizvozvo, vanhukadzi 
vanenge voonekwa sevane zvinhu zvakawanda zvavanogona kuti vaite 
sekungoitawo kwazvingaitwe nevanhurume, pamwe chete 
nezvimwewo zvavakasiyana nevanhurume zvingavaita kuti vasazviite 
zvakafanana nevanhurume pane dzimwe nguva. Apa panowanikwa 
kuziva nekugashira kuti vanhukadzi nevanhurume vose vanhu vane 
zvinzvimbo zvavo mudzimba, mumhuri, muupenyu nemukurarama, 
zvose zvinovaita kuti vazive zvekuita panguva imwe neimwe pasina 
kutsikana nhonho kana konzi, vachiguma vogara vachirwira kuita 
zvinhu zvimwe chete vachiti atanga kusvika kana kuita ndiyeye 
anoregwa achiita zvinhu zvacho. Zvakadai zvinoitwa nevanhu vasina 
kurongeka zvekuziva anoita zvinhu panguva imwe neimwe. 

Boka repiri nderevanhu vanoona zvakakodzera_ kusiyanisa 
vanhukadzi nevanhurume nekupa vanhu vose ava mikana yavo 
yakasiyana ouye yakakodzera panguva dzakasiyana asi 
zvisingakanganisi mamwe magariro nemaitirwo ezvinhu, zvikuru 
mudzimba. Vanogashira kuti munhukadzi unogona kusevenza mabasa 
ose anoitwawo nemunhurume achizvigona nekupiwa mugove wakafana 

newevanhurume vavanosevenza navo. Asiwo, mumaonero aya, 
munhukadzi anofanira kuramba achiziva chinzvimbo chake samai vari 


mumba maakaroorwa, murumewo achiona nezvechinzvimbo chakewo 
sababa vemba vanoziva kuti vakaroora uye vane mhuri inoda 
kuriritirwa. Izvi ndizvo zvinenge zvoonekwa neveboka rekutanga 
sekuti kutogamuchira kudzvinyirirwa kwevanhukadzi nevanhurume 
kwakagara kuriko mutsika nemagariro evanhu pasi rose. Asizve, pane 
vanhu vangangobhururuka mumbhepo here vasina nhoroondo yekuti 
ndivana ani uye vakabvepi. Izvi ndizvowo zvinozikanwa zvakabata 
vanhu vatema, zvinovasiyanisa nevamwe vanhu vemamwe marudzi. 

Kuboka irori rechipiri pane kugashira kuti vanhukadzi vanogona 
kupiwa kana kuwana zvinzvimbo zvavo zvemumabasa ekusevenza 
zvinovaenzanisa nevanhurume kana kutopfuura vanhurume vacho. Izvi 
zvinoonekwa nhasi muZimbabwe mune zvematongerwo enyika, 
muzvitendero kana musvondo, mune zvemabhizimusi, mune zvehondo 
nekurwa, mune zvemitambo, mune zveushe nezvimwe 
zvakawandawanda. Tava kuwana vanhukadzi vachiita zvishamiso 
ikoko, pada vachikwikwidzana chaizvo nevanhurume mune zvinhu 
zvavanoda kuita vachizvigona. Mumaonero aya ndimo munoonekwa 
vanhu vakaita sana Joice Teurai Ropa Nhongo Mujuru, muna The 
Zimbabwean Nationalism and Feminism, vanoti vanhukadzi vanofanira 
kubvumirwa kuwana mikana yavo muupenyu nekurarama 
jnovaenzanisa neyevanhurume mune zvemabasa nekuti munguva 
yehondo yerusununguko ivo vakarwawo pamwe chete nevanhurume 
nepfuti, vachitakurawo zvombo zvehondo nekubikira varwiri 
verusununguko, mabasa makuru mukurwira rusununguko muhondo 
yeChimurenga anovatendera kuti vaonekwe sevanokwanisawo kuita 
mabasa amwe chete neanoitwa nevanhurume. Kana ari Joice teural 
Ropa Nhongo Mujuru anotovawo nembiri yekurwa achidonhedza 
ndege yehondo nepfuti. Naizvozvo, Mujuru ane maonero ekuti 
vanhukadzi vanofanira kupiwa mikana yakafanana kumabasa eseese 
zvawo asi kwete zvinovhiringidza kuvepo kwemisha nedzimba 
muvanhu vatema. 

Boka ratingaone seretatu ringatove revanhu vanoshandisa pfungwa 
huru dzinotsambidzira unhukadzi richitora zvinhu zvakasiyana kubva 
kune mamwe mapoka maviri abuda kare pakutanga. Irori boka rinenge 
rava nevanhu vanosarudza zvavanoda kugamuchira kana kurasha 
pamaonero emapoka maviri ekutanga aya. Vanhu vanobvuma kuti 
zviripo zvingatorwe sezvakanaka pakuramba kugashira vanhukadzi 
sevangaenzaniswe mune zvese nevanhurume, asi vachitizve zviripowo 
zvingatorwe sezvakanaka pakugashira vanhukadzi sevanotsvaga 
kufanana nevanhurume mukurarama nemuupenyu. Vanoita pfungwa 
dzekuti pane zvinhu zvingade kuti zvigadziriswe kuti zvigoneke kupa 
mikana yakaenzana kuvanhukadzi nevanhurume. 

Kashoma kuwana mbongorori dzakadai nekuti kazhinji kacho nyaya 
yekuenzanisa mikana yevanhukadzi nevanhurume muZimbabwe haina 
vanhu vanoenda kana kuwanikwa vari pakati nepakati emaonero 
epfungwa idzi. Vanhu vari kudivi iri kana roro, zvichibva 
nezvavanonzwira nduru yavo ichinyanyokwirira. 


Mashandisirwo epfungwa dzeunhukadzi muuvaranomwe 
Pfungwa dzinoshandiswa pamaonero anotsambidzira unhukadzi 
muuvaranomwe dzinoonekwa dzichipembedza nyaya yekuti vanonyora 
nevanotaura nezveuvaranomwe _ vatarisise kuti vanhukadzi 
vanoburitswa sei muzvinyorwa nenhaurwa kana vachienzaniswa 
nemaburitsirwo anoitwa vanhurume. Pfungwa idzi dzinenge dzichida 
kuti pose panoburitswa kana kuumbwa nyaya kana vatambi neunhu 
hwevanhukadzi, parege kutaridzwa sekuti vanhukadzi vane zvimwe 
zvinhu zvisina kukwana pavari zvinovaita kuti vave vanotadza kuita 
kana kusvika pane zvimwe zvinhu, zvekuti vanoguma voita zvinhu 
izvozvo nenzira kana mwero wekuita zvinhu uri pasi pezvingaitwewo 
nevanhurume pamabasa iwayo anoitwa. 

Kana totarisisa maonero aya euvaranomwe, tinobva tatoona zvedu 
kuti anoramba chaizvo kuti vanhukadzi vanotadza kuita zvimwe zvinhu 
zvinoitwa kana kugonekwa nevanhurume. Haitendi kuti zviripo zvinhu 
mukuzvarwa kana mumakudzirwo evanhukadzi zvinovaita kuti 


93 


ees i a a 


vakurirwe nevanhurume pakuzviita, nekuda kwekuti ivo vanhukadzi 
chete. Ndizvo zvinoguma zvoonekwa naBryson (1982) (muna Heslin, 
2003), kuti zvinyorwa zvakawanda zveuvaranomwe zvinotora 
vanhukadzi sekuti havangagoni kuita zvimwe zvinhu zvinoitwa 
zvakanaka nevanhurume, zvakaita sekunyora uvaranomwe hune 
mukurumbira, kurima, kupfirira dzimba, kuvhima, kutyaira ndege 
nezvikepe, kutungamirira makambani nemune zvimwe zvinhu 
zvemuupenyu, kutungamirira mhuri nezvimwe zvakawanda. 
Mbongorori zhinji dzinoguma dzoona sekuti zvinyorwa nenhaurwa 
dzeuvaranomwe zhinji dzacho dzinotadza kuva neudzamu 
hwakakwana hunotaridza mamwe emashiripiti ekunyora kana kutaura 
nezveuvaranomwe kwedanho repamusoro kunogashira vanhukadzi 
sevakaenzana nevanhurume mune zvese zveupenyu. Zvinhu zvava 
kuzikanwa iye nhasi kuti hakuna zvinhu zvakadaro zvinongobva pakuti 
munhu mukadzi. Kana vanhukadzi vatinoziva vachitadza kuita zvimwe 
zvinhu kungotadzawo havo kwavo kwakangofanana nekutadzawo 
kunoita vamwe vanhurume. Ndiani akati vanhurume vose vanogona 
zvinhu zvose zvavanoita? Panguva imwe chete, varikowo zvakare 
vanhukadzi vane kukoniwa kwavo mune zvimwe zvinhu zveupenyu. 
Hazvifaniri kurambwaba, vanhu vachingoti ngatisaonai kutadza kwavo 
nekuti tinenge tave kushandisa sikarudzi kutarisa vanhu. 

Maonero euvaranomwe eunhukadzi anotsambidzira nekukurudzira 
vanyori nevatauri veuvaranomwe kuti kana voburitsa vanhu vechikadzi 
vagashire kuti vanogona kuvewo neunyanzvi hukuru mune Zzvose 
zvavanoita, kusanganisira kuita nyanzvi dzekunyora kana kutaura 
nezveuvaranomwe sehunowanikwawo nekuitwa nevanhurume. Zvinhu 
zvese zvine chekuita neupenyu uye Zveuvaranomwe zvinenge zvofanira 
kuonekwa sekunge zvinopa makwikwi pakati pevanhukadzi 
nevanhurume, kuita sekuti chosechose chinoitwa nevanhurume 
chinenge chotofanirawo kutariswawo chichibva nekudivi revanhukadzi 
nezvavangaite kana zvavakaita. Asi, hamheno kana makwikwi 
emhando iyi ari iwo anodikwa uye kana akanaka mukuburitsa 
nan’anidzo yezvinhu zvose zvemuupenyu nekurarama yakanaka. 

Hamheno kana achiguma ave makwikwi anovaka vanhu nemarudzi 
avo. Zvingarambwe sei kuti vanhurume vane zvavakazvarwa vakaita 
zvakasiyana nemazvarirwo evanhukadzi, kunyangwe tichiziva heduzve 
kuti vanhukadzi vanhasi vanogona kudzidzawo zvimwe zvezvinhu 
zvakasiyana zvinochiitwawo nevanhurume vakaguma vave kugona 
kuzviita) semagonero anongoita vanhurume zvinhu zvaichinzi 
zvinongoitwa nevanhukadzi chete. Izvi tinozviona chero kumhuka 
chaidzo dzisina anodzitaurira nezvejechetere nekuenzana kwemikana. 
Dzinongoita zvadzinoita semhukahadzi kana mbhukarume, pasina 
zvekuedza kuchinjanisa zvadziri kana zvadzinoita. Kuti ingasvikawo 
nguva yadzingadaidzirwe kushanduka sezviri kuitika kuvanhu? 

Chinhu chinoita sechisingazikanwi nevamwe vanhu 
vanopfuurikidza pakuchemera jechetere revanhurume nevanhukadzi 
ndechekuti nhoroondo dzekunyora kana kutaura uvaranomwe 
dzakawanda dzatinoona munyika zhinji, dzakagara dzakadaro nekuti 
vanhu venguva 1yoyo vaive nemaonero avaiita zvinhu izvi, zvinova 
izvo zvakazoguma zvoita kuti nhoroondo idzi dziwanikwe dziri 
mumaoko evanhurume dzichipa zvimiro zvevanhurume 
samawanikirwo azvinoitwa. Aingova marongerwo aive akaitwa zvinhu 
panguva yacho tyoyo. Zvakare, ngatibvumeiwo kuti vanhurume variko 
iye nhasi uno havasivo vaiita mabasa ekusarudza maonerwo 
evanhukadzi nekuvanyima zvinhu zvacho zvava kuchemerwa zvacho 
nemadzimai ejechetere anhasi uno, zvekuti munhurume wesewese 
anenge ava kuda kuti aguma oonekwa sekuti kuendeswa pamuchinjiko 
chaipo nekuti anenge oonekwa sekuti wakatobatsirawo kuita mabasa 
iwayo anodiwa kuti achishandurwa nhasi uno. 

Kana zviri zvinhu zvinowanikwa muzvinyorwa zvevamwe vanhu, 
haasi munhurume wese akazvinyora nekuzviuta kuti zvigume 
zvakadaro. Anogonzi akabatsira sei iye ari mumwewo munhu 
akasiyana chero naivavo varume vainyora kana kutaura murudzi. 
Panoita sepanonetsa vanhu vakawanda kuona kuti basa revanhurume 
vakagara vachinyora kana kutaura nezveuvaranomwe kareko rinoguma 
robatsira vanhurume vose vanhasi zvakafanana, richisarudza kuramba 

kubatsira vanhukadzi vanhasi. Idzi ndidzo pfungwa dzingadiwe 
kuzikanwa nembongorori dzinoshandisa maonero — echikadzi 


pakuyemura uvaranomwe kuti havasiri vanhurume vari kurarama nhasi 
vane mhosva. Kunze kwekuti tava kushandisa chijudha chinoti zvivi 
zvamadzibaba zvinoenda paqvana vacho. Handizivi kana kuri iko 
kwatinoda kuenda. 

Mbongorori zhinji dzinoshandisa maonero anotsambidzira 
unhukadzi dzinokurudzira kuti vanhu vasaone sekuti vanhukadzi vanhu 
vanofanira kuzikanwa nekuremekedzerwa mabasa ekungozvara vana 
nekuchengetedza dzimba chete, asi kuti vanodawo kuti vaonekwe 
sevanhu vane njere dzakangoita kana kutokunda 
dzevanhurumedzinogona_ kubatsira mhuri nenyika kubudirira 
sezvingangoitawo vanhurume. Naizvozvo, pfungwa dzinenge 
dzichitsambidzirwa nembongorori idzi ndedzekuti vanhukadzi vaiswe 
padanho rakaenzana kana kufanana nerevanhurume mukuona kana 
kunyora kana kutaura uvaranomwe. Pose panoburitswa munhurume 
achiita kana kuwana zvimwe zvinhu munhukadzi asingazviwani, 
panenge potorwa sekuti kutotadzira kana kukanganisira vanhukadzi 
ikoko. Ndizvo zvinoshandiswa nembongorori idzi kupembedza 
manyorero aTsitsi Dangarembga muna Nervous Conditions pachinzi 
anotipa Tambudzai achirwisana nekurambisisa pfungwa yekuti 
vabereki vake vanosarudza kudzidzisa hanzvadzikomana yake Nhamo, 
yaive dangwe mumba mavo, vachisiya kudzidzisa iye. Sekuona 
kwaTambudzai, zvese izvi zvinoitwa nekuda kwekuti Nhamo 
munhurume iye munhukadzi. Ndiwozve maonero mamwe chete 
anoshandiswa kugamuchira kurwira jechetere kwaMaiguru kuna 
Babamukuru mubhuku rimwe chetero. 

Dangarembga unotipazve Nyasha achirwisana nababa vake namai 
vake, uye nevanhu vose vaanoona achiti vanomudzvanyirira nekuda 
kwekuti iye munhukadzi. Tinoguma toona sekuti maonero aya 
euvaranomwe haadi kushanda nekurongwa kwezvinhu kwakagara 
kuripo kuchipa vanhu kurongeka kwekuti pasave nekuvhiringika kuti 
uyu ndiani uye kuti unoonekwa sei nevamwe. Izvi zvinoguma 

zvoenderana nepfungwa dzaBanana (1982) (muna Mguni nevamwe, 
2006) dzekuti vanhukadzi vanofanira kugamuchirwa kuti vainde 
padanho rimwe chete nerevanhurume mumabasa ose ezveupenyu 
nekuti vose varume nevakadzi vakarwira rusununguko rwenyika 
yeZimbabwe zvakafanana, saka havafaniri kusiyaniswa mune 
zvavanowana muupenyu. Asiwo, zviripo zvinhu  zvinosiyanisa 
vanhurume nevanhukadzi, kunyangwe patinenge tichitanga tagashira 
zvinhu zvavanokwanisa kuita vose zvakafanana nekuenzana. Ndiani 
akati kurwa hondo kwacho nemabatirwo ose evanhurume nevanhukadzi 
ainge akafanana kuti kwesere. Takambozvibvunzisisa here 
tikazvinzwa? Kana tikati vanhurume nevanhukadzi havachazikanwa 
kuti uyu anoita izvi nekutungamirira zvozvo, panogona_ kuita 
dambudziko rekutsikana zvimbi kwevanhurume  nevanhukadzi 
mumabasa nemudzimba. 

Zvinoitawo sekuti muZimbabwe hamuchina gakava rakakura 
rinotangira pakuramba kuti vanhukadzi vanogona kuitawo mamwe 
mabasa anongoitwawo nevanhurume. Kwave nevanhukadzi vakawanda 
vakagashirwa mumabasa aichimboitwa nevanhurume chete, zvekuti 
haiisisiri nyaya huru ingatemese vanhu musoro kuti vanhukadzi 
varegerwe vachiita mabasa mamwe chete neanoitwa nevanhurume. 
Mune zvematongerwo enyika, mune zveupfumi, mune zvemagariro 
evanhu munyika, mune zvemabasa, mune zvemabhizinisi, mune 
zvekutungamira makambani kana mune zvezvitendero mava 
kuwanikwa vanhukadzi vachiita nekutenderwa kana kugamuchirwa 
nevanhu vose kukwikwidzana nevanhurume zvakafanana, zvakakwana 
uye zvakaenzana. Tava _ nevatungamiri vechikadzi mune 
zvematongerwo enyika, zvesvondo, zveupfumi, zvekutonga, 
zvemitemo, zvemabhizimisi, mune zvamagariro akaitwa mumamisha 
akaita semadzishe, vanotyaira ndege, zvitima kana nezvimwewo 
zvakadaro. Muenzaniso ndimai Mujuru Vice President wenyika. 

Harichiri dambudziko guru kwete muZimbabwe kugamuchira 
vanhukadzi sevanoitawo zvinhu zvakawanda munyika ino yose 
zvinoitwawo nevanhurume mumabasa. Chinhu  chinongoita 

sechinonetsa ndechekusakwanisa kusiyanisa mabasa ekuve mukadzi 


wemumba nemurume wemumba, kugamuchira kuti mukadzi anenge ari 
mukuru pabasa anofanira kuenda kunosununguka mwana 
zvisingagoneki kuvanhurume, uye kuti panguva yaanenge akazvitakura 
haangafanani nemurume asingaiti mimba. Panoda kuzikanwa zvakare 
nekugamuchirwa kuti mukadzi anotevera kumwedzi zvisingaitwi 
nemurume, uye kuti panguva iyoyo pane zvinhu zvine chekuita nekuva 
panguva yacho zvingamusiyanise nemurume. [papa ndipo chete 
pachine nharo dzakasiyana. Asi, tinonzwa kuti kuAmerika kwakaitwa 
mashura ekuti munhurume akasarudza kubatsirwa nemadhokotera 
kutakura mimba yekuzvara mwana kwemwedzi mipfumbamwe 
mudumba risiri remimba yechikadzi. Aya tichiri kungoatora semashura 
makuru asingagoni kushandiswa sekuti zvinogona kuitika kuvanhu 
vose vechirume nekuti hachisi chiitiko chinouya kana kuitika chega 
kuvanhurume. Izvozvo zvinoratidza kuti nyangwe tikaita sei 
vanhurume vane zvavakasiyana nevanhukadzi. 

Pane kusanzwisisa kuripo pavanhu vanofunga kuti vakadzi 
vanofanira kuti vatsive varume vese mumabasa aisiva evanhurume, 
ivowo vanhurume vachiitawo zvimwe chete pane zvakagara zvichiitwa 
nevanhukadzi, zvinhu zvakaita sekuzvarawo vana, kubika, kutsvaira 
mumba, kuchinja minapukeni yevana vacheche, zvose zvinoguma 
zvokonzera kutsikana konzi kwevanhurume nevanhukadzi mudzimba 
dzakawanda. Izvi zvinobudawo muvanhu vasinganzwisisi zvakanaka 
nyaya yose yekusevenzera kuenzana kwemikana yevanhukadzi 
nevanhurume. 


Kusanzwisiswa kwepfungwa dzeunhukadzi muuvaranomwe 

Panoita sepane nguva apo nyaya yekodzero dzevanhukadzi 
nedzevanhurume dzinoguma dzoita sedzinovhiringidza kugara 
kwevanhu kwakanaka mudzimba, kumabasa nekune dzimwewo nguva 
nekuda kwemaonerwo akasiyana angaitwe mikana yakaenzana 
kuvanhu vose. Mamwe maonero anoguma ounza bopoto nekurwa 
mudzimba kudarika kugamuchirana kwevanhukadzi nevanhurume. 

Vamwe vanhukadzi nembongorori havazivi chaizvo zvinoreva 
kupanana mikana_ kunorehwa, voguma_ voshandisa_ kusaziva 
nekusanzwisisa kwavo saizvo zvinoreva kupanana mikana yakaenzana 
uku. Zvinoita sekuti nzira iyi yekuongorora nayo uvaranomwe ichiri 
kuda kuongororwa zvakadzama kuti ionekwe mashandisirwo aingaitwe 
mukuongorora uvaranomwe muZimbabwe. 

Wolof (muna Brassler, 1994) anoona sekuti vanhurume 
vakagangogara vachionera vanhukadzi pasi nguva dzose nekuti 
vakazvipa kuti ndivo vanotsanangura unhukadzi neunhurume, zvose 
nezvahunoreva mune zvematongerwo enyika, zveupfumi, 
zvezvitendero nemune zvemagariro evanhu nemuzvinyorwa. Pfungwa 
inenge iripo apa ndeyekuti mabasa mazhinji ekuenzanisa mikana 
yevanhurume neyevanhukadzi haingabatsiri kana isingagashiri nenzira 
inoonekwa zvinhu zvakakosha kuvanhukadzi pachavo nezvishuvo 
zvavo muupenyu. Izvi zvinenge zvichireva kuti maonero nematarisirwo 
euvaranomwe anobva pakutsambidzira unhukadzi anoenzanisa vanhu 
ava vose mune zvose zveupenyu kusanganisira kune zveuvaranomwe, 
kuburikidza nekushandisa mazwi evanhukadzi pachavo 
ezvavanomirira. 

Asiwo, pane vamwe vanoona sekuti pane kumwe kuchemera 
kuenzaniswa kwemikana iyi kunoguma kusisanzwisisiki zvakanaka 
muZimbabwe, sezvo kuchibuda kupfungwa dzinenge dzinorwisana 
negamuchiro yose yekuti vanhukadzi vakasikwa vaine zvakasiyana 
nevanhurume munyama, mumiviri yavo, nemune zvimwe zviga 
zveupenyu zvingagume zvovapawo kusiyana mune zvavangaite 
nemaitiro avangaite zvinhu zvakasiyana, zvinozoita kuti zvidzosere 
shure nyaya yose yekugamuchira zvizere kuenzana kwemikana 
yevanhukadzi mnevanhurume. Pane nguvawo  dzatinosangana 
nevanhukadzi vachiratidza kuti vanoda kubatwa _ sevanhukadzi 
vakasiyana nevanhurume. Asi kana vasvikazve pane imwe nguva voti 
havadi kuonekwa sevanhukadzi. Ndizvo zvinhu  zvinokonzera 
kuvhiringika kunombouya munyaya iyi kuvanhu vakawanda. 

Unonzwa vanhukadzi vachiti vanoda kugashirwa kupinda 
mumayunivhesiti kana mumabasa kana mumakoreji nezvikwanisiro 
zvishoma kudarika zvinodaidzirwa kuvanhurume. Saka, tinenge tava 
nevanhukadzi vanogashira kuti havana kufanana nevanhurume 
mudzidzo. Kana podikanwa vanhu vanopinda basa guru, unowana 
vanhukadzi vakawanda voti tipei basa racho nekuti tiri vakadzi 
vakagara makore akawanda vakadzvanyirirwa nevanhurume. Kana pari 
pabasa panodikanwa simba rakawanda rekuita naro zvimwe zvinhu, 
sekunge panenge pasvika pamba mbavha kana mhondi usiku, kanawo 
pamwe panhu panodiwa mari yakawanda yekugadzirisa dambudziko 
pamba, unonzwa vanhukadzi vazhinji vachimhanyira kunoti vanhurume 
ngavaite ivo nekuti zvinoda vanhurume. Zvinoita sekuti izvi ndizvo 
zvvinodzosera nyaya yekuenzanisa mikana yevanhukadzi nevanhurume 
shure zvakanyanya. Zvaida kunzwisisa kukuru kwepfungwa huru 
dzakabata nyaya dzekuumba maonerwo mamwe chete evanhukadzi 
nevanhurume anobva pakugamuchira zvakazara pfungwa 
dzekuenzanisa vanhukadzi neunhurume anogutsa. 

Tinonzwawo zvakare Firestone (muna Haralambos naHolborn, 
1995) achiti mukati mekuedza kucherechedza kuenzaniswa 
kwevanhurume nevanhukadzi tinoona vanhukadzi pachavo vakawanda 
vachigashira kuiswa pasi pevanhurume nekudzvanyirirwa navo. 
Pfungwa dzakadai hadzisi nyore kudzinzwisisa zvakafanana semarudzi 
epasi rino akasiyana, uye ane nhoroondo dzeupenyu nekurarama 
dzakasiyana nedzakagara dzichishandiswa nemamwewo marudzi epasi 
rese. Naizvozvo, hatingazivi panotangira pfungwa inenge ichinzi 
kugamuchira kuve pasi pevanhurume nekubvuma kudzvanyirirwa. 
Mazwi aya mazwi ava kupa nzwisiso dzakawanda uye dzakasiyana 
kuvanhu vanhasi vakasyana, zvichingobva nekuti vari kuataura ndiani 
uye kuti une nhoroondo ipi yaanoshandisa kumupa maonero ake 
makuru eupenyu. Chinhu chatava kuziva iye zvino ndechekuti marudzi 
ose epasi rino anotangira pakasiyana kuona upenyu nezvinhu 
zvavanokoshesa. Naizvozvo, chinhu chinganzi nevamwe vanhu kuisa 
mukadzi pasi pemurume kana kuti kudzvanyirira chinogona kusiyana 

chaizvo kwachinobviwa nacho nekwachinoguma chasvika. Zvinenge 
zvakanaka kuti marudzi akasiyana adudze tsananguro yezvinhu izvi 
yavanoshandisa nezvayakamirira mukati menzwisiso yose yenhoroondo 
yeupenyu nemararamiro evanhu murudzi kuitira kuti dzimwe nguva 
tinotsanangura zvinhu izvi tichifunga kuti tiri kushandisa maonero 
akafanana uye anotibatsira tose izvi tinenge tichishandisa maonero 
evamwe vanhu vane marudzi avowo nenhoroondo yeupenyu hwavowo 
hwakastyana nehwedu, zvichiguma zvaunza kuvhiringika muvanhu. 

Saka, tinofanira kungwarira pfungwa dzatinopiwa nevamwe vanhu 
vanofarira kutaura nekushandisa pfungwa dzeunhukadzi idzivachida 
kutiparadzanisa nekutinyonganisa semhuri dzevatema. Kune vamwe 
vedu vatema vatinonzwa vachitaura kuti vanhukadzi vanofanira 
kurwira kuzvisunungura nekuzvisimudzira kubva mukudzvinyirirwa 
nekuve pasi pevanhurume, vachiguma voonekwa sevanhu vasinei 
zvachose neukama hwavo nevanhurume. Hazvisiri nyore kumarudzi 
evanhu vatema kukasira kutevera nekunzwisisa maonero akadai aya. 
Pane vamwe vatema vangaone sekuti pfungwa dzinogona kunzwisiswa 
sedzinotsvaga kukurudzira kugarokwikwidzana zvine hasha nekurwa 
muukama hwemhuri nevakaroorana. Zvinoguma zvoonekwa 
senzwisiso yepfungwa dzakadai zvinhu zvakasiyana, zvichibva nekuti 
tiri kushandisa pfungwa dzevanhu dzerudzi rwupi. Tinofanira 
kungwarira kuti tisagume torwa hondo dzatisinganzwisisi uye dzisiri 
dzedu. Zvinoguma zvotiisa muupenyu nemukurarama kwakasiyana 
nekwatakagara tichitsvaga serudzi. 

Chinhu chave kuonekwa zvakare muAfurika, kubva pakatanga 
pfungwa dzinonzi dzekusunungura vanhukadzi kubva kuvanhurume, 
ndechekuti tave nemichato yakawanda yava kudambukadambuka 
nekuda kwekusanyatsonzwisisa miganhu yezvinhu  zvinobata 
vanhurume nevanhukadzi, uye tave nevana vava kukurira mumhuri 
dzine mubereki mumwe kudarika zvaichivako kare nekuda 
kwekusanzwisisa pfungwa dzekusunungurwa uku. Izvi zvinhu zvave 
kutipa matambudziko matsva sevanhu vatema epfungwa huru dzatava 
kushandisa kukudza vana nemhuri dzedu dzanhasi. Izvozvi zvava 

kutitaurira kuti kune dzimwe pfungwa dzeunhukadzi dziri kuguma 
dzouyiswa nekutsigirwa nevanhu vakatadza kumisa dzimba dzavo, 
zvinova zvava kunetsa kuti tizive kuti tingavatevedzere nekuvimba 
navo zvakadii mune zvavanotitaurira kana tichida kuva vanhu 
vakasiyana navo pakuti isu tinoda kuvaka mhuri dzedu zvakanaka, 
dziine vabereki vose varipo, vana nehama pamwe chete. 

Ndiko kusaka titichishamiswa nekusanganzwisisa dzimwe pfungwa 
dzeunhukadzi dzakaita sedzaFirestone (muna Haralambos naHolborn, 
1996) anoti dai zvaibvira vanhurume vambotakurawo mimba 
vagozvarawo vana sezvinoita vanhukadzi, vachiitazve mamwe mabasa 
anoitwa nevanhukadzi, senzira yekuuyisa jechejetere ravanoti 
chairochairo revanhukadzi nevanhurume. Mafungiro akadai 
anowanikwa kune vanhu vave kutovenga vanhurume zvachose nezvose 
zvavanoita nekumiririra. Anonetsa kuanzwisisa nekuagamuchira 
sepfungwa dzinovaka nzwisiso yeuvaranomwe. Angada kungwarirwa. 

Pane vanhu vanoona sekuti kunyanyotaura nezvekuenzanisa 
vanhukadzi nevanhurume pachishandiswa nzira dziri pachena 
dzekusarudza kutora vanhukadzi vachipiwa basa pachisiiwa vanhurume 
nechinangwa chekuda kuratidza kuti vanhukadzi vapiwewo zvinzvimbo 
zvaimbova zvevanhurume vachiti kuenzanisa mikana ndizvo zvinhu 
zvinogona kuunza matambudziko kuvanhukadzi vacho zvose 
nevanhurume. Tinoziva mabasa akawanda ari kuitwa ekutora 
vanhukadzi vachiiswa padanho revanhurume mumabasa, muzvikoro, 
mumayunivhesiti, mune zvematongerwo enyika, mune zveupfumi 
nemabhizimisi, mune zvechinamato kana mune zvemagariro evanhu 
ezuva nezuva. Asi, patove nevanhu vave kutofunga kuti kushandisa 
mikana kwakadai kunoguma kwowedzera dambudziko remafungiro 
anoona sekuti vanhukadzi havagoni kuita zvimwe zvinhu zvinoitwa 
nevanhurume muupenyu pasina kungovapawo chero vasingakodzeri. 
Naizvozvo, panodiwa kuchenjererwa kukuru kuti panguva inoitwa 
mabasa ekusimudzira nekusimbaradza vanhukadzi senzira yekuwedzera 
mikana yavo, pasagume pave kuonekwa sekuti tave kushandisa sarudzo 

iri pachena yekusimudzira vanhukadzi vasingakodzeri kana kuti 
vasingagoni kuita mabasa avanoguma voita. 

Mumafungiro iwaya, zvinenge zvichionekwa sekuti kuti vanhukadzi 
vawane mikana yakafanana neyevanhurume pasina kuvaisa pamusoro 
pevanhurume vasina zvikwanisiro zvakakwana zvakaita sezvevarume 
zvinotozoguma rave dambudziko guru kwazvo panyaya 
dzekusimudzira vanhukadzi kuti vawane mikana seine vanhurume. 
Hatifaniri kutevedza shevedzero yekupa mikana yakaenzana yekungoti 
iyo vanhukadzi vangowanikwe vachiita sevanopiwa zvinhu 
zvavasingakodzeri kuwana, sekunge kuti vakaremara zvekuti vanotoda 
kuitirwa zvinhu nevamwe nekuti ivo pachavo havana chavangagona 
kuzviitira vega. Izvi zvinoonekwa sezvingangodzosera shure mabasa 
ose ekuona vanhukadzi sevakaenzana nevanhurume mune zvemabasa. 

Saka, zvinenge zvakakosha kuti zvinyorwa zvevanhukadzi, kana 
zvinotaura nezvevanhukadzi, zviongororwe zvakadzama zvichishandisa 
zvikwanisiro zvakaenzana uye zvakafanana nezvinoshandiswa 
kuvanhurume. Hazvifaniri kuonekwa_ sekuti kana munhukadzi 
akakundwa chaizvo nemunhurume, vakatarisa nyaya yesarudzo yacho 
vongoguma voti chipai munhukadzi nekuti munhukadzi. Zvinhu 
zvinodawo kunzwisiswa zvakanaka kuti pamazera evanhurume varipo 
nhasi uno, hapana aivapo kareko ikako kanorehwa, anokurudzira 
maonerwo evanhukadzi seave kunzi agadziriswe nenzira dzava kuisa 
vanhurume padfanho ratinenge tovanzwira tsitsi. Saka, kugadzirisa 
zvakaitwa kare vanhu vose vasati vazvarwa, pakwaitorerwa mikana 
yevanhukadzi nevanhurume sekodzero dzavowo dzekuwana zvinhu 
zvavaikodzera kuwana, hakungauyi nekurwadzisa vanhurume varipo 
nhasi uno. Uku hakungava kugadzirisa nyaya yemuikana yakaenzano 
yevanhukadzi nevanhurume. Ngatitsvagei kuti tigone kuburitsa 
chokwadi chezvinotaura unhukadzi neunhurume muuvaranomwe uhwu, 
tichibatsira zvose varume nevakadzi kusimukira kunoenda padanho 
repamusoro ravakafana nekuenzana mumikana yose yemuupenyu. 
Ndizvo zvinoda kufungwa nezvazvo zvakasimba nhasi uno. 

Mguni nevamwe vake (2006) vanoti unyorwa hwevanhukadzi 
vemuAfurika hunofanira kurwisa  nekubvisa kudzvanyirirwa 
kwevanhukadzi nevanhurume mune zvekurarama. Asi mbongorori idzi 
hadziratidzi nekutsanangura kuti kusunungurwa nekudzvanyirirwa 
kwevanhukadzi ava kunodikanwa ndekupi. Izvi zvinoita kuti vanhu 
vakawanda vagume vave nemaonero avowo akasiyana echinonzi 
rusununguko urwu. Tine vanhukadzi vanogona kungofunga kuti 
rusununguko rwavo runoreva kuramba kuve nechekuita nevanhurume, 
kubva pakutoramba kuroorwa kana kuramba bonde chairo muwanano, 
chero murume achirida. Vamwe vanenge votarira rusununguko urwu 
sekuramba kushandira mhuri kuti idye sevanhukadzi nekushambidzika 
kwemhuri saamai vemba nezvimwewo zvakangodaro, zvichinzi varume 
ngavaite ivo. Tinewo vamwe vanhukadzi vanofunga kuti rusununguko 
rwevakadzi kubva kuvarume. rwungarevawo kuzvishandira uchiwana 
mari yako yaunoita zvaunoda nayo, usingadi kuva nechaungaitirwe 
nevanhurume, kuti vanhu vagume voona sekuti munhukadzi unotsvaga 
kuonekwa achizviraramira nekuzvimiririra pane zvose zvemuupenyu 
nekurarama pasina chaanoda kana chaangakumbire kumurume, zvisinei 
nekuti ndivana ani vane mabasa akadii. 

Vamwezve vanhukadzi vangaonewo sekuti rusununguko urwu 
rwunoreva kuti kana ivo vakaroorwa, havafaniri kubvuma kuti vaite 
mabasa emumba akasiyana anosanganisira kubika, kuwacha, 
vachitsvaga kuti vatenderwe kuita zvavanoda zvakaita sekumwa doro 
pamadiro nevanhu vavanoda, nekuita zvinhu zvose zvingangonzi 
kufurwa nemhepo zvisingatsanangurwi. Vanenge vasisadi kuwanikwa 
vachinzi ndivo vanowaridza nekutsvaira mumba, kuenda kuhuni 
nekutsime pamwe nekuchengeta nekukudza mhuri zvakanaka. 
Vamwewo vangaonewo sekuti rusununguko urwi inzira yekutsvaga 
nayo kuzvimiririra kwevanhukadzi mukushanda pasina munhu 
angabvunza kuti waswerepi, uina ani, uchiitei, unotambira mari 
nekuiitisel. 

Zvose izvi zvinoratidza kuti tava nemaonerwo erusununguko 
rwevanhukadzi akasiyana kwazvo muZimbabwe, zvekuti tava 

kutofunga kuti kungatovawo nevanhu vava kutora kusanzwisisa 


zvakanaka nyaya dzerusununguko rwevanhukadzi saiyo yatova 
tsananguro yemaonerwo makuru eunhukadzi anoramba zvingaonekwe 
sekunetswa kwavo nevanhurume. Panezve vanhukadzi vangaona sekuti 
kuzvisunungura uku zvinoreva kuedza kuramba kuteerera chero chinhu 
chose chinotaurwa kana kuitwa nemunhurume akakuroora, 
waunoshanda naye kana waunogara naye. Mudzimba makafukidzwa 
nematenga chete, asi mune zvakawanda zvinowanikwamo nenyaya 
dzekuenzaniswa kwemikana yevanhukadzi neyevanhurume. Zvese 
zvinotangira panzwisiso inoshandiswa yechinonzi kusununguka 
kwevanhukadzi kubva kuvanhurume. 

Pamusana pemaonerwo erusununguko urwu asina kujeka, tinoguma 
tava nematambudziko akawanda mukushandisa pfungwa dzeunhukadzi 
idzi pakunzwisisa chinonzi uvaranomwe kana kunzwisisa upenyu 
nemararamiro arwungaitwe  tichishandisa maonero iwaya 
euvaranomwe. Pakasachenjererwa, tinogona kuguma tave nepfungwa 
dzekusunungura vanhukadzi dzinozvara zimhuka rinoguma roparadza 
nekuputsa misha yose nevanhu vayo zvisina akazvitarisira. 
Ngatinzwisisei chaizvo zvatinoreva nerusununguko rwedu rwezvinhu 
zvakasiyana seavanhukadzi kuti tisaite dambudziko rekutevedzera 
chero zvinhu zvinongotaurwa nevamwewo vanhu vatisinganzwisisi, 
tichitora pfungwa dzavo tichiti ndidzo dzava dzedu idzo dzisingatiumbi 
nemhuri dzedu kana marudzi edu. Tinofanira kugamuchira kuti 
pfungwa dzingatibatsira dzekuongorora nadzo uvaranomwe dzitangire 
pakugamuchira kuti pfungwa dzingaburitsa nzwisiso yakanaka uye 
inogamuchirika dzeunhukadzi ndeidzo dzinotora maonerwo eupenyu 
anoitwa nevanhu kubva kugara nekugara asi tichigashirawo hedu 
kushanduka kwoita vanhu nemarudzi avo muupenyu hwanhasi. 
Shanduko haifaniri kutangira pakushandisa pfungwa dzevamwe. 
Ngatishandukei tiri mune dzedu. 

Chinhu chakakosha ndechekuti tisafunga kuti nhoroondo yedu 
yekwatakabva haina basa pakuedza kutsanangura zvatiri nhasi uno 
nezvatingazova mune ramangwana. Kana tikasadaro, tinogona kuguma 

toita sehoto inongotorwa hayo nemhepo ichienda nekunogumira nyika, 
chero kwainenge yaendeswa. Handifungi kuti rudzi chairwo rwune 
shungu nekuramba rwuri rudzi rwungagashire matorero iwayo 
eshanduko yeupenyu nemaonerwo angaitwa upenyu neraramo. Iyi 
inyaya yekutsvaga mudzi watingabatira pauri kuti kana tichiita zvinhu 
zvedu zvese nekufunga nezveupenyu hwedu hwese tinobatira pane 
zvinhu zvipi. Vanhu vanoita zvinhu vasina mudzi wavo wavanenge 
vakabatira pauri havangararami serudzi. 

Naizvozvo, patinonzwa Dangarembga (muna Davies, 1995) achiti 
zvinyorwa zvevanhukadzi zvinofanira kubva pamatambudziko chaiwo 
eupenyu hwavo hwavanosangana nahwo mukurarama kwavo chaiko 
sevanhukadzi, tinganzwisise sekuti nyaya huru iri pakushandisa 
chokwadi chemaitikiro ezvinhu muupenyu nekurarama. Anotizve 
vanhukadzi vanofanira kunyora nezveupenyu hwavo ivo vachishandisa 
mazwi avo anoburitsa nhunha dzavo dzeupenyu hwavo semanzwiro 
avanozviita chaiwo. Ikoko kurarama nemaonerwo eupenyu akadaro 
ndizvo zvinhu zvinofanira kuumba pfungwa dzingaonekwe nadzo 
uvaranomwe hupi nehupi zvarwo,  kusanganisira hunotaura 
nevanhukadzi kana vanhurume vemuZimbabwe. Ndizvowo 
zvatingafunge kuti zvinorehwa naChimhanda (muna Mguni nevamwe, 
2006) paanoti vanhukadzi vanofanira kurwa hondo itsva yekushandisa 
kunyora kurwira nekusunungura vanhukadzi. Zvakakosha_ kuti 
panorwiwa hondo itsva idzi pashandiswe chikero chimwe chete 
chekuongorora nekuyemura uvaranomwe hwacho 
chingangoshandiswawo pane zvinyorwa  Zvesezvese Zvazvo 
zvinotsvaga kubuda nedudziro yeupenyu nekurarama kwavaShona 
serudzi rwevatema. Izvi ndizvo zvingaite kuti zvigoneke kuyera 
uvaranomwe hwedu nenzira imotibatsira nekutistmudzira muupenyu 
hwedu hwemazuva ose. 


Tarisiro yekushandisa maonero eunhukadzi muuvaranomwe 
Handifungi kuti kana tichiti vanhukadzi vanyore nekuongorora 
uvaranomwe hwavo tinenge tichitarisira kuti tingoti kana mukadzi 

akange anyora chero chinyorwa chipi zvacho zvinotenge zvakakwana 
kuti titi chakanaka uye chinobatsira nekuti chanyorwa nemunhukadzi 
kwete. Nyaya haisi yekuti anyora mukadzi asi kuti anyora chii, 
anyorerei uye kuti anyora sei. Nyaya haisi yekuti tirambidze vamwe 
vanhu kutaura, kunyora nekuongorora hwumwe uvaranomwe tichiti 
ndehwana nhingi, saka musasvikepo hamudikanwi. Chakakosha, 
sepfungwa huru dzekuongorora nadzo uvaranomwe, ndechekuti 
tibvumirane kuti ipfungwa huru dzipi dzingashandiswe pakuyemura 
nekunzwisisa uvaranomwe nezvatinotarisamo zvacho. Varume vose 
nevakadzi vanogona  kusanyora, kusataura nekusaongorora 
uvaranomwe zvakanaka. Vanogonawo zvakare kunzwisisa kana 
kusanzwisisa zviri muuvaranomwe ihwohwo nazvazvingareva kurudzi 
rwevanhu vakatariswa. 

Tinoziva hedu chaizvo kuti vanhu havangafi vakaona chinhu 
chimwe chete zvakafanana nguva dzose. Tose tine mayemuriro atinoita 
zvinhu anogona kunge akasiyana kana kunge akafanana. Ndiko kusaka 
tune vakadzi nevarume vakasiyana mudzimba, asi tose tichipika kuti 
wedu ndiye akanaka kukunda vose. Naizvozvo, vanhurume 
nevanhukadzi vose vanogona kana kusagona kuona zvinhu nenzira 
imwe chete yakatarisirwa payemuro yeuvaranomwe inogamuchirika. 
Hazvina mbhosva kuti anonyora kana kutaura kana kuongorora 
uvaranomwe ndiani nekuti nguva dzose tinoguma tadzokera panyaya 
yepfungwa huru dzinoshandiswa nemunhu iyeye pabasa rake kuti 
tinzwisise kwaanobva nekwaanoenda nemaonero ake euvaranomwe. 
Inyaya chete yekutarisa zvinhu zvinokosheswa nemunhu ari kunyora, 
kutaura nekuongorora uvaranomwe kunotiudza udzamu hwekunzwisisa 
kwazvinobva muuvaranomwe hwacho nezvazvingareve. 
Zvakangofanana nekunge vanhu vakatarira mufananidzo wemunhu. 
Maonerwo neyemuro yose yezvinogona kushandiswa pakuongorora 
munhu zvinobva pakuziva kuti vanhu vakatarisa mufananidzo uyu 
ndivana ani, vanozivei nezvemunhu iyeye. Kuti tinzwisise mufananidzo 
wemunhu uyu zvakanaka zvinobva pakuti isu tinozivei isu 
nezvenhoroondo yeupenyu hwemunhu watinoda kutaura nezvavo kuti 

tizogona kuziva nekunzwisisa pfungwa dztingapa nezvemufananidzo 
iwoyo. Ndizvo zvimwe chetewo nekuongorora uvaranomwe. 
Tinonan’anidza chose chirimo  tichishandisa pfungwa huru 
dzezveupenyu hwatakararama isu kuti tigume tave kuziva kuti 
ipfungwai dzatingashandise mukuongorora chinyorwa kana nhaurwa 
zvinogutsa uye kuti pfungwa idzodzo dzinobvepi nekurevei pakuburitsa 
nzwisiso yedu yeuvaranomwe uhwu. 

CHITSAUKO 5 


KUSHANDISA UPFUMI MUKUONGORORA 
UVARANOMWE 


Chinonzi maonero eupfumi muuvaranomwe 

Pane imwezve nzira inogona kushandiswa mukuongorora uvaranomwe 
inotarisa uvaranomwe ichishandisa mamiriro nemaburitsirwo eupfumi 
huri muvanhu. Nzira iyi, inonziwo zvakare yekushandisa pfungwa 
yegutsaruzhinji kana kuti yechimakisisiti. Inonyanyozikanwa ichitarisa 
zvinhu zvose zvinotaridza nekutsambidzira upfumi huri muvanhu 
nemunyika, semaburitsirwo  nekutsanangurwa kwazvinoitwa 
muuvaranomwe asi zvichitorwa kubva muzviitiko zvemuupenyu 
chaihwo. Sekuziva kwatinoita, uvaranomwe hwesehwese zvahwo 
hunobva pazviitiko zvechokwadi zvinowanikwa muupenyu nekurarama 
kwevanhu murudzi. Naizvozvo, zvinhu zvakakosha kwazvo kuti 
tigamuchire kuti tinogona kushandisa nzira yemawanikirwo 
nemagovanirano eupfumi anoratidzwa muuvaranomwe kuti tinzwisise 
zvakadzama zvinhu zvakawanda zvinoitika muupenyu nemukurarama. 
Tinogona kuona nekunzwisisa zviri nane nyaya dzinobuda 
muzvinyorwa kana nhaurwa sedzinobva mukuongorora upfumi hune 
vanhu sekuziva kwatinoita zvinhu zvinowanikwa muupenyu hwevanhu 
vatinosangana navo zuva nezuva, munzvimbo dzatinoziva uye 
dzatinogara pamwe chete nemidziyo inoshandisa mumabasa akasiyana 
nevanhu vemurudzi rwedu. Zvose izvi zvinotangira pakuti tinzwisise 
kukosha kwakaita upfumi hwevanhu munyika nemurudzi pakutipa 
tsananguro yezviitiko zvemuupenyu nekurarama zvinowanikwa 
muuvaranomwe. 

Maonero anoshandisa upfumi muuvaranomwe akaita mukurumbira 
kubva kumal820, apo akatangwa  kushandiswa  nenyanzvi 
dzezveupfumi nekubudirira kwenyika dzinosanganisira Karl Heinrich 
Marx (1818-1883) naFriedrich Engels (1820-1895). Vaviri ava 

vanonyanyozivikanwa netsananguro dzepfungwa dzavo 
dzemawanikirwo anoitwa upfumi nezvahunoreva muvanhu vane rudzi 


rwavo zvavakaburitsa muzvinyorwa zvinonzi The Communist 
Manifesto naDas Kapitol. Vose vaive vaJerimani vainge vakadzizda 
zvikuru nezvenyaya dzeupfumi nekutongwa kungaitwe vanhu 
mumarudzi. 

Bressler (1994) anoona sekuti maonero avarume ava euvaranomwe 
anonyanyotsambidzira nyaya yeupfumi hwemuvanhu murudzi nehuri 
munyika. Vanotsanangura zvakanyanya nhoroondo yose yemashandiro 
nemashandisirwo eupfumi muvanhu panguva inozikanwa pamwe 
nekuratidza mawanikirwo eupfumi nevanhu murudzi nemunyika. Idzi 
ndidzo pfungwa dzinoshandiswa nembongorori dzeuvaranomwe 
kunzwisisa zvakadzama unyorwa nenhaurwa dzinobva mukurarama 
kwevanhu murudzi. Mbongorori idzi dzinoti upfumi ndicho chimwe 
chezvinhu zvingashandiswa kutsanangura upenyu nemararamiro 
evanhu vakasiyana sezvazvinowanikwa muuvaranomwe hwerudzi 
nenyika. Dzinotsambidzira nyaya yekuti vanhu vanogona kushandisa 
kuveko kana kusaveko kweshanduko yeupenyu hwevanhu kunobva 
muupfumi kana urombo hune vanhu, kunzwisisa zvakadzama 
zvinowanikwa kana kubva muuvaranomwe hwerudzi. 

Naizvozvo, nzira yekushandisa upfumi, inonzizve yechimakisisiti, 
inoongorora uvaranomwe ichitsambidzira pfungwa huru yekuti upenyu 
hwedu hwese sevanhu hunoonekwa nemamiriro uye mauyiro anoita 
upfumi kuvanhu vemarudzi akasiyana, pachitsanangurwa kutenderera 
nekushandiswa kunoitwa mari nevanhu muupenyu nekurarama kwavo 
kwezuva nezuva. Izvi ndizvo zvinhu zvinoshandiswawo nembongorori 
dzeuvaranomwe kupa tsananguro yeongororo dzavangaite dzeupenyu 
nekurarama kwevanhu murudzi sezvazvinoonekwa muuvaranomwe 
hunenge hwakatariswa panguva nenzvimbo yakapiwa. Kuwanikwa 
nekushaikwa kweupfumi muvanhu ndizvo zvinhu  zvinenge 
zvotsanangura zviitiko Zvese zvemuuvaranomwe, 1ZVO 
zvinozikanwawo kuti zvakamirira zviitiko chaizvo zvemuupenyu. 

Mukushandisa nzira iyi, mbongorori dzakawanda dzinowanzotsvaga 
kuratidza zvinhu zvinowanikwa kana _ kushaikwa muupenyu 
hwevatambi vari munyaya dzinenge dzakatariswa. Dzinoedza 
kutsanangura mawanikirwo kana mashaikirwo anoitwa upfumi nevanhu 
vari muzvinyorwa, pamwe nekuratidza kuti zvose zvinoonekwa 
zvichiitika muuvaranomwe hwacho zvingarevei kuvanhu vanowana 
mari kana vanoishaya. Naizvozvo, mukushandisa nzira huru iyi 
yekuongorora nayo uvaranomwe, upenyu hwevanhu mukurarama 
kwavo kwese hunenge hwoonekwa setsananguro huru yekurwira 
kuwanisa vanhu upfumi kana kushaisa vamwe vanhu zvinhu 
zvakakosha muupenyu nemukurarama kwavo. 

Pfungwa iyi inoona paine maboka evanhu anoti boka revanhu 
rinogaroshandira kuunganidza mari neupfumi huzhinji, 
richinyanyoshandisa vanhu veruzhinji zvakanyanya uye zvine utsinye, 
neboka revanhu vasina havo chavainacho kunze kwekungova ivo vanhu 
vane simba ravo chete ravanoshandisa kusevenzera vane mari mabasa 
akasiyana kuti vawane kuzviraramisa. Muchimakisisiti, kazhinji vanhu 
vane mari nezvinhu ndivo vanotanga vari vanotonga vanhu veruzhinyi 
munyika nemurudzi. Nekune rimwe divi vanhu vasina vanotambura, 
vasina mari kana zvinhu zvekushandisa kuti vararame vanoguma 
vongofamba vachitsvaga basa rekusevenzera vane mari kuti vawane 
chingavararamisa. Ivava vanhu veboka rechipiri ndivo vanenge vari 
vakawanda murudzi nemunyika asi vachitanga vachitongwa nevane 
mari neupfumi hwakawanda. 

Nekuda kwekunyanyosiyana kweupenyu nemararamiro evanhu vane 
mari nezvinhu nevanhu vasinawo zvinhu zvakawanda, panoguma poita 
dambudziko remakakatanwa makuru uye makukutu pakati pemapoka 
aya, Zvinozoguma zvaita kuti veboka risina mari nezvinhu, mukuwanda 
kwavo, vakurire vaye vane mari nezvinhu, vachivabvisa pachigaro 
chekutonga, vogumisira vava kutonga ivo nevashoma vavanosarudza 
kubva kune vakadzidza nevane mari. Saka, pfungwa huru 
dzechimakisisiti dzinoratidza kuti panomuka mapishapisha ehondo 
pakati pevanhu vane mari nezvinhu nevasina, apo vasina mari nezvinhu 

vanozotsamwa vachifunga kuti vanhu vane mari vanoda kurarama 


nekuvashandisa zvisina mwero wakanaka uye nekudya zvinhu zveziya 
ravo vachivashandisira utsinye. Izvi zvinokonzera zhowezhowe, 
mhirizhonga nemvongamupopoto murudzi nemunyika zvichiguma 
zvakonzera chimurenga. Naizvozvo, kushandisa upfumi huri muvanhu 
inzira inonyanyoshandiswa zvikuru muuvaranomwe kutsvaga 
kunzwisisa zvakazara zviitiko zvinobuda muzvinyorwa nemunhaurwa. 
Zviitiko izvozvo zvinenge zvotorwa sekuti zvakamirira chokwadi 
chaicho chezvinhu zvinoitikawo muupenyu, zvichiwanikwawo zvakare 
muzvinyorwa kana nhaurwa dzeuvaranomwe. 

Pfungwa huru idzi dzekutarisa nadzo uvaranomwe dzinosimbisa 
nyaya yekuti vanhu vane mari nezvinhu muupenyu vagara havafarini 
kuti vanhu vanovashandira, vanova vasina mari neupfumi, vawanewo 
zvinhu zvinoringana navo pabasa ravanosevenza. Vapfumi ava 
vanoonekwa sevanhu vakaoma mwoyo zvikuru uye vanofarira kunyima 
mari nezvinhu zvinoraramisa kuvanhu vanovashandira. Vanhu vanoda 
upfumi hwavo zvakaoma uye kudarika ukama hwavangaite nevanhu 
vanovashandira. Pamusana pemaonero iwaya, vanhu vakapfuma ava, 
vanowana mari nezvinhu, vanotoda kugarorwisana chaiko nevanhu 
vasina mari nezvinhu, vachivaona boka irori revanhu serevanhu 
vakangogarira kutora mari yavo zvisina kodzero. Boka iri rinoona 
vanhu varombo sevanhu vasingatendi pane zvavanopiwa nevane mafi, 
sevanhu vane usimbe hwekuti vanotongomanikidzwa kuti vaite basa, 
vachigarochemachema zvisina kodzero senzira yekunzvenga kuita basa. 
Izvi ndizvo zvinhu zvinopa makakatanwa makuru anowanikwa pakati 
pemapoka maviri aya munyika dzakawanda nemumarudzi akawanda. 

Nekune rimwe divi, boka revasina mari rinogaroona boka revane 
mari serevanhu vanorarama nekuvadzvinyirira nekuvashandisa 
zvekuvafondokesa pasina zvakawanda zvavanowana mukushanda 
kwavo. Nokudaro, vanoona sekuti vapfumi vanhu vanotsvinya uye 
vakaoma mwoyo zvekuti havasununguki kupa varombo chero zvinhu 
zvanenge vasisadi kudya ivo. Vanoona sekuti vanhu vane mari vanenge 
vachitoda kushandirwa mabasa pasina mubhadharo nekuti pavanenge 

vofanira kuti vabhadhare vasina mari basa ravanenge vaita, vanotanga 
kuchemachema vachitsvaga kuti vasabhadhare mari yakawanda. Izvi 
ndizvo zvinoguma zvodaidzira kukakavadzana kwakanyanya pakati 
pemapoka maviri aya, kunoguma kwounza kurwisana kukuru pakati 
pevanhu pemapoka aya. Vamwe nevamwe veboka_ vanorwira 
kudzivirira vanhu veboka ravo. 


Mashandisirwo emaonero eupfumi muuvaranomwe 

Nzira yekushandisa upfumi kuongorora nayo uvaranomwe haitarisi 
kuti vanhu vemuboka rimwe nerimwe vanenge vari varume here kana 
kuti vakadzi, sezvo varume nevakadzi vachipinda mumapoka maviri 
aya. Hainazve vana kana vanhu vakuru. Nyaya huru inopinza vanhu 
mumapoka ndeyezvavaizvo seupfumi hwavo kana kuti zvavasina 
semucherechedzo weurombo. Nekudaro, kushandisa nzira iyi 
mukuongorora nayo uvaranomwe kunoenzanisa vanhu vose pasina kuti 
vanhukadzi kana vanhurume, vana kana vanhu vakuru. Inovavarira 
kutsvaga kupa mapoka ose evanhu mikana yakafanana yeupfumi 
nekurarama. Naizvozvo, nzira yekuongorora nayo uvaranomwe 
uchishandisa upfumi, kana kuti yechimakisisiti, inzira inotangira 
pakutsanangura nhoroondo yezvatinowana tichishandisa zuva nezuva 
mukurarama. 

Chinhu chimwe chinonyanyoshandiswa pakutarisa nacho zvinhu 
zvose inyaya yeupfumi hune vanhu murudzi kana munyika. Hainei 
zvakare nekuti vanhu vemurudzi panguva yakatarwa vanhu vatema 
here kana vachena kana vakaradhi. Zvese izvozvo zvinenge zvisina 
basa. Nokudaro, marudzi eseese zvawo evanhu anenge achionekwa 
seakafanana mumabatiro nemaonero aanoita vanhu vemapoka makuru 
maviri evanazvo nevasina murudzi rwevanhu uye panguva nenzvimbo 
inozikanwa. Marudzi ese evanhu epasi rose anotarisirwa kufamba 
mafambiro mamwe chete ekugadzirisa zvinetswa zvevanhu 
vemumapoka maviri aya. 

Kunyora kana kutaura uvaranomwe kunenge kunoguma kwoonekwa 
senzira inotsvaga kutsanangura nekuburitsa zvakadzama matambudziko 

evanhu vemapoka ose anowanikwa murudzi zvese nezvinetswa 
zvinowanikwa muvanhu vemurudzi rumwe nerumwe. Hunenge huchida 
kuratidza mazano ezvingaitwe mnevanhu vemaoka ose aya 
mukushingirira kwawo kuapedza. Kunyora, kutaura nekuongorora 
uvaranomwe kunenge kwoonekwa semabasa ekuedza kuburitsa 


pachena nekutsanangura makakatanwa ose makuru ari muvanhu 
vakasiyana panguva dzakasiyana dzeupenyu hwavo. Hunoda kuratidza 
vaverengi, vateereri nevaongorori kuti pamusana penhoroondo 
dzemakakatanwa anowanikwa mumarudzi akasiyana evanhu munyika 
nekuda kwekusamira zvakanaka kwekupararira nekugovanwa 
kweupfumi. 

Uvaranomwe hunofanira kuonekwa sechiringiriro chinoonekwa 
nacho zviitiko zvose zvemuupenyu hwevanhu _pachishandiswa 
mawanikirwo nemaparadzirirwo eupfumi hwevanhu murudzi kana 
munyika. Kugona kana kusagona kwemunyoni, mutauri kana 
muongorori kunenge kworeva kukwanisa kana kusakwanisa kwake 
kuburitsa  nekutsanangura zvakadzama  nzwisiso yezvitiko 
zvemuupenyu hwevanhu maererano nezveupfumi kana urombo 
hwevanhu muuvaranomwe. Ndizvo zvinotaurwawo naTichapondwa 
(2004) kuti maonerwo euvaranomwe _ enoshandisa upfumi aya 
anonyanyoshandiswawo nembongorori dzakaita saTerry Eagleton, 
George Lukacs, Louis Althusser, Emmanuel Ngara, Frank Lentricchia 
naChidi Amuta. Ndiwozve maonero ezvinhu anoshandiswawo naJulius 
Nyerere, Ngugi WaThiongo, Ousmane Sembene nevamwewo. 

Kana tikatarisa bhuku renganonyorwa raPatrick Chakaipa rinonzi 
Dzasukwa Mwana asina Hembe, tinoona munyori achiratidza vanhu 
vatema vachishandiswa semadhongi papurazi pemurungu anonzi 
Vhuka. Vanomutswa usiku kunosima fodya vachitungamirirwa 
naForomani baba vaMavis. Zvinonzi kana basa rakawanda, nevana 
vechikoro havatoendi kuchikoro nekuti vanhu vose vanenge vachidiwa 
kuti vasime fodya yemurungu. Izvi zvinotsanangura zvakazara 
dambudziko revanhu vatema rekusave nemari rinoita kuti vabatwe 
zvakashata nanasapurazi vakaita saVhuka, varidzi vemapurazi vane 

mari yakawanda yavanowana nekudzvanyirira vanhu vatema 
vanovashandira. 

Kusevenzeswa kwevana kuti vasina fodya kunotaura kuti kubatwa 
chibharo kunotoitwa vana vachitorerwa kodzero yavo yekudzidza. 
Chero sarudzo yevadzidzisi vepachikoro inoratidza kuti chikoro 
pachacho hachikosheswi kukunda basa remupurazi. Zvinobatsira 
kuwedzera urombo nekushaya kuvanhu vatema nekuti tinoratidzwa 
pachena kuti Ticha Wadyazheve haatogoni kudzidzisa vana 
sezvinotarisirwa. Anotosarudza vamwe vana kuti aviate vakadzi vake. 
Zvinhu zvakadai zvinoita kuti kushaya neurombo hutekeshere 
zvakanyanya ikombodze mumhuri zhinji dzevatema dzinosevenza 
mumapurazi. Naizvozvo, chikoro chinoshandiswa mubhuku iri 
kuwedzera kutambura nekudzvanyirirwa kwevanhu vatema nevachena 
vane mapurazi avo. 

Tinopiwa vashandi vepapurazi vakaita sababa vaMarvis, Paurosi, 
vachiguma vava kumwa doro zvisina mwero, voita zvidhakwa zvikuru 
zvedoro. Chikonzero ndechekuti vanosevenzeswa zvakanyanya 
papurazi zvinoita kuti vagume voda kutsvaga kwavangapedzere 
nekunyudza matambudziko avo ose. Vanoguma  vonyudza 
matambudziko avo mukumwa doro kwakanyanya vachifunga kuti 
kudzinga nhamo dzavo, voguma voti kana vakaenda kudoro kwacho 
havachadzoki kusvika doro rose rapera kwarakanga riri. Izvi 
tinozviwanawo zvakare kumabasa_ kunosevenza vanhu vatema 
zvakanyanya kwakaita semumigodhi nemamwe mabasa akasiyana. 
Munoburitswa vanhu vatema vachiguma vomhanyira kunomwa doro 
zvakanyanya nekuda kwekuramwa kuti havaoni vachikwanisa 
kurarama zvakanaka nekuti mari yavanopiwa kubasa haikwani. Vamwe 
vavo vanoguma vagara mumbhirizhonga nemhuri nekuda kwemari 
isingakwanisi kutenga zvinhu zvinonyanyodikanwa mukurarama. 

Kana vanhu vakanyatsocherechedza zvakanaka bhuku raChakaipa 
iri vachishandisa maonero makuru euvaranomwe anobva kuupfumi, 
vanogona kuguma voona kuti zviitiko zvemubhuku iri zvinotsanangura 
zvakajeka kuti upfumi hwevanhu vatema nehwevachena hahuna 

kugovaniswa zvakaenzana, zvinosiya vanhu vatema vakawanda vasina 
chavainacho chaicho chingavararamisa kunze kwesimba ravo 
rekugarosevenzera vamwe vanhu vasingavapi mugove unoita kuti 
vararame zvakanaka. Hazvidi kushopera kuti tione kuti murungu umwe 
chete uri kutemesa musoro vanhu vatema vakawanda vanoshandiswa 
semadhongi asi pasina zvikuru zvavanopiwa. Ndiko kushungurudzwa 
nekudzvanyirirwa kweboka revanhu vatema nevachena kunoda 
kuburitswa naChakaipa. Hazvizotishamisi kuona tichipiwa Paurosi 
naVhuka vachirwa nezvibhakera chaizvo nekuda kwekuti makakatanwa 
aripo pakati pavo aqnomirira makakatanwa makuru evanowana 
nevanoshaya. 

Mubhuku irori, tinoona vanhuwo zvavo vatema_ vepapurazi 
vachikuza baba vaPaurosi, kuratidza kuti ivo vari kudivi rimwe chete 
navo pakufunga kuti Vhuka munhu akashata nekuti anodzvanyirira 
vanhu vatema, saka vanoda kuona achirohwa. Nokudaro, uyu 
mucherechedzo mukuru wekurwa kunogona kuvepo pakati pevachena 
nevatema. Tinozokuona kurwa ikoko muhondo yeChimurenga Chepiri 
apo vatema vakaguma votora pfuti kurwisana navachena kuitira kuti 
vachena vabvume kugovana upfumi hwemunyika nevatema. 
Tinoonazve dambudziko irori richisvika pahondo yeChimurenga 
Chetatu chekurwira kugovewa kweminda neupfumi hwenyika 
kumarudzi ose muZimbabwe. 

Nelson naGrossberg (1988) vanowedzera kuti maonero 
echimakisisiti aya anotsvaga kuenzanisa vanhu vose munyika 
nemumarudzi, varombo nevapfumi, nekuti anoda kuona vanhu vose 
vachiitirwa zvinhu zvakaringana navo nguva dzose. Anotsvaga kuona 
kuti upfumi hwevanhu munyika hahurambi huri mumaoko evanhu 
vashoma veruzhinji vachidya nhoko dzezvironda. Kana pakashaiwa 
kuringaniswa ikoku kweupfumi muvanhu vese, zvinhu zvakadai 
zvinoguma zvokonzera makakatanwa nekurwisana kukuru muvanhu 
vemunyika kana mumarudzi. Kugarisana kwakanaka kwevanhu 
mumarudzi akasiyana emunyika kunogona kuzadziswa chete kana 
vanhu vakaziva nekucherechedza kuti magovanirwo angaitwa upfumi 

muvanhu vose vemurudzi kana munyika haana vamwe vanhu vanoita 
upfumi hwakawandisa vamwe vachidya nhoko dzemakonzo. 

Zvinhu zvakadai zvinokonzera kukwikwidzana nekukukwizirana 
kwakanyanya muvanhu nemumarudzi. Izvi zvinoreva kuti pane ukama 
hukuru kwazvo pakati peupfumi kana urombo hwevanhu munyika 
nezvinhu zvinopa nekuumba upfumi hwevanhu murudzi Zvine ukama 
nezvose zvinopa urombo nekushaya mukurarama kwevanhu. Upfumi 
hatingahuoni hwangovemo muvanhu pasina kutarisa zvinhu zvose 
zvinoita kuti huvepo kana kuti husavepo. Izvi ndizvo zvinhu zvinoita 
kuti pfungwa huru dzekuongorora nadzo uvaranomwe dzinoshandisa 
upfumi, chimakisisiti, chive chakakosha kushandisa pakuongorora 
zvinhu zvose zvemuupenyu hwevanhu nenharaunda yakatenderedza 
vanhu murudzi panguva yakatarwa. Idzi ipfungwa dzinokoshesa nyaya 
yekuda kuziva nekugona kutsanangura zvinhu zvese zvinokonzera 
kupfuma kana urombo, zvikuru muuvaranomwe. Ndizvo zvinosiyanisa 
zvakanyanya pfungwa _  idzi  nedzekushandisa chimiro kana 
mawanikirwo echinyorwa kana nhaurwa kuti idzi ipfungwa dzisinei 
nenyaya dzeudavadi hwemunyori kana mutauri. 

Tinoudzwa naAchebe (1988) kuti uvaranomwe hwesehwese zvahwo 
hunofanira kutarisa zvinhu zvinopisapisa mukugara nemukurarama 
kwevanhu vane uvaranomwe ihwohwo. Ndizvozve zvinorehwawo 
naNelson naGrossberg (1988) pavanoti uvaranomwe hunofanira kuve 
chiringiriro chezviitiko chaizvochaizvo zvemuupenyu hwevanhu vane 
uvaranomwe hwacho. Pfungwa dzakadai dzinoonekwawo muna Ira 
Shor (muna Bressler, 1994) paanoti uvaranomwe hune basa hunofanira 
kutarisa tsika nemagariro evanhu murudzi sepfungwa dzinogutsa 
ruzhinji rwevanhu murudzi. Pesepese _ patinoshandisa nzira 
yekuongorora nayo uvaranomwe inotsambidzira upfumi hune vanhu 
kana kuti chimakisisiti, tinodaidzirwa kuti tiongorore ukama hwevanhu 
vanoshandira vamwe vanhu kana kuti vashandi nemari yavanowana 
mukuumba upfumi hwese hwemakambani nevavanoshandira kana kuti 
vashandirwi. 

Kanawo tikatarisa bhuku raCharles Mungoshi rinonzi Inongova 
Njakenjake, tinoona nekunzwisisa kuti dambudziko guru ririmo 
nderevanhu vane zvinzvimbo zvikuru mumakambani vanoshandisa 
utsinye neumbimbindoga kuvanhu vari pasi pavo pabasa. Mushure 
mekunge Tafirei Gwaumbu arongerwa kusiirwa musikana asiri wake 
ane nhumbu yeumwe munhu, Tafirei anochengeta mukadzi nemwana 
vasiri vake nekuda kwekuti Maxwell Masunga, waanofunga kuti 
ishamwari yake, anoshandisa samba rose raainaro kuti zvaanoda iye 
kuti zviitike zvitoitika saizvozvo. Nokudaro, panodzoka mbhiri 
kwemakungwa, anotorazve mukadzi weshamwari yake uyo anoshanda 
ari pasi pake oparada mhuri yaTafirei nekumubudisa basa kuti iye basa 
asadzingwe basa. 

Zvinobuda pachena mubhuku nin kuti kushaya  upfumi 
hwakakwanirana muupenyu hwemhuri yaTafirei ndiko kunoita kuti 
atorerwe zvinhu zvakakosha kwaari nevari pamusoro pake pabasa. 
Vane mari nesimba rakawanda vakaita sana Maxwell vane mukana 
wekutsondorera mufuku wemvura yavasingadi kumwa ivo asi ichida 
kumwiwa nevamwe. Anokanganisa upenyu hwaSheila nehwaTafirei asi 
iye asingatombodi kuwanana naShiela wacho. Ndipo patinoona utsinye 
hwavane mari kune vasina. Mungoshi haazotiratidzi hake kuti 
makakatanwa aya anozoguma nekubudirira kwevasina mari nesimba 
sezvinotarisirwa kuchimakisisiti nekuti muna /nongova Njakenjake, 
vasina mari nevanotambura vanotoguma ivo voda kuzviuraya kuti vaye 
vasare zvakanaka vachidya mafuta ayo nyika. Hazvienderani 
nepfungwa huru dzekuongorora uvaranomwe hunoshandisa upfumi. 

Chinhu chinenge chakanaka kuti mukuongorora uvaranomwe, 
mbongorori dzizive nzira dzakasiyana dzekutarisa nadzo unyorwa 
nenhaurwa, kwete kuziva nzira imwe chete yoga. Asiwo zvinenge 
zvakakoshawo zvakare kuti vazive nzira inganyanye kubatsira 
kuburitsa pachena zviri muzvinyorwa kana nhaurwa dzeuvaranomwe. 
Nzira yeupfumi ndeimwe nzira inogona kushandiswa nembongorori, 
asi haisiyo yoga. Chakakosha kuziva ndechekuti inzira inogona kupa 

tsananguro yakanaka yezvimwe zvatingaone sezvinoitika muupenyu 
hwedu semarudzi evanhu akasiyana. 

CHITSAUKO 6 


KUSHANDISA MAONERO ECHIMODHENISITI 
MUKUONGORORA UVARANOMWE 


Chinonzi maonero echimodhenisiti muuvaranomwe 

Kune dzimwe mbongorori dzeuvaranomwe dzinoshandisa mamwewo 
maonero euvaranomwe anganzi echizvinozvino’ kana kuti 
echimanjemanje kana kuti  echimodhenisiti. Aya maonero 
euvaranomwe akasiyana § neanomboshandiswa nedzimwewo 
mbongorori pane dzimwewo nguva mune zvinhu zvakawanda. Tine 
mbongorori dzakawanda dzinoshandisa maonero aya anotsambidzira 
maonero amazuva ano. Kuvanhu vazhinji echimodhenisiti maonero 
matsva euvaranomwe akatanga kushandiswa zvinozvino uno kana 
tichiafananidza nemamwewo maonero euvaranomwe akaita 
seanoshandisa utema, unhukadzi, chirungu, upfumi kana kuti 
anoshandisa chimiro chechinyorwa. Ichokwadiwo kuti maonero 
euvaranomwe echimodhenisiti akada kufanana neechimiro nekuti 
naiwowo anoshandisawo zvakare chimiro, urongwa, mutauro, 
nezvimwe zviga zvakadaro. Asi, mutsauko mukuru ndewekuti 
chimodhenisiti chinoramba kushandisa izvi sezvazvaizikanwa zvakaita 
kare, chichitsambidzira kushandisa chimanjemanje kana kuti 
chizvinozvino mukupira zviitiko zveupenyu semaonero matsva 
ezvinhu. 

Maonero euvaranomwe anoshandisa chizvinozvino kana kuti 
echimodhenisiti, achiri kutotanga kushandiswa iye zvino uno kana 
tichiafananidza neamwe maonero euvaranomwe aripo. Anoshandiswa 
kuedza kunzwisa zvakadzama kunyora, kutaura nekuongorora 
uvaranomwe, zvekuti hapasati patove mneruzivo rwakanyanya 
rwakanyorwa nezvarwo, zvikuru muChiShona. Kune dzimwe 
mbongorori dzinotsanangura kuti maonero — echimodhenisiti 
achangotanga iko zvino mukuongorora, kunyora kana kutaura 
uvaranomwe. Anoonekwa seanoshandisa nzira itsva dzechimanjemanje 

120 


kana kuti dzechizvinozvino kuburitsa zvinhu  zvinotaurwa 
nezvinorehwa_ vanyori, vatauri nembongorori dzeuvaranomwe. 
Mbongorori dzakadai dzinowedzera kuti maonero aya euvaranomwe 
anoshandisawo zvakare nzira huru yekutsambidzira kukosha 
kwemaburitsirwo echinyorwa kana nhaurwa_ kupa tsananguro 
yeuvaranomwe nezvahunomirira. Saka, nyaya huru inorambobuda 
ndeyemaburitsirwo anoitwa chinyorwa kana mhaurwa senzira 
yekutsanangura nzwisiso yemuverengi, muteereri, kana muongorori 
weuvaranomwe nenzira yakadzama pachishandiswa urongwa 
kwepfungwa nezvitsauko, kuumbwa kwavatambi nenyaya 
pachishandiswa nzira itsva dzakaita sekuongorora mashandisirwo 
emutauro senzira itsva yekutarisa nayo uvaranomwe. Vanoona 
vangatizve iyi inzira yekutarisa nayo kunyora, kutaura nekuongorora 
uvaranomwe matsva yakasiyana neyakagara ichishandiswa pakutanga 
kwekuongorora kunyora nekutaura. Inopa kuona zvinhu nemaonero 
akasiyana, dzisina kujairwa  mnenyanzvi  dzkatanga kuita 
nezveuvaranomwe. 

Pane vanoona sekuti maonero ekushandisa chimodhenisiti iwaya, 
mukupa nekutarisa kwaanoita euvaranomwe, anonyanyobva papfungwa 
yekuramba kugashira kuramboshandisa pfungwa  dzakagara 
dzichingoonekwa kubva kare muvanhu nemumarudzi senzira imwe 
chete yoga yokutarisa nayo kana kuona nayo upenyu nekurarama. 
Vanhu vane mafungiro iwaya vanoona_ sekuti chimodhenisiti 
chinoguma choreva maonero euvaranomwe anoramba kusevenza 
nezvinhu zvakagara zvichizivikanwa zvakaita zvinhu, chichitsvaga 
kupa zvinhu zvacho nemamwe mapiro kana maonero akasiyana. 
Vanoona sekuti iyi inzira yekuona nayo uvaranomwe inotsambidzira 
zvakanyanya kuona  nekushandisa kuongorora uvaranomwe 
pachitsambidzirwa zvinhu zvitsva mune zvekukunyora nekutaura 
uvaranomwe. Inoramba kushandisa zvinhu zvakagara zvichingovapo 
kubva kare muvanhu sandiwo ega mawanikirwo nemaonerwo angaitwa 
zvinhu muupenyu. 

Zvinhu zvingaratidza maonero echimodhenisiti zvinosanganisira 
kuramba kugashira kuti svondo ndiyo yoga inofanira kupa maonerwo 
ezvinhu zvese murudzi nemunyika, kuramba kugashira kuti vanhurume 
ndivo vega vanofanira kutungamirira dzimba nemukurarama, kuramba 
kuti pane nzira dzinotovepo dzinozivikanwa sekuita nadzo zvinhu 
zvinounza upfumi, kuramba kuti pane matauriro mamwe chete 
anowanikwa uye anozivikanwa nekutenderwa pakati pevabereki 
nevana, kuramba hama sezvinhu zvinongofanira kugashirwa zvakadaro 
pasina kuzvipikisa kana zvimwewo zvakangodaro. Naizvozvo, 
maonero echimodhenisiti angaonekwe seanoda kupinduridza kana 
kushandurudza maonerwo akagara achiitwa nawo zvinhu muupenyu 
sandiwo oga maonerwo aripo kana kuti anoshanda. Anokurudzira kupa 
mamwewo maonerwo nemaitirwo angaitwa zvinhu. Kunotova kutsvaga 
maonerwo ezvinhu matsva muupenyu = anosiyana neakagara 
achizivikanwa kana kushandiswa nevanhu kubva kare. 


Mashandisirwo echimodhenisiti muuvaranomwe 

Maonero ezvinhu echimodhenisiti anowanzoshandiswa nembongorori 
dzemazuva ano mukuongorora kana kuedza kunzwisisa zvakanaka 
uvaranomwe. Anoramba kukurudzira vanhu kuti vanyarare kutaura 
zvimwe zvinhu vachiti zvakagara zvichizivikanwa asi zvisingataurwi 
nezvazvo pachena. Angagume oonekwa_ sekuti maonero aya 
anotsambidzira zvakanyanya pfungwa yekuti zvinhu  zvese 
zvinoonekwe kana kuitwa nevanhu sezvazviri, pasina kuvigiridza 
zvimwe kana kunyara. Naizvozvo, maonero akadai anokurudzira kuti 
zvinhu zvinanikwe pachena zvichionekwa sezvazviri pachinhambo 
chekuda kuedza kuvigiridza zvimwe. Naizvozvo, aya maonero 
euvaranomwe anoratidza pachena panenge pasvika zvinhu zvakaita 
seuori, chipfambi, zvematongerwo enyika, zvesvondo, nezvemagariro 
atinota sevanhu murudzi nemunyika nhasi uno kana tichizvienzanisa 
nezvazvaive kare. Haana chinhu chinosara kutariswa, kutaurwa kana 
kutsoropodzwa. 

Pane nguva yatinowana chimodhenisiti chichiburitsa zvinhu 
zvakaita sezvinyadzi zvichitaurwa sezvazviri, ubereki nehumwana 
huchitorwa sezvahuri nezvimwe zvakadaro. Maonero aya anoramba 
kutevera maonero anokudza chichi kana chochocho nepamusana pekuti 
zvakangobva kana kugara zvakadaro kubva pakutanga. Semuenzaniso, 
chimodhenisiti hachina matyira chero pazvinhu zveuMwari. 
Zvinongotaurwa nekutsoropodzwa pachena sekuti hapana 
chingaswerotendererwa navanhu. Saka, maonero anogona 
kutsamwiswa nehuori hwevatungamiriri vedzisvondo, achiburitsa 
zviitiko zvese sezvinhu zvinonyadzisa mukuitika kwazvo. Zvinhu z 
asvika padanho rinorutsisa rekushata kwazvo. Aya matarisirwo 
euvaranomwe anokurudzira kufungisisa nezvezviitiko zvese zvinoitika 
kuvanhu nekutarira uye kutsanangura kuti nei zvinhu zvava kufamba 
zvakadaro muupenyu. Anobva pakugara pandangariro dzevanhu, 
zvikuru vaye vava kufunga nekutaura zvinhu vasingatyi kuzvitaura 
kana kunyara kuzviburitsa pachena sezvazviri. 


Kusanzwisiswa kwemaonero echimodhenisiti 

Muupfupi, maonero euvaranomwe anotsambidzira chimodhenisiti 
angade kuonekwa seanokurudzira kuramba kutevera mitemo yose iripo 
yezvinhu zvakawandawanda, mitemo yezvinhu yakangogara ichinzi 
iripo kutevedzwea nevanhu nemarudzi. Izvo zvingaite kuti kune 
zveuvaranomwe vanhu varambe kungotanga nekugashira zvinhu 
zvakaita sezvimbo zvavabereki sezvakagara zvichiitwa kubva kare. 
Mienzaniso ingashandiswa apa ndeyaTambudzai, Nyasha kana 
Maiguru mubhuku raTsits1 Dangarembga rinonzi Nervous Conditions. 
Vose vanoratidza kuramba kugashira tsika dzechivanhu dzakagara 
dziripo vachiti havadzidi nekudzitevedzerta nekuti dzinovadzvanyirira 
sevanhukadzi. Ikoko kuramba kushanda nemitemo yezvakagara 
zvichiitwa kubva kare ndiko kunenge kofambidzana nemaonero 
echimodhenisiti. Maonerwo ezvinhu matsva kune zveuvaranomwe, 
anokurudzira munyori, mutauri kana muongorori kubvunza mimwe 
mibvunzo isina kugara ichisibvunzwa nezvemamiriro kana maitikiro 

ezvinhu. Hazvizotishamisi kunzwa munyori, mutauri kana muongorori 


weuvaranomwe achisvika pakubvunza zvinhu zvakaita sekuti akapa 
mvumo kuvabereki yekuve nesimba rakawandisa kuvana ndiani, akati 
vana ndevevanhurume vega ndiani, akati munhu arambidzwe kuita 
chero zvese zvaanenge ada paanenge azvidira ndiani, akati mukadzi 
kana murume ndewemunhu umwe chete ndiani, akati vakadzi ndivo 
vanogaroshinaira kubikira vanhu varume vakangotasha makumbo 
kudzioya moto ndiani, akati varume ndivo vanofanira kupfimba 
vakadzi vachimborambwa ndiani nezvimwewo  zvakadaro. 
Vasingatenderani nemaonero ezvinhu echimodhenisiti aya vaangaone 
sekuti yose iyi mibvunzo yevanhu vanopenga nekuti inobvunza zvinhu 
zvakagara zviripo zvichingotenderwa zvakadaro. Asi, chimodhenisiti 
hachigashiri kuti zviriko zvinhu zvinofanira kungogashirwa nekuti 
zvakawanikwa zvakadaro. Chinotsvaga kuumba maonerwo ezvinhu 
matsva. 

Pane vamwe vanhu vanoona sekuti maonero  ezvinhu 
echimodhenisiti anogona kudaidzira kupembedza maonero ezvinhu 
anenge ekupenga kana kuti ekushaya kuva vanhu vakarongeka, 
vasinganzwisisiki muzvinhu zvemuupenyu nekurarama kwavanhu. 
Anoonekwa seanounza hovhiyo nekuvhiringika mukugara kwevanhu 
nekuti anorwisana nemaonero ezvinhu akagara achizivikanwa. Vanhu 
vazhinji vanoguma voona sekuti anokurudzira kuti vanhu vagare vasina 
matyira ezvinhu nekunyatsorongeka kwakanaka nekuti havachasevenzi 
maonero ezvinhu sezvazvakagara zvakaita, kwete. Zvinhu zvinenge 
zvangovhiringidzika zvekuti zvinhu zvinosimboonekwa 
sezvinochitanga pamabudiro kana maonerwo azvo zvinenge 
zvongowanikwa chero pazvingabude. Zvinotanga zvinogona 
kuwanikwa kumagumo, zvekumagumo zvichiwanikwa kumavambo. 
Zvinhu zvese zvinenge zvongoonekwa semaminimini, madirativhange 
kana bvonyongera rezvinhu. Hazvinyatsoonekwi kwazvinobva, 
kwazvinoenda kana zvazvingareva. Zvava kutotadza kunzwisisika. 
Nyika inenge yoita seyakamira nemusoro. 

Tinogona kuzviona pana Lucy mubhuku raCharles Mungoshi 
rinonzi /nongova Njakenjake paanoti, “Joe hanzvadzi, ini ndiri hure 
hapana asingazvizivi”. Lucy atova kutaura nezvechipfambi sekunge 
zvinhu zvinodadisa. Asi, tinoziva zvichiremera vanhu vakawanda kuti 
vasimudze muromo wakadaro. Mumaonero echimodhenisiti hapana 
chinoshamisa apa nekuti chinhu chese chine zita racho chinongotaurwa 
sezvachiri. Ndizvowo zvingaonekwa mubhuku ralgnatius Mabasa 
rinonzi Mapenzi. Vanhu vanongotaura zvavanofunga pasina kuzvipa 
miganhu yekuti pane zvinganzi zvinotenderwa kana zvakanaka kutaura. 

Tikatarisa uvaranomwe hwakanyorwa naCharles Mungoshi 
mumabhuku ake anoti Kunyarara Hakusi Kutaura?, Ndiko Kupindana 
Kwamazuva, Inongova Njake Njake, Waiting For The Rain, zvitsauko 
zvose hazvina kurongwa semarongerwo azvinoitwa nevamwe vanyori 
vakaita sana Patrick Chakaipa, Giles Kuimba, Thompson Tsodzo 
nevamwe avo vanoronga nyaya dzavo vachishandisa zvitsauko 
zvakarongeka nekuteverana. Asi nyaya dzaMungoshi dzinongotanga 
nekungobvajuka chero nekwadzatanga napo nekunogumira chero 
padzagumira. Hapana mutambi mumabhuku aya anganzi ndiye munhu 
kwaye nekuti mutambi wesewese zvake une mbhosva dzakewo 
dzaanoita, dzinomuita kuti asagashirwa zvizere semuenzaniso 
wekunaka kwemunhu. Munhu wese anoguma oda kunzwirwa tsitsi 
pane zvinomuwira uye hapana zano renyaya ringanzi rakanaka kana 
kuti ndiro chairo rinodiwa kutaridzwa kumuverengi kana muteereri. 
Ndiwo manyorero nemaonero echimodhenisiti iwaya. 

Kana vanyori, vatauri nembongorori dzikashandisa chimodhenisiti 
muuvaranomwe, urongwa nemanyorerwo kana mataurirwo 
euvaranomwe anochinja zvekuti dzimwe nguva haukwanisi kunzwisisa 
mafambiro ezvinhu. Ndiwo manyorero kana matauriro matsva 
anoshandiswa pachimodhenisiti ekuti hapana anogona kunyatsoziva 
zvichaitika kana maitikiro acho. Pane kushamisa kwemafambiro 
ezvinhu kunoonekwa murunyaya. Zvinhu zvinoitwa kana kuitika 
muuvaranomwe zvisingasibvumirwi zvinongoitika pachena sekunge 
zvinonzi ngazvingotogashirwa zvadaro seupenyu' hwanhasi hune 

zvishamiso zvisingaperi nezvinhu zvakawandawanda zvingatitaridze 


maonero matsva anoshamisa pamaitikiro azvo. Iwaya maonero 
nematarisiro euvaranomwe ndiwo anganzi haashamisi kuwana 
muuvaranomwe hwechimodhenisiti, kana hwechimanjemanje kana 
hwechizvinozvino. Hahuna basa kuti tin kutaura neuvaranomwe 
hwevatema here, hwevarungu here kana hwechikaradhi. Zvinenge 
zvakafanana mafambiro anoita zvinhu. 

Kune vanhu vanoti muuvaranomwe, maonero echimodhenisiti 
anogona kuonekwa seanotaridza kungosagutsikana kwevanhu nezvinhu 
zvavakatarisa nekusagutsikana kwevanhu nemamiriro kana mafambiro 
ezvinhu. Pane kuramba kusevenza nezvingaonekwe sezvakatenderanwa 
kwenguva yakareba yakapfuura, kana kuti zvinhu zvinganzi ndizvo 
zvacho zvinogamuchirika kuvanhu panguva yakatariswa uye 
panzvimbo inozikanwa. Mupfungwa huru  dzeuvaranomwe 
dzechimodhenisiti, panoonekwa paine mafungiro ekuda kumbhanyira 
kunogamuchira, kunopembedza kana  kunosevenzesa zvinhu 
zvingatorwe sekuti zvitsva uye zvakanyanyosiyana nezvakagara 
zviripo, zvinhu zvinopikisana nemaonero agara aripo. Vamwe 
vaongorori veuvaranomwe kana voona izvi vanofunga kuti 
chimodhenisiti chinofarira kuedzesera zvinhu zvitsva kuti zvionekwe 
kuti zvingambomira zvakaita sei, chero zvinenge zvisati 
zvamboonekwa zvichishanda zvakadaro. Pamusoro peizvozvo, pane 
vanhu vanoonazve sekuti chimodhenisiti hachinzwisisiki zvakanaka. 
Vasingafariri maonero aya vanoti anokurudzira_ kusateverereka 
nekusanzwisisika kwezvinhu muupenyu. 

Pane mbongorori dzeuvaranomwe dzinoona sekuti chimodhenisiti 
chinoda zvikuru kuburitsa nekuratidza tsananguro dzakadzama 
dzematambudziko evanhu mukurarama kwavo. Maburitsirwo 
ematambudziko ave muvanhu nemashatiro aita zvinhu mukurarama 
kwavanhu zvinoratidzwa pachena asi pachishandiswa nzira isina 
kunyanyojairwa nevanhu kutsanangurirwa zvinhu izvi. Inzira 
ingaonekwe nevamwe vanhu sekuti ndeyemaonero ezvinhu anenge 
ekupenga sezvo asiri iwo akagara achiitwa murudzi, anozoguma iota 

seane vavariro yekuvhundutsira muverengi nemuteereri kuti ndipo 
pasvika kushata kwezvinhu murudzi. Kuvhundutsira ikoku ndiko 
kunenge kuchinzi kudzorere muverengi nemuteereri kumaitiro akanaka. 

Maonero ezvinhu iwaya anotarisa zviitiko zvemuupenyu nenzira 
yakadzama zvekuti vanhu vanoguma vomanikidzwa kuti vaone zvinhu 
sezvinoshamisa kana kuti mashura mumaitikiro azvo. Marudzi evanhu 
anotanga kuonekwa seava nekakurwara kana kakupenga kakanga 
kasingamboonekwi mavari munguva  dzakapfuura. Zvinenge 
zvisisaonekwi kuti anganzi munhu kwaye kana kuti chaiyechaiye 
ndoupi, uye anganzi haasisiri munhu kwaye chaiye ndoupi, sezvo 
vanhu vose nezvinhu zvose zvichinge zvongoratidza kushanduka 
kukuru kusinganyatsonzwisiki. Munyori kana mutauri anenge osiya 
abvonyongora zvinhu muchinyorwa kana nhaurwa yake, asingapi 
mukana wekuti zvinhu zvionekwe maperero chaiwo azvinozoita. 
Chimodhenisiti chinogona kuratidza zvakajeka kuzvashata kukuru 
kwata zvinhu muvanhu  nemukurarama  kwavanhu, asi, 
hachinyatsiratidzi kuti zvinhu zvacho zvonzii zvazvadaro. Muverengi 
kana muteereri ndiye anenge otarisirwa kuti aedze kupa iye 
zvaangafunga semaperero ezvinhu. Izvozvi zvingaonekwewo sekuti 
zvinoita kuti muverengi agone kupinda mukati menyaya 
dzemuchinyorwa kana nhaurwa. 

Tingabatsirwazve nepfungwa dzakaita sedzalgnatius Mabasa muna 
Mapenzi dzinenge dzobuditsa pfungwa dzekuti hapana anganzi ndiye 
munhu kwaye nekuti munhu wese ane kakupenga kake kari maari pane 
imwe nguva. Tingazvionawo zvakare muna Chirikure Chirikure 
mubhuku rake Rukuvhute paanoti zvinhu zvava kuitwa nevanhu 
hazvichina achanyanya kuzvinzwisisa nekuti vanhu vava kuita 
chipfambi chinosemesa zvekuti vave kutogaropanana njovhera pazuva 
rakakosha seremagamba mumakwenzi. Chirikure anotaurawo kuti 
kwave neuori hunoshamisa muvanhu, paanotaura kuti “Hapana 
kupindira apa”. \zvi zvinoratidza vanhu vasvika pauori hwakashata 
hwekuda kuwana zvinhu pasingafaniri nekusevenzesa uori. 
Tinogonawo zvakare kupinza maonero aTambudzai naNyasha 

mubhuku raTsitsi Dangarembga Nervous Conditions mumaonero 
makuru echimodhenisiti ekuti mwana anoguma oramba kugashira baba 
namai, neubaba neumai hwese, nekuda kwekuti ave nemaonero matsva 
anoramba kugashira maonerwo anoitwa vanasikana nevanhukadzi 
akagara aripo muvanhu vatinoti nhasi vaShona. Kana ari Nyasha, 
anotopiwa seanenge ava kutopenga chaiko maonero aanenge iota 
zvinhu. Ndiko kuona zvinhu kwechimodhenisiti ikoko. 

Maonero echimodhenisiti muuvaranomwe angaonekwezve sekuti 
anopa mafungiro nemaonero matsva evanhu nezvemuupenyu hwavo. 
Vanhu vanotsanangurwa sevave nemaonero matsva cupenyu, anovapa 
mataridzikiro matsva enyika mneupenyu. Zvose izvi Zzvinenge 
zvichionekwa  seshanduko huru  yemanzwisisirwo  eupenyu 
nemararamiro evanhu. Zvinhu zvaichimboonekwa sezvaiera kare 
zvinenge zvoonekwa sekuti hazvichaeri nekuti zvave kugamuchirika 
nekuyemurwa nekunzwisisika zvakadaro. Umwe angafunga nekambo 
kanhasi uno kanotaura nezvekuti, “Ambuya makafirwa neni 
ndakafirwawo, saka ini ndoita sarapavana imi moita sarapavazukuru”. 
Matauriro akadai haatombodi kunzwikwa pachikare. Asi vaimbi 
vanhasi havana basa nazvo. Vanoti izvozvo zvamunototya ndizvo 
zvava kutoitika. Maonero echimodhenisiti iwayo. 

Saka, muongororo yeuvaranomwe inoshandisa maonero iwaya, 
zvinogona kugamuchirika nekunzwisisika kuti munhu unoguma wava 
chidhakwa kana hure, kana mbavha, kana mhondi nezvimwewo 
zvingaitwe nemunhu, zvose zvichipiwa nenzira ingashamise vamwe 
vanhu kuti zvinotogashirwa sekuti zviitiko zvakanaka. Izvi zvinodaro 
nekuti panenge poedzwa kutsanangurwa maitikiro ezvinhu nenzira 
inoita kuti zvigamuchirike patsva kuti zvave zvinhu zvingatenderwa 
kuitika semaitikiro iwayo. Vanhu nezviitiko zvinouya kwavari 
zvinenge zvava kutotyisa kana kuvhundutsa vanhu vagara vaine 
mamwewo maonero ezvinhu kubva kare. Saka, munyori, mutauri, 
muongorori kana muverengi weuvaranomwe unoguma ava 
kushamiswawo zvikuru kuona zviitiko zvitsva izvi zvinouya kuvanhu, 
oguma oita seangatorwarawo naiye nekuda kwekusangana nezvinhu 

zvakadai muupenyu. Vamwe vanoguma voti munyori kana mutauri 
weuvaranomwe anoshandisa chimodhenisiti anoguma otora seimwe 
yevavariro yake, pfungwa yekuda kusiya avhundutsa mutariri kana 
muverengi, achimusiya ave neshoku yemafambiro ezvinhu neupenyu. 

Maonero  echimodhenisiti anozikanwawo achitaridza pachena 
kusanzwisisika kwezvinhu zvakawanda zvemuupenyu nemukurarama. 
Anoona zviitiko zvakawanda zvemuupenyu sezvinoguma zvoburitsa 
mibvunzo yakawanda kudarika mhinduro dzinobuda. Upenyu hunenge 
hoonekwa sezimubvunzo ziguru risina mhinduro iri pachena, zvichisiya 
muverengi kana muteereri akangoti kanhama kushamiswa nemaitikiro 
ezvinhu ari muuvaranomwe. 

Zvose zvinoitika muupenyu nemuuvaranomwe zvingaonekwe 
sekuti zvinoitika vanhu vachida kuti zvidaro uye vachiziva zvavo. 
Vanhu vanoita izvi nekuti marudzi evanhu panguva iyoyo anenge 
asisina nyadzi kana hany’a nezvinhu uye zvazvinoreva. Ndiko kusaka 
tichinzwa Lucy, muna Jnongova NjakeNjake achitoita seanodada nekuti 
iye ihure zvekuti hapana asingatozvizivi. Izvi zvinhu zvinogona 
kushamisa muverengi asina kujaira kudaro. Asi munyori anotipa 
sechinhu chatovepo, chinofanira kuzikanwa nekugamuchirwa. 
Nekudaro, zvinhu zvinoitwa naLucy zvatova zvinhu zvinofanira 
kujairwa kuitwa nekuonekwa. Ndiko kusaka mai vake Lucy 
vasingashamiswi nazvo, vachiguma vomubvunza kuti mazuvano ava 
kufambidzana nani semukomana kana chikomba chake. Ndivava vana 
mai venyika  yashanduka, vasisisina matyira § ezvinhu 
zvaisimboremekedzwa. Panguva imwe chete, Lucy anosvora mai vake 
vake achiti ndimai here vanobatsira mwana kuita zvechipfambi kusvika 
abviswa chibereko. Anoti kuna mai vake hamusi mai nekuti 
munotaurira vana kuti hamuna kumbogara makadanana nababa vake, 
vachishuvira kuroorwa nemumwewo murume asiri baba vake. Ndivo 
vana vavako nhasi ava vanopindirana mumaonero avo 
nechimodhenisiti. Havadi kumanikidzwa kugashira mai neumai nekuti 
vanoti hapasisina mutsvene muvanhu, vanhu vongoita sevaora mutsika 
nekugara kwavo. 

Vanotaura vanoonawo sekuti maonero  echimodhenisiti aya 
angangova akatanga kushandiswa kekutanga munguva yehondo huru 
yekutanga yepasi rose, apo vanhu vakatanga kungotsoropodza 
zvakadzama zvinhu zvose zvaiitika kuGermany, zvaionekwa 
semviromviro dzematambudziko makuru epasi rose panguva tyoyo. 
Ndipo pakatanga kuwanikwa unyorwa nenhaurwa dzairamba 
kungogashira zvimwe zvinhu zvakawanda zvakagara zviripo: zvakaita 
sezvainzi unhu hwakanaka, zvainzi kutevera svondo kwakanaka, 
zvainzi mukadzi kana murume kanaka, zvainzi murungu nevanhu 
vatema nezvimwewo zvakadaro. Ndipozve pakatanga kutsoropodzwa 
zvakanyanya nyaya yeurombo hwakanyanyisa nekwahunobva nenyaya 
yekungogashira zvinhu zvichinzi zvakagara zviripo zvichionekwa 
zvakatonaka zvakadaro. Vanhu vakatanga kutarisisa zvinhu zvose 
zvavaiona nekubvunza mibvunzo yakaoma kuipindura nezvazvo. 

Naizvozvo, maonero aya ezvinhu akatanga kupembedza pfungwa 
dzekunan’anidza zvinhu zvose nekubvunza mibvunzo yakawanda 
pakuitika kwezvinhu izvozvo yaidarika mhinduro dzaivepo pazviitiko 
zvacho. Upenyu hwakatanga kuonekwa sehunoshamisa zvikuru kana 
kuti sezimubvunzo ziguru risina mhinduro kwayo yakati tsvikiti. 
Zvinhu zvakadai zvakatanga zvichivhundutsa vanhu chaizvo nekuti 
zvakanga zvisina kujairwa. Zvaipa kuitika kwezvinhu kwaionekwa 
sekusakafaniraba kuitika. Zvaiita sezvipini zvainge zvongoregwa 
zvakadaro pasina anoedza kuzvidzivisa kana kuzvipedza. Zvaipa 
mufananidzo wekuti nyika yakanga yashanduka zvikuru zvekuti 
yakanga yotendera muzvinhu zvaisambotenderwa kare. Izvi ndizvo 
zvakaguma zvopa kuti maonero iwayo aonekwe sekuti akanga 
akanyanya kuva matsva, achiratidza ushingi hwekuburitsa zvimwe 
zvinhu zvakanga zvisina kujairwa nevanhu vakawanda. Ndizvowo, 
zvakapa maonerwo ezvinhu zvakaita semaonerwo  euon 
husingachabatsiri muuvaranomwe nemuupenyu. 

Asi, mumaburitsirwo iwaya ose ezvinhu, hapana aitaridza kuti pane 
zvinhu chaizvo zvingaitwe kudzorera zvinhu zvose pazvakanga zviri 
pakutanga, kana kutsvaga mazano ekuzvipedza, aiwa. Izvi ndizvo 

zvakaguma zvava zviga zvikuru zvinoumba nekutsanangura maonero 
aya. Vanyori, vatauri nevaongorori veuvaranomwe vakatanga kuratidza 
umhizha hwekuona zvinhu zvashata muvanhu nemumagariro avo, 
nemashatiro azvakanga zvaita, asi vasingatauri kuti zvii zvingaitwe 
nevanhu kudzorera zvinhu kune zvakanaka. Tinofunga nezvekunyora 
kwaChinua Achebe mubhuku rake Anthills of the Savannah 
maanoratidza kushata kwaita zvinhu munyika yeNigeria nekuti 
kwekutonga kwemauto neuori hwazara muvanhu. Hazvinyatsobudi kuti 
sekuona kwake, zvinhu zvose izvi zvingapedzwe sei. Kungotsanangura 
zvakadzama_ kushata kwaita zvinhu. Ndiyo tsoropodzo huru 
inombopiwa kumaonero aya nedzimwe mbongorori dzeuvaranomwe, 
kuti haaratidzi kuti matambudziko anowira vanhu nemarudzi avo 
angapedzwa nei uye sei. Vanongoda kushamisa kana kuvavhundutsa 
kuti ndizvo zvaita zvinhu muvanhu nekuvaratidza pazvasvika. 
Tingabatsirwewo nemienzaniso yatinowana muna Ayi Kwei Armah 
muna The Beautiful Ones Are Not Yet Born apo tinoudzwa neutsvina 
neuori hwapinda muvanhu vatema mushure mekuuya kwerusununguko 
rwunosemesa nekurutsisa. Asi Armah haazopindi pakunoratidza kuti 
zvii zvingaitwe kupedza jambwa iri. Izvi ndizvo zvinoonekwa 
mukunyora uvaranomwe kune vanyori vanenge vachishandisa maonero 
echimodhenisiti aya. Vanyori vanenge voonekwa sevanhu vane 
kodzero yekunyora chero zvavada nemanyorero avanoda pasina kutya 
kana kudzoreredzwa naani zvake, zvekuti zvimwe zvavanganyore 
zvingatadze kugamuchirwa nekunzwisisika kune vamwe vaverengi 
nevateereri kana vanotonga nyika. Hapana zvinonzi hazvingabvumirwi 
kuburitswa zvakadaro. Zvingave zvinhu zvakaita senyaya dzechikirisitu 
nekushata kana shanduko yaveko sezvatingawane mumutambo 
waAaron Chiwundura Moyo unonzi Madhunamutuna,  chihure 
nemaitirwo acho akashata sezvingawanikwe mubhuku raDambudzo 
Marechera House of Hunger achitsanangura kuti mai vake vaive pfambi 
huru maRusape nemuna Mind Blast. Kungavawo kushata kwetsika 
dzechivanhu mukurarama kwevaShona sezvazvingabude zvakaita 
mumutambo WNeriya unoedzeserwa naOliver Mutukudzi, kushata 


131 


kwedzidzo yechirungu kuvanhu vatema sezvingaite Eric Chimbimu, 
Maxwel Masunga naLucifer Mandengu mumabhuku aCharles 
Mungoshi Kunyarara Hakusi Kutaura? nalnongova Njakenjake 
naWaiting For The Rain nezvimwe zvakawanda zvakadaro. Vanyori 
kana vatauri vanotsvaga kushandisa nzira itsva iyi kuburitsa nyaya 
dzavo vachishandisa chimiro neurongwa hutsva hweuvaranomwe 
hwechimodhenisiti. Vamwe vanotoona sekuti mapiro euvaranomwe aya 
anobva achinja uvaranomwe hwacho chaizvo, achiedza kuburitsa 
nekuratidza kurwadza kweshanduko yeupenyu hutsva. Chinhu chese 
chine zita chinenge chongotaurwa sezvachiri pasina kutarisa kuti pana 
ani, anofungei nezvechii. Pane kushingirira kutaura zvinhu 
zvisingasimbotaurwi, semataurirwo azvinenge zvoitwa anganzi 
anoshamisa kwazvo. Iwayo maonero ezvinhu ndiwo anganzwisiswa 
nevanhu vagara vaine maitiro nemaonero avo ezvinhu neuvaranomwe 
sekuti maitiro nemaonero ezvinhu ekupenga kana kurwara. Asi, 
vateveri vemaonero aya vanenge vachiramba maonerwo aya, vachiti 
ivo hapana munhu asingapengi nekuti kuona kupenga kweumwe 
kushandisa maonero ako iwe anoramba kuti kune vamwewo vane 
maonero akasiyana ezvinhu. Saka, vanyori, vatauri nembongorori 
vanoguma voona sekuti ivo vanhu ndivo vanenge vave kutopenga, 
kwete ivo. Ndiko kushamisa kungaite maonero aya euvaranomwe 
kuvanhu vakawanda. 

Maonero ezvinhu  echimodhenisiti anotaridza kusevenzera 
kugamuchirika kwezvinhu zvagara zvisingaonekwi zvakadaro nevanhu 
vakawanda, kana kuti zvagara zvisingagamuchiriki zvakadaro. 
Anosevenzera kugamuchira kusareva chinhu kweupenyu hwevanhu 
vakawanda nekuda kwezviitiko zvinenge zvakatenderedza vanhu 
vacho, zvinoguma zvotipa maonerwo ezvinhu matsva. Zvinhu zvizhinji 
zvaka gara zvisinganyatsonzwisisiki zvakakwana, zvisina tuso uye 
zvisina kodzero inoonekwa nemunhu wese zvinenge zvava kutanga 
kutsvaga kunzwisisika patsva. Mukushandisa maonero echimodhenisiti, 
zvinhu zvinoitwa nevanhu zvinenge zvonetsa kuti zvinzwisisike 
nekugamuchirika kuvanhu vakawanda. Umwe angashandisa manyorero 

avanyori vezvinyorwa zvinotevera: Samuel Beckett muna Js God 
Dead? kana aEzekiel Mphahlele muna Sizwe Banzi is Dead. Pane 
kutaura nemaonero ezvinhu asiri atakagara tichiita zvinhu. Maonero 
matsva. 

Kazhinji kacho muzvinyorwa kana nhaurwa dzakadai hamuna 
anganzi mutambi mukuru kana mutambi anoyemurika nekuti vanhu 
vose varimo vanongoita zvinhu zvavo zvinonetsa vanhu vakawanda 
kuzvinzwisisa nekuzvigamuchira. Zvakare, munyori kana mutauri 
haadi kubuda pachena achiratidza maperero enyaya, asi kuti 
tinongokaruka nyaya yatopera pasina yambiro kana fungidziro. 
Muteereri kana muverengi ndiye oga pachake anofanira kuedza kupa 
zvidzidzo zvechinyorwa kana nhaurwa nekuti munyori kana mutauri 
anoedza kuvanza zvinhu izvi mukunyora kana kutaura kwake. 
Anonyima muverengi kana mutauri zviitiko zvinomuita kuti anzwisise 
zvakanaka nyaya nevatambi vari muchinyorwa kana nhaurwa. 

Mukunyora kana kutaura kwechimodhenisiti, hapana urongwa 
hunonzi ndihwo hunofanira kupiwa mukunyora kana kutaura nekuti 
zvinhu zvese zvinofanira kuratidza kuti zvakangoti nyangarara, 
hazvionekwi kwazvinotangira chaiko nekunganzi kwazvinogumira. 
Tingazvionewo mukunyora kwaChirikure Chirikure mudetembo rake, 
“Ndihwo upenyu hwacho,” iro risina ndima dzinozikanwa mune 
dzimwe nhetembo, asi kuti izwi pacharo rinomira sendima, rakamirira 
pfungwa dzakakura, uye mazwi acho akarongwa kunge zvitepisi. Aya 
manyorero akasiyana zvikuru neevanyori venhetembo vekutanga 
vanokoshesa kuumba ndima huru dzemadetembo. 

Ukama hwevanhu nehwezvinhu mumanyorero echimodhenisiti, 
hunotaridzwa kuva hwakashatisisa chaizvo, zvekuti hunonetsa kuwana 
chingagamuchirike pahuri. Unoguma woona sekuti vanhu vava 
neukama nemaitiro anoshamisa zvikuru pakuita kwavo zvinhu 
zvakasiyana, uchiona sekuti vave kuita sezvingaite mhuka dzesango. 
Panobuda nyaya yekushaya hany’a nevamwe vanhu, kuita utsinye 
nekusave nebasa nevamwe vanhu nekushaya hany’a nezvavanofunga 
naye, chero chete iye awana zvaanoda. Inyaya yeumbimbindoga 

hunoshamisa. Izvi zvingafanane nemaratidzirwo angaitwe nyaya 
dzeufeve, chikirisitu, chivanhu, umhondi, unyengedzi, makaro, 
ungochani nezvimwe zvakadaro. 

Zviito zvevanhu muupenyu zvinoonekwa muuvaranomwe ndezviya 
zvinganzi hazvirambiki kuti zvinomboitika zvakadaro nekuti 
zvinomirira chokwadi chaicho cheupenyu nemararamiro evanhu. Kana 
vanhu vongotorana pamhene votanga kutsvodana vari pamusiwo 
wechimbuzi sezvinoita Eric naLorna kana kuti vanhu vongoita havi 
yevakadzi inoti iwe wadaidza musikana wako kuti auye 
kuzokushanyira kuEngland, woti paanongobuda iwe watova nemumwe 
mukadzi wawava kutotsvodana naye wechirungu uya achangobuda 
sezvakaita Eric naAgnes MacCarthy muna Kunyarara Hakusi 
Kutaura?, zvinenge zvonetsa kunzwisisa kuti tichiri kusevenza sevanhu 
here kana kuti semhuka dzesango. Havi yekuda vakadzi yakadai haina 
akamboona uye hainzwisisiki. Kunenge kuroiwa kana kupenga kwava 
kuita vanhu vanhasi kana vodaro. 

Zvinhu zvese zvinoitika muupenyu, nekuzoburitswa kwazvo 
muuvaranomwe zvakanangana nekuratidza kutadza kubudirira 
kwevanhu muupenyu nenduramo. Muongorori weuvaranomwe anenge 
achida chaizvo kuti azive kuti hakuna nzira imwe chete ingaonekwe 
nayo upenyu neraramo. Sembongorori dzeuvaranomwe tinokurudzirwa 
kuti tishandise nzira dzakawanda dzekutarisa nadzo uvaranomwe 
neupenyu nenduramo, kwete kungoshandisa nzira imwe chete. Izvi 
zvakakosha nekuti hapana chokwadi chezvinhu chimwe chete choga 
chatinongoona nguva dzose dzatinotarisana neupenyu, asi kuti tine 
mativi akawanda emaonero atingaite zvinhu, tichishandisa nzira 
netsambidziro dzedu dzakasiyana. Upenyu hachisi chinhu chimwe 
chete chinongova mutserendende mumafambiro acho. Mukuongorora 
uvaranomwe, ngatinongeredzei maonero euvaranomwe aripo akasiyana 
tichibva nekwakasiyana, tichitsvaga pfungwa dzinotibatsira kuburitsa 
chokwadi chinobva mumaonero atinoita upenyu akasiyana. Izvi ndizvo 
zvimwe zvezvinhu zvingaite kuti basa rose rekuongorora, kupenengura, 
kuyemura nekutsoropodza uvaranomwe rive rinonakidza nekubatsira 

vanhu, richitiratidza kungaende upenyu hwedu sevanhu vatema mukati 
mezvinetswa zvatinowana zvakasiyana. Asiwo, zvakakosha kuti tiumbe 
maonero edu makuru anobva pakusarudza pfungwa huru dzatingaone 
sedzinotibatsira kunzwisisa zvakanyanya uvaranomwe. Tingangoite 
chete izvi kana tikanzwisisawo mamwe maonero euvaranomwe aripo. 

Pfungwa dzino dziri mubhuku rino dzinoonekwa semavambo chete 
enhaurwa dzeongororo huru dzingaitwe panyaya dzeuvaranomwe. 
Ndinotarisira kuti vamwe vanyori nembongorori vachauyawo 
mumakumbo nemutsoka dzangu vachiendesa mberi nyaya ino 
yakakosha kwazvo  yandatanga pakusimudzira, kumutsiridza 
nekusimbaradza rudzi rwevaShona mune zvose zvavanoita uye 
kwesekwese kwavanowanikwa. Kana paine  zvingaonekwe 
nemuverengi sezvisina kukwana kana kusvika pamwero waaitarisira, 
ngaatore nyaya yose iyi sechitsvambe chaapiwa kuti achitangawo 
kufunga nezvenyaya dzabuda, agowana chaangaite nezvazvo. Ngoma 
ngairire, manja anzwike, vanotamba vaite dzungu nekutamba! 

